މަނީ ލޯންޑްރިންގ އަދި ޓެރަރިޒަމަށް ފައިނޭންސްކުރުން ހުއްޓުވުމުގެ ޤާނޫނު
(10/2014)

[ފެށުން]

[ތަޢާރުފާއި މަޤްޞަދު]

[ތަޢާރުފާއި ނަން]
މިއީ، މަނީ ލޯންޑްރިންގ އަދި ޓެރަރިޒަމަށް ފައިނޭންސްކުރުން މަނާކޮށް، ހުއްޓުވުމާއި، ކަމާގުޅޭ އެހެނިހެން އުސޫލުތައް ބަޔާންކުރުމުގެ ޤާނޫނެވެ.
މި ޤާނޫނަށް ކިޔާނީ، "މަނީ ލޯންޑްރިންގ އަދި ޓެރަރިޒަމަށް ފައިނޭންސްކުރުން ހުއްޓުވުމުގެ ޤާނޫނު" އެވެ.

[މަޤްޞަދު]
މި ޤާނޫނުގެ މައިގަނޑު މަޤްޞަދުތައް ތިރީގައި ބަޔާންކޮށްފައި އެވަނީއެވެ.
މަނީ ލޯންޑްރިންގ އަދި ޓެރަރިޒަމަށް ފައިނޭންސްކުރުން ހުއްޓުވުމާއި މަނާކުރުން؛
މަނީ ލޯންޑްރިންގ އަދި ޓެރަރިޒަމަށް ފައިނޭންސްކުރުމާއި އެއާގުޅޭ ކުށްތައް ހުއްޓުވުމަށްޓަކައި ސިޔާސަތުތަކާއި އުސޫލުތައް އެކަށައަޅައި ހިންގުން؛
މަނީ ލޯންޑްރިންގ އަދި ޓެރަރިޒަމަށް ފައިނޭންސްކުރުމުގެ ޙަރަކާތްތައް ދެނެގަންނާނެ އުސޫލުތައް އެކަށައަޅައި ހިންގުން؛
މަނީ ލޯންޑްރިންގގެ ޙަރަކާތްތަކާއި، ޓެރަރިޒަމަށް ފައިނޭންސްކުރުމުގެ ޙަރަކާތްތައް ހިންގާ ފަރާތްތައް ދެނެގަނެ، އެފަދަ މައްސަލަތައް ތަޙްޤީޤުކޮށް، އެފަދަ ޙަރަކާތްތައް ހިންގާ ފަރާތްތަކާމެދު ފިޔަވަޅުއެޅުން؛
މަނީ ލޯންޑްރިންގ އަދި ޓެރަރިޒަމަށް ފައިނޭންސްކުރުން ހުއްޓުވުމާ ގުޅޭގޮތުން، މާލީ އިދާރާތަކާއި ރިޕޯޓްކުރަންޖެހޭ ފަރާތްތަކުގެ ދައުރާއި ޒިންމާތަކާއި ސުޕަވައިޒްކޮށް ރެގިއުލޭޓްކުރާ ފަރާތްތަކުގެ ދައުރާއި ޒިންމާތައް ކަނޑައެޅުން.

[މަފްހޫމްތަކުގެ ރަދީފު]

[ރަދީފު]
މި ޤާނޫނު އެ މައްޗަށް ބިނާވެގެންވާ މައިގަނޑު މަފްހޫމްތައް، މި ޤާނޫނުގެ މި ބާބުގައި ބަޔާންކޮށްފައި އެވަނީއެވެ.
މި ޤާނޫނުގައި ހިމެނިގެންވާ މައިގަނޑު ލަފުޒުތަކާއި ޢިބާރާތްތަކުގެ މާނަ މި ޤާނޫނުގެ 77 ވަނަ މާއްދާގައި ބަޔާންކޮށްފައި އެވަނީއެވެ.

[މަފްހޫމްތަކުގެ އަސާސް]
މި ޤާނޫނުގައި ބަޔާންކޮށްފައިވާ މަފްހޫމްތައް މި ބާބުގައި ބަޔާންކޮށްފައި އެވަނީ، މި ޤާނޫނުގެ އަސްލު އެ ގޮތުގައި ދެމެހެއްޓުމަށާއި، މި ޤާނޫނުގެ މަޤްޞަދު އެންމެ ފުޅާމިނުގައި ހާސިލުކުރުމަށް މަގުފަހިކުރުމުގެ ބޭނުމުގައެވެ. މި ޤާނޫނުގެ ކޮންމެ މާއްދާއެއްވެސް ކިޔަންވާނީ، އެ މަފްހޫމުތަކަށް ހަނިކަމެއް ނާންނާނެ ގޮތުގެމަތިންނެވެ.

[މަނީ ލޯންޑްރިންގ]
"މަނީ ލޯންޑްރިންގ" ކަމަށް ބުނެފައިއެވަނީ:
ވަކި މުދަލަކީ ޣައިރު ޤާނޫނީ ޢަމަލަކުން ހޯދާފައިވާ މުދަލެއްކަން ސިއްރުކުރުމުގެ ނުވަތަ އޮޅުވާލުމުގެ މަޤްޞަދުގައި، ނުވަތަ މަނީ ލޯންޑްރިންގގެ ކުށާ ގުޅިފައިވާ ކުށެއް ކުރުމުގައި ބައިވެރިވި ފަރާތަކަށް ޙައްޤުވާ އަދަބުން އެފަރާތެއް މިންޖުކޮށްދިނުމަށްޓަކައި، އެ މުދަލަކީ ކުށް ކޮށްގެން ހޯދާފައިވާ މުދަލެއްކަން އެނގިހުރެ، ނުވަތަ އެ މުދަލަކީ ކުށް ކޮށްގެން ހޯދާފައިވާ މުދަލެއްކަމަށް އެކަށީގެންވާ ސަބަބުގެ މައްޗަށް ބިނާކޮށް ޝައްކުކުރެވޭ ޙާލަތުގައި، އެއްވެސް ފަރާތަކުން އެ މުދަލެއް ބަދަލުކުރުން ނުވަތަ އެ މުދަލަށް ބަދަލެއް ގެނައުމަށް؛ ނުވަތަ ވަކި މުދަލަކީ ކުށްކޮށްގެން ހޯދާފައިވާ މުދަލެއްކަން އެނގިހުރެ، ނުވަތަ އެ މުދަލަކީ ކުށް ކޮށްގެން ހޯދާފައިވާ މުދަލެއް ކަމަށް އެކަށީގެންވާ ސަބަބުގެ މައްޗަށް ބިނާކޮށް ޝައްކުކުރެވޭ ޙާލަތުގައި، އެއްވެސް ފަރާތަކުން އެ މުދަލެއްގެ އަސްލު، ނުވަތަ އެ މުދަލެއް ލިބުނު ގޮތް، ނުވަތަ އެ މުދަލެއް ހުރިތަން، ނުވަތަ އެ މުދަލެއް ބަދަލުކުރެވޭ ފަރާތެއް، ނުވަތަ އެ މުދަލެއް ގެންދެވޭ ތަނެއް، ނުވަތަ އެ މުދަލުގެ ވެރިފަރާތް، ނުވަތަ އެ މުދަލާ ގުޅޭގޮތުން އެއްވެސް ފަރާތަކަށް ލިބިދޭ ޙައްޤެއް ސިއްރުކުރުން ނުވަތަ އޮޅުވާލުމަށް؛ ނުވަތަ ވަކި މުދަލަކީ ކުށް ކޮށްގެން ހޯދާފައިވާ މުދަލެއްކަން އެނގިހުރެ، ނުވަތަ ވަކި މުދަލަކީ ކުށް ކޮށްގެން ހޯދާފައިވާ މުދަލެއް ކަމަށް އެކަށީގެންވާ ސަބަބުގެ މައްޗަށް ބިނާކޮށް ޝައްކުކުރެވޭ ޙާލަތުގައި، އެއްވެސް ފަރާތަކުން އެ މުދަލެއް ހޯދުން ނުވަތަ އަތުގައި ބެހެއްޓުން ނުވަތަ ބޭނުންކުރުމަށް؛ ނުވަތަ މި މާއްދާގެ (1)، (2) އަދި (3) ގައި ބަޔާންކޮށްފައިވާ ޢަމަލެއް ކުރުމުގައި އެހީތެރިވެދިނުން ނުވަތަ އެފަދަ ޢަމަލެއް ކުރުމަށް މަގުފަހިކޮށްދިނުން ނުވަތަ އެފަދަ ޢަމަލެއް ކުރުމަށް ހިތްވަރުދިނުން ނުވަތަ އެއިން ޢަމަލެއް ހިންގުމުގައި އެއްވެސް ސިފައެއްގައި ބައިވެރިވުން ނުވަތަ އެފަދަ ޢަމަލެއް ކުރުމަށް ރޭވުން، ނުވަތަ އެފަދަ ޢަމަލެއް ކުރަން އުޅުމަށް.
މަނީ ލޯންޑްރިންގގެ ކުށާ ގުޅިފައިވާ ކުށް ކުރާ ފަރާތަކީވެސް މަނީ ލޯންޑްރިންގގެ ކުށް ކުރި ފަރާތެއް ކަމުގައި މި ޤާނޫނުގެ ބޭނުމަށްޓަކައި ބެލޭނެއެވެ.

[ޓެރަރިޒަމަށް ފައިނޭންސްކުރުން]
"ޓެރަރިޒަމަށް ފައިނޭންސްކުރުން" ކަމަށް ބުނެފައިއެވަނީ، ޓެރަރިސްޓަކު ނުވަތަ ޓެރަރިސްޓް ޖަމާޢަތަކުން ޓެރަރިސްޓް ޙަރަކާތެއް ހިންގުމަށްޓަކައި އެއްވެސް މިންވަރަކަށް ނުވަތަ މުޅި ޢަދަދު އެކުގައި ބޭނުންކުރުމުގެ ޤަޞްދުގައި، ނުވަތަ އެފަދައިން ބޭނުންކުރާނެކަން އެނގިހުރެ، ސީދާ ގޮތެއްގައިވިޔަސް ނުވަތަ ނުސީދާ ގޮތެއްގައިވިޔަސް، އެއްވެސް ވަސީލަތެއް މެދުވެރިކޮށް، ޤަޞްދުގައި ފައިސާ ފޯރުކޮށްދިނުން ނުވަތަ ފައިސާ ހޯދުން ނުވަތަ އެއިން ކަމެއް ކުރަން އުޅުމަށެވެ.
ވަކި ޓެރަރިސްޓް ޙަރަކާތަކާ ގުޅުމެއް ނެތްކަމުގައި ވީނަމަވެސް، ނުވަތަ ވަކި ޓެރަރިސްޓް ޙަރަކާތެއް ހިންގުމަށް އެ ފައިސާ ބޭނުންކުރެވުނު ކަމުގައި ނުވިނަމަވެސް ޓެރަރިޒަމަށް ފައިނޭންސްކުރުމުގެ ކުށް ކުރީ ކަމުގައި ބެލެވޭނެއެވެ.

[މަނީ ލޯންޑްރިންގގެ ކުށާ ގުޅިފައިވާ ކުށް]
"މަނީ ލޯންޑްރިންގގެ ކުށާ ގުޅިފައިވާ ކުށް" ކަމަށް ބުނެފައިއެވަނީ، މި ޤާނޫނުގައި ކުށް ކޮށްގެން ހޯދާ މުދާ ކަމުގައި ބަޔާންކޮށްފައިވާ މުދަލެއް ކުށް ކުރާ ފަރާތަށް ލިބިގަނެވިދާނެ އަންނަނިވި ކުށްތަކުގެ ތެރެއިން ކުށަކަށެވެ. އޭގެ ތެރޭގައި ދިވެހިރާއްޖެއިން ބޭރުގައި ކުރާ ކުށްތައްވެސް ހިމެނެއެވެ. އެހެންނަމަވެސް، ދިވެހިރާއްޖެއިން ބޭރުގައި ހިނގާ ކުށަކީ މަނީ ލޯންޑްރިންގގެ ކުށާ ގުޅިފައިވާ ކުށެއް ކަމުގައި މި ޤާނޫނުގެ ބޭނުމަށްޓަކައި ބެލޭނީ، އެ ޢަމަލަކީ، އެ ޢަމަލު ހިންގި ޤައުމުގެ ޤާނޫނުގެ ދަށުން ކުށެއް ކަމުގައި ބެލެވޭ ޢަމަލެއް ކަމުގައިވުމުގެ އިތުރުން، އެއީ އެ ޢަމަލު ދިވެހިރާއްޖޭގައި ހިނގައިފިނަމަ ދިވެހިރާއްޖޭގެ ޤާނޫނުގެ ދަށުންވެސް ކުށެއް ކަމުގައި ބެލެވޭ ޢަމަލެއް ކަމުގައިވާނަމައެވެ.
ޓެރަރިޒަމްގެ ކުށް؛
ޓެރަރިޒަމަށް ފައިނޭންސްކުރުމުގެ ކުށް؛
މަސްތުވާތަކެތި ޓްރެފިކްކުރުމުގެ ކުށް؛
މީހުން ޓްރެފިކްކުރުމުގެ ކުށް؛
ހަތިޔާރު ޓްރެފިކްކުރުމުގެ ކުށް؛
ކޮއިން ނުވަތަ ނޫޓު ކައުންޓަރފީޓްކުރުމުގެ ކުށް؛
އިންސައިޑަރ ޓްރޭޑިންގގެ ކުށް؛
ކޮރަޕްޝަންގެ ކުށް؛
އޯގަނައިޒްޑް ކްރިމިނަލް ގްރޫޕްތައް މެދުވެރިކޮށް ހިންގޭ އެންމެހައި ކުށް؛
މި މާއްދާގެ (ހ) އިން ފެށިގެން (ވ) ގެ ނިޔަލަށް ހުރި އަކުރުތަކުގައި ބަޔާންކޮށްފައިވާ ކުށްތަކުގެ އިތުރުން، ޖިނާއީ ބޮޑު ކުށެއް ކަމުގައި އެހެން ޤާނޫނެއްގައި ކަނޑައަޅާފައިވާ ކޮންމެ ކުށެއް.
މި މާއްދާގެ (ހ) އިން ފެށިގެން (މ) ގެ ނިޔަލަށް ހުރި އަކުރުތަކުގައި ބަޔާންކޮށްފައިވާ ކުށްތަކުގެ ތެރެއިން ކުށެއް ކުރުމުގައި ބައިވެރިވުމުގެ ކުށް ނުވަތަ އެއިން ކުށެއް ކުރުމުގައި އެހީތެރިވެދިނުމުގެ ކުށް.

[ކުށް ކޮށްގެން ހޯދާ މުދާ]
"ކުށް ކޮށްގެން ހޯދާ މުދާ" ކަމަށް ބުނެފައިއެވަނީ، ދިވެހިރާއްޖޭގެ ޤާނޫނެއްގައި ކުށެއް ކަމުގައި ކަނޑައަޅާފައިވާ އެއްވެސް ކުށެއް ކުރުމުގެ ސަބަބުން ސީދާ ގޮތެއްގައިވިޔަސް ނުވަތަ ނުސީދާ ގޮތެއްގައިވިޔަސް، ދިވެހިރާއްޖެއިން ނުވަތަ ދިވެހިރާއްޖެއިން ބޭރުން، ލިބޭ ނުވަތަ ހޯދާ ފައިސާ ނުވަތަ މުދަލަށެވެ. މީގެ ތެރޭގައި އެފަދަ ފައިސާ ނުވަތަ މުދަލުން ހޯދާ ނުވަތަ ބަދަލުކޮށްފައިވާ މުދަލާއި، އެ މުދާ އިންވެސްޓްކޮށްގެން ލިބޭ މުދާވެސް ހިމެނެއެވެ.

[ކުށް ކުރުމަށް ބޭނުންކުރާ މުދާ]
"ކުށް ކުރުމަށް ބޭނުންކުރާ މުދާ" ކަމަށް ބުނެފައިއެވަނީ، ކުށެއް ނުވަތަ އެއް ކުށަށްވުރެ ގިނަ ކުށް ކުރުމަށް އެއްވެސް ސިފައެއްގައި ބޭނުންކުރި ނުވަތަ ބޭނުންކުރަން ޤަޞްދުކުރި މުދަލަށެވެ. އެގޮތުން ކުށެއް ކުރުމުގައި ބޭނުންކުރީ ނުވަތަ ބޭނުންކުރަން ޤަޞްދުކުރީ އެ މުދަލުން ބައެއް ކަމުގައިވީނަމަވެސް ކުށް ކުރުމަށް ބޭނުންކުރާ މުދަލުގެ މާނައިގެ ތެރޭގައި އެ މުދާ ހިމެނޭނެއެވެ.

[ކޮންޓްރޯލްޑް ޑެލިވަރީ]
"ކޮންޓްރޯލްޑް ޑެލިވަރީ" ކަމަށް ބުނެފައިއެވަނީ، މަނީ ލޯންޑްރިންގގެ ކުށްތައް ނުވަތަ ޓެރަރިޒަމަށް ފައިނޭންސްކުރުމުގެ ކުށްތައް ތަޙްޤީޤުކުރުމަށާއި އެފަދަ ކުށްތައް ކުރާ ފަރާތްތައް ދެނެގަތުމުގެ ބޭނުމުގައި، މި ޤާނޫނުގައި ކުށެއް ކަމުގައި ކަނޑައަޅާފައިވާ ކުށަކާގުޅޭ ކޮންސައިންމަންޓާއި ފައިސާ، ނުވަތަ އެފަދަ ކޮންސައިންމަންޓް ނުވަތަ ފައިސާ ކަމަށް ބެލެވޭ އެއްޗެހި، ކަމާބެހޭ އިދާރާތަކުގެ ފުރިހަމަ ބެލުމުގެ ދަށުން، ދިވެހިރާއްޖެއަށް އެތެރެވިޔަ ދިނުމަށް، ނުވަތަ އެ އެއްޗެއް ގެންދެވޭ މަންޒިލަށް ރައްދުވިޔަ ދިނުމަށް، ނުވަތަ ދިވެހިރާއްޖެއިން ބޭރަށް ގެންދިޔަދިނުމަށެވެ.

[ފައިސާ ނުވަތަ މުދާ]
"ފައިސާ" ނުވަތަ "މުދާ" ކަމަށް ބުނެފައިއެވަނީ، އުފުލޭ މުދަލާއި ނުއުފުލޭ މުދާ ހިމެނޭގޮތުން ހުރިހާ ބާވަތެއްގެ އެސެޓަކަށެވެ. އަދި އެއިން މުދަލެއްގެ މިލްކުވެރިކަމާއި، އެއިން މުދަލަކާ ގުޅިގެން އުފެދިފައިވާ ނުވަތަ އުފެދޭ އެނޫންވެސް ޙައްޤާއި މަޞްލަޙަތާއި މަންފާވެސް ހިމެނޭގޮތުންނެވެ. އޭގެ ތެރޭގައި، ބޭންކު ކްރެޑިޓް، ޓްރެވަލަރސް ޗެކް، ބޭންކު ޗެކް، މަނީ އޯޑަރ، ޙިއްޞާ، މާލީ ސެކިއުރިޓީޒް، ބޮންޑް، ބޭންކު ޑްރާފްޓް އަދި ލެޓަރ އޮފް ކްރެޑިޓް ފަދަ އެފަދަ މުދަލުގެ މިލްކުވެރިކަން އަންގައިދޭ ނުވަތަ މަޞްލަޙަތެއް އޮތްކަން އަންގައިދޭ ޤާނޫނީ ލިޔެކިޔުން ނުވަތަ އިންސްޓްރުމަންޓްތައްވެސް ހިމެނެއެވެ.

[އޯގަނައިޒްޑް ކްރިމިނަލް ގްރޫޕް]
"އޯގަނައިޒްޑް ކްރިމިނަލް ގްރޫޕް" ކަމަށް ބުނެފައިއެވަނީ، ސީދާގޮތެއްގައި ނުވަތަ ނުސީދާގޮތެއްގައިވިޔަސް މާލީ ފައިދާއެއް ނުވަތަ އެހެންވެސް މާއްދީ ފައިދާއެއް ހޯދުމުގެ މަޤްޞަދުގައި ޖިނާއީ ބޮޑު ކުށެއް ނުވަތަ ކުށްތަކެއް ކުރުމަށް ތިން މީހުން ނުވަތަ އެއަށްވުރެ ގިނަ މީހުން އެކުވެގެން، ވަކި ތަރުތީބުތަކެއްގެމަތިން ރޭވިގެން ޙަރަކާތްތެރިވާ ނުވަތަ ޙަރަކާތްތެރިވެފައިވާ ކޮންމެ ޖަމާޢަތަކަށެވެ.

[ޓެރަރިސްޓް ޙަރަކާތް]
"ޓެރަރިސްޓް ޙަރަކާތް" ކަމަށް ބުނެފައިއެވަނީ، ޓެރަރިޒަމް މަނާކުރުމާއި ހުއްޓުވުމާބެހޭ ކަމާބެހޭ ޤާނޫނުގައި ބަޔާންކޮށްފައިވާ ކޮންމެ ޓެރަރިޒަމްގެ ޢަމަލަކަށެވެ.

[ޓެރަރިސްޓެއް]
"ޓެރަރިސްޓެއް" ކަމަށް ބުނެފައިއެވަނީ، ތިރީގައި ބަޔާންކޮށްފައިވާ ފަރާތްތަކުގެ ތެރެއިން ފަރާތަކަށެވެ.
ސީދާގޮތުން ނުވަތަ ނުސީދާގޮތުންވިޔަސް، އެއްވެސް ގޮތަކުން ޤަޞްދުގައި ޓެރަރިސްޓް ޙަރަކާތެއް ހިންގާފައިވާ ނުވަތަ ހިންގަންއުޅޭ ކޮންމެ ފަރާތެއް؛
ޓެރަރިސްޓް ޙަރަކާތްތަކުގައި ބައިވެރިވާ ކޮންމެ ފަރާތެއް؛
ޓެރަރިސްޓް ޙަރަކާތްތައް ރާވާ ކޮންމެ ފަރާތެއް ނުވަތަ އެހެން ފަރާތެއް މެދުވެރިކޮށް ޓެރަރިސްޓް ޙަރަކާތްތައް ހިންގާ ކޮންމެ ފަރާތެއް؛
ޓެރަރިސްޓް ޙަރަކާތެއް ހިންގުމުގެ މަޤްޞަދުގައި ޙަރަކާތްތެރިވާ އެއްވެސް ޖަމާޢަތަކަށް، އެ ޖަމާޢަތުން ހިންގުމަށް ރާވާފައިވާ ޓެރަރިސްޓް ޙަރަކާތެއް ހިންގުމަށް މަގުފަހިކޮށްދޭ ކޮންމެ ފަރާތެއް؛ ނުވަތަ އެ ޖަމާޢަތުގެ މަޤްޞަދަކީ ޓެރަރިސްޓް ޙަރަކާތް ހިންގުންކަން އެނގިހުރެ އެފަދަ ޙަރަކާތްތައް ހިންގުމުގެ ނިޔަތުގައި އެފަދަ ޖަމާޢަތަކަށް އެހީތެރިވެދޭ ކޮންމެ ފަރާތެއް؛
މި ޤާނޫނުގެ 52 ވަނަ މާއްދާގެ ދަށުން ޓެރަރިސްޓެއް ކަމުގައި ކަނޑައެޅޭ ކޮންމެ ފަރާތެއް.

[ޓެރަރިސްޓް ޖަމާޢަތް]
"ޓެރަރިސްޓް ޖަމާޢަތް" ކަމަށް ބުނެފައިއެވަނީ، ތިރީގައި ބަޔާންކޮށްފައިވާ ޖަމާޢަތްތަކުގެ ތެރެއިން ޖަމާޢަތަކަށެވެ.
ސީދާގޮތުން ނުވަތަ ނުސީދާގޮތުންވިޔަސް، އެއްވެސް ގޮތަކުން ޤަޞްދުގައި ޓެރަރިސްޓް ޙަރަކާތެއް ހިންގާފައިވާ ނުވަތަ ހިންގަންއުޅޭ ކޮންމެ ޖަމާޢަތެއް؛
ޓެރަރިސްޓް ޙަރަކާތްތަކުގައި ބައިވެރިވާ ކޮންމެ ޖަމާޢަތެއް؛
ޓެރަރިސްޓް ޙަރަކާތްތައް ރާވާ ޖަމާޢަތެއް ނުވަތަ އެނޫންވެސް ފަރާތެއް މެދުވެރިކޮށް ޓެރަރިސްޓް ޙަރަކާތް ހިންގާ ކޮންމެ ޖަމާޢަތެއް؛
ޓެރަރިސްޓް ޙަރަކާތެއް ހިންގުމުގެ މަޤްޞަދުގައި ޙަރަކާތްތެރިވާ އެއްވެސް ޖަމާޢަތަކަށް، އެ ޖަމާޢަތުން ކުރުމަށް ރާވާފައިވާ ޓެރަރިސްޓް ޙަރަކާތެއް ހިންގުމަށް މަގުފަހިކޮށްދޭ ކޮންމެ ޖަމާޢަތެއް ނުވަތަ އެ ޖަމާޢަތުގެ މަޤްޞަދަކީ ޓެރަރިސްޓް ޙަރަކާތް ހިންގުންކަން އެނގިތިބެ އެފަދަ ޙަރަކާތްތައް ހިންގުމުގެ ނިޔަތުގައި އެފަދަ ޖަމާޢަތަކަށް އެހީތެރިވެދޭ ކޮންމެ ޖަމާޢަތެއް؛
މި ޤާނޫނުގެ 52 ވަނަ މާއްދާގެ ދަށުން ޓެރަރިސްޓް ޖަމާޢަތެއް ކަމުގައި ކަނޑައެޅޭ ކޮންމެ ޖަމާޢަތެއް.

[މަނީ ލޯންޑްރިންގ އަދި ޓެރަރިޒަމަށް ފައިނޭންސްކުރުން ހުއްޓުވުން]

[ރައްކާތެރިވުމަށްޓަކައި އަޅާ ފިޔަވަޅު]

[ރިޕޯޓްކުރަންޖެހޭ ފަރާތްތަކުން މުދަލާއި ޚިދުމަތް ލިބިގަންނަ ފަރާތްތައް ދެނެގަތުން]
ރިޕޯޓްކުރަންޖެހޭ ފަރާތްތަކުން ކުރާ މުޢާމަލާތްތައް ކުރުމުގައި އަންނަނިވި ޙާލަތްތަކުގައި، މުދަލާއި ޚިދުމަތް ލިބިގަންނަ ފަރާތްތަކުގެ މަޢުލޫމާތާއި ތިންވަނަ ފަރާތެއް މެދުވެރިކޮށްގެން މުދަލާއި ޚިދުމަތް ލިބިގަންނަ ފަރާތްތަކުގެ މަޢުލޫމާތު، މޯލްޑިވްސް މަނިޓަރީ އޮތޯރިޓީން ކަނޑައަޅާ އިތުބާރުކުރެވޭ އައިޑެންޓިފިކޭޝަން ޑޭޓާ މެދުވެރިކޮށް ކަށަވަރުކުރަންވާނެއެވެ.
ވިޔަފާރީގެ ގުޅުން ޤާއިމުކުރުމުގައި؛
މި އަކުރުގެ (1) ވަނަ ނަންބަރުގައި ބަޔާންކޮށްފައިވާ ގުޅުންތައް ފިޔަވައި، މުދަލާއި ޚިދުމަތް ލިބިގަންނަ ފަރާތަކުން ތިރީގައި ބަޔާންކޮށްފައިވާ މުޢާމަލާތެއް ކުރަން އެދޭ ހިނދު:
މި ޤާނޫނުގެ ދަށުން ހަދާ ގަވާއިދުގައި މޯލްޑިވްސް މަނިޓަރީ އޮތޯރިޓީން ކަނޑައަޅާ ފައިސާގެ ޢަދަދެއް ނުވަތަ އެއަށްވުރެ މަތީގެ ފައިސާގެ ޢަދަދެއް ހިމެނޭ މުޢާމަލާތްތައް؛ މުޢާމަލާތެއް ހިންގާ ވަގުތު، އެ މުޢާމަލާތެއްގެ ޖުމްލަ ޢަދަދު އެނގެން ނެތްނަމަ، އެ މުޢާމަލާތެއް ހިންގަން އެދުނު ފަރާތުގެ މަޢުލޫމާތު ކަށަވަރުކުރާނީ އެ މުޢާމަލާތުގެ ޢަދަދެއް އެނގުމުން ނުވަތަ އެ މުޢާމަލާތްތަކުގެ ޖުމްލަ ޢަދަދު މި ޤާނޫނުގެ ދަށުން ހަދާ ގަވާއިދުގައި މޯލްޑިވްސް މަނިޓަރީ އޮތޯރިޓީން ކަނޑައަޅާ ޢަދަދާ އެއްވަރުވުމުންނެވެ.
ރާއްޖެއިން ބޭރަށް ނުވަތަ ދިވެހިރާއްޖޭގައި ފައިސާ ޓްރާންސްފަރކުރުން.
މުދަލާއި ޚިދުމަތް ލިބިގަންނަ ފަރާތާ ބެހޭގޮތުން ކުރިން ދީފައިވާ މަޢުލޫމާތު ފުރިހަމަނުވާކަމަށް ޝައްކުކުރެވުން ނުވަތަ އެފަދަ މަޢުލޫމާތުގެ ޞައްޙަކަމާމެދު ޝައްކު އުފެދުން؛
މަނީ ލޯންޑްރިންގގެ ޙަރަކާތެއް ހިންގާ ކަމަށް ނުވަތަ ޓެރަރިޒަމަށް ފައިނޭންސްކުރާ ކަމަށް ޝައްކުކުރެވުން.
ރިޕޯޓްކުރަންޖެހޭ ފަރާތްތަކުން އެހެން ފަރާތްތަކާއެކު ބާއްވާ ވިޔަފާރީގެ ގުޅުންތަކުގެ މަޤްޞަދާއި ވިޔަފާރީގެ ބާވަތުގެ މަޢުލޫމާތު ރިޕޯޓްކުރަންޖެހޭ ފަރާތްތަކުން ހޯދަންވާނެއެވެ.
ފަރުދެއްގެ ފުރިހަމަ މަޢުލޫމާތު ހޯދައި އެ މަޢުލޫމާތުގެ ޞައްޙަކަން ޔަޤީންކުރުމަށްޓަކައި އެ ފަރުދެއްގެ ފުރިހަމަ ނަމާއި، އެޑްރެހާއި، އުފަން ތާރީޚާއި، އުފަން ރަށާއި، އަދި ދިވެހިރައްޔިތެއްކަން އަންގައިދޭ ކާޑު ނަންބަރު ނުވަތަ ވާރކް ޕާމިޓް ނަންބަރު ނުވަތަ ޕާސްޕޯޓް ނަންބަރު، ރިޕޯޓްކުރަންޖެހޭ ފަރާތްތަކުން ހޯދަންވާނެއެވެ.
ޤާނޫނީ ޝަޚްޞެއްގެ ފުރިހަމަ މަޢުލޫމާތު ހޯދައި އެ މަޢުލޫމާތުގެ ޞައްޙަކަން ޔަޤީންކުރުމަށްޓަކައި، އެތަނެއްގެ ވިޔަފާރި ނަމާއި، މައި އޮފީހުގެ އެޑްރެހާއި، ޑިރެކްޓަރުންގެ މަޢުލޫމާތާއި، ރަޖިސްޓަރީކޮށްފައިވާ ތަނެއް ކަމުގެ ހެކި ނުވަތަ އެތަނުގެ ޤާނޫނީ ހައިސިއްޔަތު އަންގައިދޭ ހެކި، ޤާނޫނީގޮތުން އުފެދިފައިވާ ގޮތާއި، އަސާސީ ގަވާއިދާއި ހިންގާ ގަވާއިދު އަދި ރަޖިސްޓަރީ ނަންބަރު ރިޕޯޓްކުރަންޖެހޭ ފަރާތްތަކުން ހޯދަންވާނެއެވެ.
ޤާނޫނީ އެރޭންޖްމަންޓެއްގެ ފުރިހަމަ މަޢުލޫމާތު ހޯދައި އެ މަޢުލޫމާތުގެ ޞައްޙަކަން ޔަޤީންކުރުމަށްޓަކައި، އެކްސްޕްރެސް ޓްރަސްޓެއްގެ ނުވަތަ އެފަދަ އެހެން އެރޭންޖްމަންޓެއްގެ ޓްރަސްޓީ، ސެޓްލަރ އަދި ބެނެފިޝަރީގެ ނަން ރިޕޯޓްކުރަންޖެހޭ ފަރާތްތަކުން ހޯދަންވާނެއެވެ.
ރިޕޯޓްކުރަންޖެހޭ ފަރާތްތަކުން، ބެނެފިޝަލް އޯނަރގެ ފުރިހަމަ މަޢުލޫމާތު ހޯދައި އެ މަޢުލޫމާތުގެ ޞައްޙަކަން ޔަޤީންކުރުމަށްޓަކައި އެކަށީގެންވާ ފިޔަވަޅުތައް އަޅަންވާނެއެވެ. އެގޮތުން، މަޢުލޫމާތު ހޯދަންޖެހޭ ފަރާތްތަކުގެ ތެރޭގައި ޤާނޫނީ ޝަޚްޞެއްގެ މައްޗަށް ކޮންޓްރޯލްކުރެވޭވަރުގެ މަޞްލަޙަތެއް އޮތް ފަރުދުންނާއި އެފަދަ ޝަޚްޞެއް ހިންގައި ބަލަހައްޓާ ފަރުދުންވެސް ހިމެނެއެވެ.
މި މާއްދާގެ (ހ)، (ށ)،
(ނ)، (ރ)، (ބ) އަދި (ޅ) ގެ ދަށުން ރިޕޯޓްކުރަންޖެހޭ ފަރާތްތަކުން މަޢުލޫމާތު ހޯދުމުގައި، ޚިދުމަތް ހޯދާ ފަރާތަކުން ޚިދުމަތް ލިބިގަންނަނީ އެފަރާތުގެ އަމިއްލަ ބޭނުމަށް ނޫން ކަމަށް ކަމުގައި ޔަޤީންވާނަމަ، ނުވަތަ ޝައްކުކުރެވޭނަމަ، އެފަދަ މުޢާމަލާތެއް ނިސްބަތްވާ ފަރާތެއް ނުވަތަ ފަރާތްތަކެއްގެ ފުރިހަމަ މަޢުލޫމާތު ހޯދައި އެ މަޢުލޫމާތުގެ ޞައްޙަކަން ޔަޤީންކުރުމަށްޓަކައި އަޅަންޖެހޭ އެކަށީގެންވާ ހުރިހާ ފިޔަވަޅެއް އަޅަންވާނެއެވެ.
ރިޕޯޓްކުރަންޖެހޭ ފަރާތްތަކުން އެހެނިހެން ފަރާތްތަކާއެކު ބާއްވާ ވިޔަފާރީގެ ގުޅުންތަކުގައި އެކަށީގެންވާ ފަރުވާތެރިކަން ބަހައްޓަންވާނެއެވެ. އަދި ރިޕޯޓްކުރަންޖެހޭ ފަރާތްތަކުގެ ކިބައިން މުދަލާއި ޚިދުމަތް ހޯދާ ފަރާތްތަކުން ހިންގާ ވިޔަފާރީގެ މުޢާމަލާތްތަކާބެހޭ މަޢުލޫމާތާއި، އެފަރާތްތަކުގެ ރިސްކް ޕްރޮފައިލާބެހޭ މަޢުލޫމާތާއި، ބޭނުންވެއްޖެ ޙާލަތެއްގައި އެފަރާތްތަކުން ފައިސާ ހޯދާފައިވާ ގޮތުގެ މަޢުލޫމާތާއި، ރިޕޯޓްކުރަންޖެހޭ ފަރާތްތަކަށް ލިބިފައިވާ އެފަރާތްތަކުގެ މަޢުލޫމާތާ އެއްގޮތްތޯ ބެލުމަށްޓަކައި، އެފަރާތްތަކާއެކު ކުރެވޭ މުޢާމަލާތްތައް ބަލަމުންގެންދަންވާނެއެވެ.
ރިޕޯޓްކުރަންޖެހޭ ފަރާތްތަކުން އެއްވެސް ފަރާތަކާއެކު ވިޔަފާރީގެ ގުޅުމެއް ހިންގާއިރު ނުވަތަ ވިޔަފާރީގެ މުޢާމަލާތެއް ކުރާއިރު އެފަރާތުން އެފަރާތުގެ މަޢުލޫމާތު ދިނުމަށް އެފަރާތުން ހާޒިރުނުވާ ޙާލަތްތަކުގައި، މަނީ ލޯންޑްރިންގ އަދި ޓެރަރިޒަމަށް ފައިނޭންސްކުރުމުގެ ފުރުޞަތު ކުޑަކުރުމަށް އެކަށީގެންވާ ފިޔަވަޅު ރިޕޯޓްކުރަންޖެހޭ ފަރާތްތަކުން އަޅަންވާނެއެވެ.
ރިޕޯޓްކުރަންޖެހޭ ފަރާތްތަކުގެ ކިބައިން މުދަލާއި ޚިދުމަތް ލިބިގަންނަ ފަރާތަކީ ނުވަތަ ބެނެފިޝަލް އޯނަރަކީ ޕޮލިޓިކަލީ އެކްސްޕޯސްޑް ޕަރސަންއެއްތޯ ބަލަންވާނެއެވެ. އަދި އެފަދަ ފަރާތަކީ ޕޮލިޓިކަލީ އެކްސްޕޯސްޑް ޕަރސަންއެއް ކަމަށް ފެނިއްޖެނަމަ:
އެފަރާތާއެކު ވިޔަފާރީގެ ގުޅުމެއް ޤާއިމުކުރުމުގެ ކުރިން ރިޕޯޓްކުރަންޖެހޭ ފަރާތުގެ އިސްވެރިންގެ ހުއްދަ ހޯދަންވާނެއެވެ.
އެފަރާތަކަށް ފައިސާ ނުވަތަ ތަނަވަސްކަން ނުވަތަ ފައިސާވެރިކަން ނުވަތަ ފޯރުންތެރިކަން ލިބުނީ ކޮން ގޮތަކުންކަން ޔަޤީންކުރުމަށް އަޅަންޖެހޭ އެކަށީގެންވާ ހުރިހާ ފިޔަވަޅުތަކެއް އަޅަންވާނެއެވެ.
އެފަރާތާއެކު ބާއްވަމުންގެންދާ ވިޔަފާރީގެ ގުޅުމާބެހޭ ކަންތައްތައް ހަރުދަނާކޮށް، ގަވާއިދުން މޮނީޓަރ ކުރަންވާނެއެވެ.
ބޭރު ޤައުމެއްގެ މާލީ އިދާރާއަކާއެކު ކޮރެސްޕޮންޑަންޓް ބޭންކިންގ ގުޅުމެއް، ދިވެހިރާއްޖޭގައި ޙަރަކާތްތެރިވާ މާލީ އިދާރާއަކުން ބާއްވާނަމަ، އެ ބޭރު ޤައުމުގެ މާލީ އިދާރާގެ ފުރިހަމަ މަޢުލޫމާތު ހޯދައި ޔަޤީންކުރުމަށްޓަކައި ތިރީގައިވާ ކަންތައްތައް ކުރަންވާނެއެވެ.
ބޭރު ޤައުމުގެ މާލީ އިދާރާއަކީ ކޮން ބާވަތެއްގެ ޙަރަކާތްތަކެއް ހިންގާ އިދާރާއެއްތޯ ބެލުމަށް މަޢުލޫމާތު ހޯދުން؛
ބޭރު ޤައުމުގެ މާލީ އިދާރާއާމެދު މުޖުތަމަޢު ދެކޭގޮތާއި އަދި އެ އިދާރާއެއް ސުޕަވައިޒްކުރެވޭ މިންވަރު ޢާންމުކޮށް ލިބެންހުންނަ މަޢުލޫމާތުގެ އަލީގައި ބެލުން؛
ބޭރުގެ އިދާރާއާއެކު ކޮރެސްޕޮންޑަންޓް ބޭންކިންގ ގުޅުމެއް ޤާއިމުކުރުމުގެ ކުރިން އިސް މެނޭޖްމަންޓްގެ ހުއްދަ ހޯދުން؛
މަނީ ލޯންޑްރިންގ އަދި ޓެރަރިޒަމަށް ފައިނޭންސްކުރުން ހުއްޓުވުމާ ގުޅޭގޮތުން ބޭރުގެ މާލީ އިދާރާގެ އަދި ދިވެހިރާއްޖޭގެ މާލީ އިދާރާގެ ޒިންމާތަކާއި މަސްއޫލިއްޔަތަކީ ކޮބައިކަން ލިޔުމުން ކަނޑައެޅުން؛
މަނީ ލޯންޑްރިންގ އަދި ޓެރަރިޒަމަށް ފައިނޭންސްކުރުން ހުއްޓުވުމަށްޓަކައި ބޭރުގެ އިދާރާއިން އަޅާފައިވާ ފިޔަވަޅުތައް ބަލައި ދިރާސާކުރުން؛ އަދި އެކައުންޓެއް މެދުވެރިކޮށްގެން ފައިސާ ދައްކާ ޙާލަތްތަކުގައި ބޭރުގެ އިދާރާގެ ކިބައިން މުދަލާއި ޚިދުމަތް ލިބިގަންނަ ފަރާތުގެ ފުރިހަމަ މަޢުލޫމާތު އެ ބޭރުގެ އިދާރާއިން ހޯދައި އެ މަޢުލޫމާތުގެ ޞައްޙަކަން ޔަޤީންކޮށްފައިވާކަން އަދި ޚިދުމަތް ހޯދާ ފަރާތް ރަނގަޅަށް މޮނިޓަރކުރުމުގެ ނިޒާމެއް ޤާއިމުކޮށްފައިވާކަން އަދި މުދަލާއި ޚިދުމަތް ހޯދާ ފަރާތުގެ މަޢުލޫމާތު ހޯދުމަށް އެދިއްޖެ ޙާލަތެއްގައި އެ މަޢުލޫމާތު ފޯރުކޮށްދިނުމުގެ ޤާބިލުކަން ލިބިފައިވާ ފަރާތެއްކަން ޔަޤީންކުރުން.
މި މާއްދާގެ (ހ)، (ށ)، (ނ)، (ރ)، (ބ)، (ޅ) އަދި (ކ) ގެ ދަށުން ރިޕޯޓްކުރަންޖެހޭ ފަރާތްތަކުން ކުރަންޖެހޭ ކަންކަން ފުރިހަމަނުކުރެވޭ ކަމުގައިވާނަމަ، އެފަރާތުން އެއްވެސް ވިޔަފާރީގެ ގުޅުމެއް ހިންގައިގެން ނުވަތަ ޤާއިމުކޮށްގެން ނުވާނެއެވެ. އަދި ރިޕޯޓްކުރަންޖެހޭ ފަރާތްތަކުން މި ޤާނޫނުގެ ދަށުން އެފަދަ ކަމެއް އަންގަންޖެހޭ ޙާލަތްތަކުގައި ފައިނޭންޝަލް އިންޓެލިޖެންސް ޔުނިޓަށް އެ ކަމެއް އަންގަންވާނެއެވެ.
އެއްވެސް މާލީ އިދާރާއަކުން ވަކި ފަރާތަކަށް ނިސްބަތްނުވާ އެކައުންޓެއް ނުވަތަ ވަކި ނަމަކީ އެއްވެސް މީހަކަށް ނިސްބަތްކުރެވޭނެ ނަމެއް ނޫންކަން ކަނޑައެޅިގެން އެނގޭ ނަމެއްގައި އެކައުންޓެއް ބަލަހައްޓައިގެން ނުވާނެއެވެ.

[ކާކުކަން ދެނެގަންނަންޖެހޭ ޚާއްޞަ ޙާލަތްތައް]
ވަޒީފާގެ އެއްބަސްވުމެއްގެ ދަށުން ނުވަތަ އިންޝުއަރކުރެވިފައިވާ ފަރާތެއްގެ ފަންނީ މަސައްކަތާ ގުޅިގެން އެފަރާތްތަކާއެކު ޕެންޝަން އިންޝުއަރަންސް ކޮންޓްރެކްޓްކުރާ ފަރާތްތަކާބެހޭ ފުރިހަމަ މަޢުލޫމާތު، އިންޝުއަރަންސް ކުންފުނިތަކުންނާއި އިންޝުއަރަންސް ބްރޯކަރުން ހޯދުން ލާޒިމެއްނޫނެވެ. އެއީ އެފަދަ ކޮންޓްރެކްޓެއްގައި އަމިއްލައަށް ޙަވާލުވުމާބެހޭ މާއްދާއެއް ނުހިމެނޭނަމަ އަދި ލޯނެއްގެ ރަހުނަކަށް އެ ކޮންޓްރެކްޓް ބޭނުންނުކުރެވޭހާ ހިނދަކުއެވެ.
ރިއަލް އެސްޓޭޓް ގަނެވިއްކުމުގެ ވިޔަފާރިކުރާ ފަރާތްތަކުން ރިއަލް އެސްޓޭޓް ގަނެވިއްކުމުގެ މުޢާމަލާތެއް ހިންގާއިރު، މި ޤާނޫނުގެ 16 ވަނަ މާއްދާގައި ބަޔާންކޮށްފައިވާ ފަދައިން އެ މުޢާމަލާތުގައި ހިމެނޭ ފަރާތްތަކުގެ ފުރިހަމަ މަޢުލޫމާތު ހޯދަންވާނެއެވެ.
ޖަވާހިރާއި އަގުހުރި މަޢުދަނާއި އެނޫންވެސް އަގުހުރި މުދަލުގެ ވިޔަފާރިކުރާ ފަރާތްތަކުން އެފަރާތްތަކުގެ ކިބައިން މުދަލާއި ޚިދުމަތް ލިބިގަންނަ ފަރާތްތަކާއެކު ކުރާ މުޢާމަލާތްތަކުގައި މި ޤާނޫނުގެ ދަށުން ހަދާ ގަވާއިދުގައި މޯލްޑިވްސް މަނިޓަރީ އޮތޯރިޓީން ކަނޑައަޅާ ފައިސާގެ ޢަދަދުގެ ނުވަތަ އެ ޢަދަދަށްވުރެ މަތީ ޢަދަދެއް، ނަގުދު ފައިސާއިން ލިބޭ ޙާލަތްތަކުގައި މި ޤާނޫނުގެ 16 ވަނަ މާއްދާގައި ބަޔާންކޮށްފައިވާ ފަދައިން އެފަރާތެއްގެ މަޢުލޫމާތު ހޯދަންވާނެއެވެ.
ޤާނޫނީ ވަކީލުންނާއި، ނޯޓަރީންނާއި، އެކައުންޓަންޓުންނާއި އަދި ޤާނޫނީ ދާއިރާގެ ފަންނީ މަސައްކަތްކުރާ މުސްތަޤިއްލު ފަރާތްތަކުން، އެއްވެސް ފަރާތަކަށް ތިރީގައިވާ ކަންތައްތަކާ ގުޅޭގޮތުން މުޢާމަލާތްކޮށްދޭނަމަ ނުވަތަ އެ މުޢާމަލާތްތަކަށް ތައްޔާރުވުމުގައި އެހީތެރިވެދޭނަމަ މި ޤާނޫނުގެ 16 ވަނަ މާއްދާގައި ބަޔާންކޮށްފައިވާ ފަދައިން އެފަރާތެއްގެ ފުރިހަމަ މަޢުލޫމާތު ހޯދަންވާނެއެވެ.
ރިއަލް އެސްޓޭޓް ގަނެވިއްކުން؛
ފައިސާ، މާލީ ސެކިއުރިޓީޒް، ނުވަތަ އެހެން އެސެޓެއް ބަލަހައްޓައިދިނުން؛
ބޭންކު އެކައުންޓެއް ނުވަތަ ސޭވިންގްސް އެކައުންޓެއް ނުވަތަ މާލީ ސެކިއުރިޓީޒްގެ އެކައުންޓެއް ބަލަހައްޓައިދިނުން؛
ކުންފުންޏެއް އުފެއްދުމަށް ނުވަތަ ހިންގުމަށް ނުވަތަ ބެލެހެއްޓުމަށް ލިބޭ ފައިސާއާއި އެހެނިހެން ތަކެއްޗާގުޅޭ ކަންކަން އިންތިޒާމުކުރުން؛ ނުވަތަ ޤާނޫނީ ޝަޚްޞެއް ނުވަތަ އެނޫންވެސް ޤާނޫނީ އެރޭންޖްމަންޓެއް އުފެއްދުން ނުވަތަ ހިންގުން ނުވަތަ ބެލެހެއްޓުމާއި ވިޔަފާރި ޝަޚްޞުތައް ގަނެވިއްކުން.
މުސްތަޤިއްލު އެކައުންޓަންޓުންނާއި، އޯޑިޓަރުންނާއި، ޓެކްސްއާބެހޭ ލަފާދޭ ފަރާތްތަކުން، އެއްވެސް ފަރާތަކަށް މުޢާމަލާތްކޮށްދޭނަމަ ނުވަތަ އެ މުޢާމަލާތްތަކަށް ތައްޔާރުވުމުގައި އެހީތެރިވެދޭނަމަ މި ޤާނޫނުގެ 16 ވަނަ މާއްދާގައި ބަޔާންކޮށްފައިވާ ފަދައިން އެފަރާތެއްގެ ފުރިހަމަ މަޢުލޫމާތު ހޯދަންވާނެއެވެ.
މާލީ އިދާރާތައް ފިޔަވައި، ޓްރަސްޓް އަދި ކުންފުންޏާގުޅޭ ޚިދުމަތްތައް ފޯރުކޮށްދޭ ފަރާތްތަކުން ތިރީގައި ބަޔާންކޮށްފައިވާ ޚިދުމަތްތައް ވިޔަފާރީގެ އުސޫލުން ތިންވަނަ ފަރާތަކަށް ފޯރުކޮށްދޭނަމަ މި ޤާނޫނުގެ 16 ވަނަ މާއްދާގައި ބަޔާންކޮށްފައިވާ ފަދައިން އެފަރާތެއްގެ ފުރިހަމަ މަޢުލޫމާތު ހޯދަންވާނެއެވެ.
ޤާނޫނީ ޝަޚްޞުތައް އުފައްދާ، ރަޖިސްޓަރީކޮށް ނުވަތަ ހިންގާ އެޖެންޓެއްގެ ގޮތުގައި ޙަރަކާތްތެރިވުން؛ ނުވަތަ ކުންފުންޏެއްގެ ޑިރެކްޓަރެއް ނުވަތަ ސެކްރެޓަރީއެއްގެ ގޮތުގައި ނުވަތަ ޕާޓްނަރޝިޕެއްގެ ޕާޓްނަރެއްގެ ގޮތުގައި ޙަރަކާތްތެރިވުން؛ ނުވަތަ އެނޫންވެސް ޤާނޫނީ ޝަޚްޞެއްގެ އެފަދަ މަޤާމެއްގައި ޙަރަކާތްތެރިވުން ނުވަތަ އެފަދަ މަޤާމެއްގައި ޙަރަކާތްތެރިވާނެ އެހެން ފަރާތެއް ހަމަޖައްސައިދިނުން؛
ކުންފުންޏަކަށް ނުވަތަ ޕާޓްނަރޝިޕަކަށް ނުވަތަ އެނޫންވެސް ޤާނޫނީ ޝަޚްޞަކަށް ނުވަތަ ޤާނޫނީ އެރޭންޖްމަންޓަކަށް ރަޖިސްޓަރީކުރެވޭ އޮފީހެއް ނުވަތަ ވިޔަފާރީގެ އެޑްރެހެއް، ނުވަތަ އޮފީސް ހިންގާނެ ތަނެއް ނުވަތަ ސިޓީފަދަ ތަކެތި ބަލައިގަންނާނެ އެޑްރެހެއް ނުވަތަ އިދާރީ އެޑްރެހެއް ފޯރުކޮށްދިނުން؛
އެކްސްޕްރެސް ޓްރަސްޓެއްގެ ޓްރަސްޓީއެއްގެ ގޮތުގައި ޙަރަކާތްތެރިވުން ނުވަތަ އެފަދަ ޓްރަސްޓީއެއްގެ ގޮތުގައި ޙަރަކާތްތެރިވުމަށް އެހެން ފަރާތެއް ހަމަޖައްސައިދިނުން؛
ކުންފުންޏެއްގެ ނޮމިނީ ޝެއަރހޯލްޑަރެއްގެ ގޮތުގައި ޙަރަކާތްތެރިވުން ނުވަތަ އެފަދަ ނޮމިނީ ޝެއަރހޯލްޑަރެއްގެ ގޮތުގައި ޙަރަކާތްތެރިވުމަށް އެހެން ފަރާތެއް ހަމަޖައްސައިދިނުން.

[ފައިސާ ނުވަތަ ވެލިއު ޓްރާންސްފަރގެ ޚިދުމަތް ފޯރުކޮށްދޭ ފަރާތްތަކުގެ ޒިންމާތައް]
ފައިސާ ނުވަތަ ވެލިއު ޓްރާންސްފަރކުރުމުގެ ޚިދުމަތް ފޯރުކޮށްދޭ ރިޕޯޓްކުރަންޖެހޭ ފަރާތްތަކުން، ފައިސާ ނުވަތަ ވެލިއު ޓްރާންސްފަރކުރުމުގެ ޚިދުމަތް ލިބިގަންނަ ފަރާތްތަކުގެ އަންނަނިވި މަޢުލޫމާތު ހޯދައި އެ މަޢުލޫމާތުގެ ޞައްޙަކަން ޔަޤީންކުރަންވާނެއެވެ. އަދި ޓްރާންސްފަރކުރުމަށްޓަކައި ބޭނުންކުރާ މެސެޖު ނުވަތަ ފޯމުގައި އެ މަޢުލޫމާތު ހިމަނަންވާނެއެވެ. އަދި އެކައުންޓް ނަންބަރު ނެތް ޙާލަތްތަކުގައި އެ މުޢާމަލާތްތަކަށް ޚާއްޞަ ރެފަރެންސް ނަންބަރެއް ދޭންވާނެއެވެ.
ފުރިހަމަ ނަން؛
އެޑްރެސް؛
ދިވެހިރައްޔިތެއްކަން އަންގައިދޭ ކާޑު ނަންބަރު ނުވަތަ ޕާސްޕޯޓް ނަންބަރު ނުވަތަ ވާރކް ޕާމިޓް ނަންބަރު؛
އެކައުންޓް ނަންބަރު؛ އަދި ބޭނުންވެއްޖެ ޙާލަތެއްގައި އެ ޓްރާންސްފަރއެއް ފޮނުވި ފަރާތުން ޓްރާންސްފަރކުރުމުގެ ޚިދުމަތް ހޯދި މާލީ އިދާރާއެއްގެ ނަން.
ތިން މާލީ އިދާރާ ނުވަތަ އެއަށްވުރެ ގިނަ މާލީ އިދާރާ ބައިވެރިވެގެން ކުރެވޭ ފައިސާ ނުވަތަ ވެލިއު ޓްރާންސްފަރތަކުގައި މި މާއްދާގެ
(ހ) ގައި ބަޔާންކޮށްފައިވާ އިދާރާތަކުން އިންޓަރމީޑިއަރީންގެ ގޮތުގައި ބައިވެރިވާނަމަ، އެފަރާތްތަކުން މި މާއްދާގެ (ހ) ގައި ބަޔާންކޮށްފައިވާ މަޢުލޫމާތު ފުރިހަމައަށް ބަލަހައްޓަންވާނެއެވެ.
އެއް ޤައުމުން އަނެއް ޤައުމަށް ފައިސާ ނުވަތަ ވެލިއު ޓްރާންސްފަރގެ ގޮތުގައި ކުރެވޭ ބެޗް ޓްރާންސްފަރކުރުމާ ގުޅޭގޮތުންނާއި، ދިވެހިރާއްޖޭގެ އެއް ރަށުން އަނެއް ރަށަށް ނުވަތަ ދިވެހިރާއްޖޭގެ އެއް ރަށުގެ ތެރޭގައި ފައިސާ ނުވަތަ ވެލިއު ޓްރާންސްފަރކުރުމާ ގުޅޭގޮތުން ގަވާއިދު ހެދުމުގެ އިޚްތިޔާރު މޯލްޑިވްސް މަނިޓަރީ އޮތޯރިޓީއަށް ލިބިގެންވެއެވެ.
ކްރެޑިޓް ކާޑު ނުވަތަ ޑެބިޓް ކާޑު ބޭނުންކޮށްގެން ކުރާ މުޢާމަލާތްތަކާ ގުޅިގެން ކުރެވޭ ޓްރާންސްފަރތަކުގައި ކާޑުގެ ނަންބަރު ހިމެނިފައިވާނަމަ މި މާއްދާގެ (ހ) އަދި
(ށ) ގައި ބަޔާންކޮށްފައިވާ މަޢުލޫމާތު ހޯދާކަށްނުޖެހޭނެއެވެ. އަދި މާލީ އިދާރާތަކުގެ ދެމެދުގައި ކުރެވޭ ޓްރާންސްފަރތަކުގެ ތެރެއިން ޓްރާންސްފަރކުރާ ފަރާތަކީވެސް އަދި ބެނެފިޝަރީއަކީވެސް އަމިއްލަ ނަމުގައި މުޢާމަލާތްކުރާ މާލީ އިދާރާއެއް ކަމުގައިވާ ޙާލަތުގައި، މި މާއްދާގެ (ހ) އަދި (ށ) ގައި ބަޔާންކޮށްފައިވާ މަޢުލޫމާތު ހޯދާކަށް ނުޖެހޭނެއެވެ.
މި މާއްދާގެ (ހ) ގައި ބަޔާންކޮށްފައިވާ އިދާރާއަކަށް ފައިސާގެ ނުވަތަ ވެލިއު ޓްރާންސްފަރއެއް ލިބޭއިރު، އެ ޓްރާންސްފަރއެއް ކުރާ ފަރާތުގެ ފުރިހަމަ މަޢުލޫމާތު ލިބިފައިނުވާނަމަ، އެފަދަ މަޢުލޫމާތު، އެ ފައިސާ ނުވަތަ ވެލިއު ޓްރާންސްފަރކުރުމަށް އެދުނު އިދާރާއިން ނުވަތަ ބެނެފިޝަރީގެ ކިބައިން ހޯދުމަށް އެޅެންހުރި ފިޔަވަޅުތައް އަޅަންވާނެއެވެ. އަދި އެފަދައިން އެ މަޢުލޫމާތު ފުރިހަމަކުރެވޭ ގޮތް ނުވެއްޖެނަމަ، އެ ޓްރާންސްފަރއެއް ބަލައިގަނެގެން ނުވާނެއެވެ. އަދި ފައިނޭންޝަލް އިންޓެލިޖެންސް ޔުނިޓަށް އެކަން ރިޕޯޓްކުރަންވާނެއެވެ.

[ބައެއް މުޢާމަލާތްތައް މޮނިޓަރކުރުމުގައި ޚާއްޞަ ސަމާލުކަމެއް ދިނުން]
ޢާންމުކޮށް ކުރެވޭ މުޢާމަލާތްތަކާ ތަފާތު މުޢާމަލާތްތަކާއި، އާދަޔާ ޚިލާފު ބޮޑެތި ޢަދަދުތައް ހިމެނޭ މުޢާމަލާތްތަކާއި، އަދި އާދަޔާ ޚިލާފު ގޮތްގޮތަށް ކުރެވޭ މުޢާމަލާތްތަކަކީ އޭގައި އިޤްތިޞާދީ ބޭނުމެއް ނެތި ނުވަތަ ޤާނޫނީގޮތުން ހުއްދަކުރާ ބޭނުމެއް ނެތި ކުރެވޭ މުޢާމަލާތްތަކެއް ކަމަށް ފެންނަނަމަ، އެފަދަ މުޢާމަލާތްތައް ކުރުމުގައި ރިޕޯޓްކުރަންޖެހޭ ފަރާތްތަކުން ޚާއްޞަ ސަމާލުކަމެއްދީގެން ބަލަންވާނެއެވެ.
މި މާއްދާގެ (ހ) ގައި ބަޔާންކޮށްފައިވާ ފަދަ މުޢާމަލާތްތަކާބެހޭ މަޢުލޫމާތާއި، އެ މުޢާމަލާތްތަކުގައި ބައިވެރިވާ ފަރާތްތަކުގެ ފުރިހަމަ މަޢުލޫމާތު، ރިޕޯޓްކުރަންޖެހޭ ފަރާތްތަކުން ލިޔުމުން ބަހައްޓަންވާނެއެވެ. އެ ލިޔުންތައް ހުންނަންވާނީ، މި ޤާނޫނުގެ 20 ވަނަ މާއްދާގައި ބަޔާންކޮށްފައިވާ ގޮތުގެމަތިންނެވެ. އަދި ފައިނޭންޝަލް އިންޓެލިޖެންސް ޔުނިޓުން ނުވަތަ ސުޕަވައިޒްކުރާ އިދާރާއަކުން ނުވަތަ ތަޙްޤީޤީ އިދާރާއަކުން ނުވަތަ ޤާނޫނު ތަންފީޛުކުރާ އިދާރާއަކުން އެ މަޢުލޫމާތު ހޯދުމަށް އެދިއްޖެ ހިނދެއްގައި އެފަރާތަކަށް އެ މަޢުލޫމާތު ދޭންވާނެއެވެ.
ރިޕޯޓްކުރަންޖެހޭ ފަރާތްތަކާއެކު މުޢާމަލާތެއް ހިންގާ ފަރާތަކީ މަނީ ލޯންޑްރިންގ އަދި ޓެރަރިޒަމަށް ފައިނޭންސްކުރުން ހުއްޓުވުމަށް، ބައިނަލްއަޤްވާމީ މިންގަނޑުތަކާ އެއްގޮތަށް މަސައްކަތްނުކުރާ ޤައުމެއްގައި ދިރިއުޅޭ ފަރާތެއް ކަމުގައިވާނަމަ، އެފަރާތަކާއެކު ބޭއްވޭ ވިޔަފާރީގެ ގުޅުންތަކާއި ކުރެވޭ މުޢާމަލާތްތަކާމެދު ޚާއްޞަ ސަމާލުކަމެއް ރިޕޯޓްކުރާ ފަރާތްތަކުން ބަހައްޓަންވާނެއެވެ.
މި މާއްދާގައި ބަޔާންކުރާ ފަރާތްތަކުގެ ތެރޭގައި ޤާނޫނީ ޝަޚްޞުތައްވެސް ހިމެނެއެވެ. އަދި އެފަދަ ޤައުމުތަކާބެހޭ މަޢުލޫމާތު ރިޕޯޓްކުރަންޖެހޭ ފަރާތްތަކަށް ފައިނޭންޝަލް އިންޓެލިޖެންސް ޔުނިޓުން އަންގަންވާނެއެވެ.

[ރެކޯޑު ބެލެހެއްޓުން]
ރިޕޯޓްކުރަންޖެހޭ ފަރާތްތަކުން، ތިރީގައި ބަޔާންކޮށްފައިވާ މަޢުލޫމާތުތަކުގެ ރެކޯޑު ބަހައްޓަންވާނެއެވެ. އެފަދައިން އެ ރެކޯޑު ބަހައްޓަންވާނީ ފައިނޭންޝަލް އިންޓެލިޖެންސް ޔުނިޓުން ނުވަތަ ސުޕަވައިޒްކުރާ އިދާރާއަކުން ނުވަތަ ތަޙްޤީޤުކުރާ އިދާރާއަކުން ނުވަތަ ޤާނޫނު ތަންފީޛުކުރާ އިދާރާއަކުން އެދިއްޖެ ހިނދެއްގައި އެ ތަނަކަށް ވަގުތުން އެ މަޢުލޫމާތު ފޯރުކޮށްދެވޭނެ ގޮތަކަށެވެ.
މުދަލާއި ޚިދުމަތް ލިބިގަންނަ ފަރާތަކީ ނުވަތަ ބެނެފިޝަލް އޯނަރަކީ ނުވަތަ އެޖެންޓަކީ ކޮން ފަރާތެއްކަން ޔަޤީންކުރުމަށްޓަކައި މި ބާބުގައި ބަޔާންކޮށްފައިވާ ގޮތުގެމަތިން ހޯދާފައިވާ ލިޔެކިޔުންތަކުގެ ކޮޕީއާއި، ވިޔަފާރީގެ މުޢާމަލާތްތަކާބެހޭ ލިޔުންތަކާއި، އެކައުންޓް ފައިލްތަކާއި އެނޫނަސް ވިޔަފާރިއާ ބެހޭގޮތުން ބަދަލުކޮށްފައިވާ އެކިއެކި ލިޔެކިޔުންތައް، އެފަރާތްތަކާއެކު ބާއްވާ ވިޔަފާރީގެ ގުޅުން ނިމުމަކަށް އަންނަތާ މަދުވެގެން 5 (ފަހެއް) އަހަރު ދުވަސް ވަންދެން ބަހައްޓަންވާނެއެވެ. އަދި މުދަލާއި ޚިދުމަތް ލިބިގަންނަ ފަރާތަކުން މުޢާމަލާތެއް ކޮށްފައިވާ ގޮތް ދެނެގަތުމަށްޓަކައި މި ބާބުގައި ބަޔާންކޮށްފައިވާ ގޮތުގެމަތިން ހޯދާފައިވާ މަޢުލޫމާތު، އެ މުޢާމަލާތެއް ކުރި ތާރީޚުން ފެށިގެން މަދުވެގެން 5 (ފަހެއް) އަހަރު ދުވަސް ވަންދެން ބަހައްޓަންވާނެއެވެ.

[މަނީ ލޯންޑްރިންގ އަދި ޓެރަރިޒަމަށް ފައިނޭންސްކުރުން ހުއްޓުވުމަށް ރިޕޯޓްކުރަންޖެހޭ ފަރާތްތަކުން ޕްރޮގްރާމްތައް ހިންގުން]
މަނީ ލޯންޑްރިންގ އަދި ޓެރަރިޒަމަށް ފައިނޭންސްކުރުން ހުއްޓުވުމަށްޓަކައި ރިޕޯޓްކުރަންޖެހޭ ފަރާތްތަކުން އަންނަނިވި ކަންކަން ހިމެނޭގޮތުން އިންޓަރނަލް ޕްރޮގްރާމްތައް ރާވައި، ހިންގަންވާނެއެވެ.
މުވައްޒަފުން ޢައްޔަންކުރުމަށް ގެންގުޅޭ އުސޫލުތައް ހަރުދަނާކުރުމަށްޓަކައި އިންޓަރނަލް ޕޮލިސީތަކާއި، އުސޫލުތަކާއި ކޮންޓްރޯލްތައް ޤާއިމުކުރުމާއި، އެ އުސޫލުތަކަށް ޢަމަލުކުރޭތޯ ބެލުމަށް މެނޭޖްމަންޓުން ގޮތްތަކެއް ހަމަޖައްސައި އަދި އެފަރާތްތައް ސްކްރީންކުރާނެ ރަނގަޅު އުސޫލުތަކެއް ކަނޑައެޅުން؛
މަނީ ލޯންޑްރިންގ އަދި ޓެރަރިޒަމަށް ފައިނޭންސްކުރުމުގެ ޙަރަކާތްތަކާއި އަދި އެފަދަ ޙަރަކާތްތަކާ ގުޅުންހުރި މުޢާމަލާތްތައް ދެނެގަތުމަށް މުވައްޒަފުންނާއި އޮފިޝަލުން ހޭލުންތެރިކުރުމުގެ ގޮތުން ދާއިމީ ތަމްރީނު ދިނުމާއި އެފަދަ ޙާލަތްތަކުގައި ޢަމަލުކުރާނެ ގޮތުގެ އިރުޝާދު ދިނުން؛
މި ޤާނޫނުގައި ބަޔާންކޮށްފައިވާ ކަންކަން ތަންފީޛުކުރުމަށްޓަކައި އަޅަންޖެހޭ ފިޔަވަޅުތައް އަޅަމުންގެންދޭތޯ ބެލުމަށާއި، އެ ފިޔަވަޅުތަކުގެ ހަރުދަނާކަން ދެނެގަތުމަށްޓަކައި އިންޓަރނަލް އޮޑިޓްތައް ކުރިއަށްގެންދިޔުން.
ރިޕޯޓްކުރަންޖެހޭ ފަރާތްތަކުގެ ޙަރަކާތްތައް މި ޤާނޫނާ އެއްގޮތްވާ ގޮތުގެމަތިން ހިންގުމަށްޓަކައި ރިޕޯޓްކުރަންޖެހޭ ކޮންމެ އިދާރާއެއްގައި މެނޭޖްމަންޓް ފެންވަރުގައި ކޮމްޕްލަޔަންސް އޮފިސަރެއް ކަނޑައަޅާފައި ހުންނަންވާނެއެވެ.

[ބޭރުގެ ސަބްސިޑިއަރީތަކާއި ބްރާންޗްތަކުން މި ޤާނޫނުގައިވާ ކަންތައްތަކަށް ޢަމަލުކުރުން]
މާލީ އިދާރާތަކުން ބޭރު ޤައުމުތަކުގައި ޤާއިމުކޮށްފައިވާ އެފަރާތުގެ ސަބްސިޑިއަރީތަކާއި ބްރާންޗްތަކުން މި ޤާނޫނުގެ 16 ވަނަ މާއްދާއިން ފެށިގެން 21 ވަނަ މާއްދާގެ ނިޔަލަށް ހުރި މާއްދާތަކުގައި ބަޔާންކޮށްފައިވާ އެންމެހައި ކަންތައްތަކަށް ޢަމަލުކުރަންވާނެއެވެ. އެފަދަ ސަބްސިޑިއަރީތަކާއި ބްރާންޗްތަކުން މި ޤާނޫނުގެ ދަށުން އަދާކުރަންޖެހޭ މަސްއޫލިއްޔަތުތައް އަދާކުރުމަށް އެ ސަބްސިޑިއަރީތައް ނުވަތަ ބްރާންޗްތައް ޤާއިމުކޮށްފައިވާ ޤައުމެއްގެ ޤާނޫނު ހުރަސްއަޅާނަމަ، އެކަން އެ މާލީ އިދާރާއަކުން ސުޕަވައިޒްކުރާ އިދާރާއަށް އަންގަންވާނެއެވެ.

[ހިލޭ ސާބަހަށް މަސައްކަތްކުރާ ޖަމާޢަތްތަކާއި ފައިސާ ނުވަތަ ވެލިއު ޓްރާންސްފަރގެ ޚިދުމަތްދޭ ފަރާތްތަކާއި ކަނޑައެޅޭ މާލީނޫން ވިޔަފާރިތަކާއި ދާއިރާތައް]

[ހިލޭ ސާބަހަށް މަސައްކަތްކުރާ ޖަމާޢަތްތަކާއި ފައިސާ ނުވަތަ ވެލިއު ޓްރާންސްފަރގެ ޚިދުމަތްދޭ ފަރާތްތަކާއި ކަނޑައެޅޭ މާލީނޫން ވިޔަފާރިތަކާއި ދާއިރާތައް]
ފައިސާ ހޯދައި ލިބިގަތުމަކީ ނުވަތަ ފައިސާ ޓްރާންސްފަރކޮށް ހެދުމަކީ ހިލޭ ސާބަހަށް މަސައްކަތްކުރާ ޖަމާޢަތެއްގެ މަސައްކަތުގެ ތެރޭގައި ހިމެނޭ ކަންކަން ކަމުގައިވާނަމަ، އެއިން ކޮންމެ ޖަމާޢަތެއް މިނިސްޓްރީ އޮފް ހޯމް އެފެއާޒުން ރަނގަޅަށް މޮނިޓަރކުރަމުންގެންދަންވާނެއެވެ. އަދި އެފަދަ ޖަމާޢަތްތައް މެދުވެރިކޮށް ޓެރަރިޒަމަށް ފައިނޭންސްކުރުން ހުއްޓުވުމަށްޓަކައި ހަދަންޖެހޭ ގަވާއިދުތައް މިނިސްޓްރީ އޮފް ހޯމް އެފެއާޒުން ހަދައި ހިންގަންވާނެއެވެ.
ފައިސާ ނުވަތަ ވެލިއު ޓްރާންސްފަރގެ ޚިދުމަތްދޭ ފަރާތްތައް މޯލްޑްވިސް މަނިޓަރީ އޮތޯރިޓީން ފުރިހަމައަށް މޮނިޓަރކޮށް ބަލަހައްޓަންވާނެއެވެ.
ފައިސާ ނުވަތަ ވެލިއު ޓްރާންސްފަރގެ ޚިދުމަތް ދޭން ބޭނުންވާ ފަރާތްތަކުން އެފަދަ ޚިދުމަތެއް ދޭން ފެށުމުގެ ކުރިން، ފައިސާ ނުވަތަ ވެލިއު ޓްރާންސްފަރގެ ޚިދުމަތް ދިނުމާ ބެހޭގޮތުން ނެރެފައިވާ ކަމާބެހޭ ގަވާއިދުގައި ބަޔާންކުރާ ޝަރުޠުތަކާ އެއްގޮތްވާ ގޮތުގެމަތިން ލައިސަންސް ނެގުމަށް އެފަރާތްތަކަށް މޯލްޑިވްސް މަނިޓަރީ އޮތޯރިޓީން ލާޒިމުކުރަންވާނެއެވެ.
ފައިސާ ނުވަތަ ވެލިއު ޓްރާންސްފަރގެ ޚިދުމަތްދޭ ފަރާތްތަކުން ޚިދުމަތްދިނުމުގައި ޢަމަލުކުރަންވީ މައިގަނޑު ޝަރުޠުތައް މޯލްޑިވްސް މަނިޓަރީ އޮތޯރިޓީން ކަނޑައަޅަންވާނެއެވެ. އަދި ގަވާއިދުން އެފަރާތެއްގެ ވިޔަފާރި ހިނގާ ނުހިނގާ ގޮތް ބަލައި އޮންސައިޓް އެގްޒެމިނޭޝަންތައް ހަދަންވާނެއެވެ.
ކަނޑައެޅޭ މާލީނޫން ވިޔަފާރިއެއް ނުވަތަ ދާއިރާއެއްގެ ގޮތުގައި އެއްވެސް ފަރާތަކުން މަސައްކަތްކުރަންވާނީ، ކަމާބެހޭ ޤާނޫނާއި ގަވާއިދުގައި ކަނޑައަޅާފައިވާ ޝަރުޠުތަކާއި ހަމަތަކާ އެއްގޮތްވާ ގޮތުގެމަތިން ކަމާބެހޭ އިދާރާއެއްގައި ރަޖިސްޓަރީކުރުމަށްފަހުގައެވެ.

[ރައްކާތެރިވުމަށްޓަކައި އެޅިދާނެ އެހެނިހެން ފިޔަވަޅުތައް]
[ރާއްޖެއިން ބޭރަށް ގެންދާ ނުވަތަ ރާއްޖެއަށް އެތެރެކުރެވޭ ނަގުދު ފައިސާއާއި އެނޫންވެސް ބެއަރަރ ނެގޯޝިއަބަލް އިންސްޓްރުމަންޓް ފަދަ ތަކެތީގެ މަޢުލޫމާތު ރިޕޯޓްކުރުމަށް ލާޒިމުވުން] ދިވެހިރާއްޖެއަށް އަންނަ ނުވަތަ ދިވެހިރާއްޖެއިން ބޭރަށް ދާ އެއްވެސް ފަރުދަކު، މި ޤާނޫނުގެ ދަށުން ހަދާ ގަވާއިދުގައި މޯލްޑިވްސް މަނިޓަރީ އޮތޯރިޓީން ކަނޑައަޅާ ޢަދަދެއްގެ ރުފިޔާ ނުވަތަ އެ ޢަދަދަށްވާ ބޭރު ފައިސާ ނުވަތަ އެއަށްވުރެ މަތީ ޢަދަދެއްގެ ނަގުދު ފައިސާ ނުވަތަ ބެއަރަރ ނެގޯޝިއަބަލް އިންސްޓްރުމަންޓް ދިވެހިރާއްޖެއަށް އެތެރެކުރާނަމަ ނުވަތަ ދިވެހިރާއްޖެއިން ބޭރުކުރާނަމަ، އެ ފައިސާގެ ޢަދަދު، މޯލްޑިވްސް ކަސްޓަމްސް ސަރވިސްއަށް ރިޕޯޓްކުރަންވާނެއެވެ.
މި މާއްދާގެ (ހ) ގައި ބަޔާންކޮށްފައިވާ މަޢުލޫމާތު މޯލްޑިވްސް ކަސްޓަމްސް ސަރވިސްއަށް ލިބުމާއެކު، އެ މަޢުލޫމާތު ފައިނޭންޝަލް އިންޓެލިޖެންސް ޔުނިޓަށް މޯލްޑިވްސް ކަސްޓަމްސް ސަރވިސްއިން ފޮނުވަންވާނެއެވެ.
މި މާއްދާގެ (ހ) ގެ ދަށުން ރިޕޯޓްކުރަންޖެހޭ އެހެންނަމަވެސް ރިޕޯޓްކޮށްފައިނުވާ ނަގުދު ފައިސާއަކީ ނުވަތަ ބެއަރަރ ނެގޯޝިއަބަލް އިންސްޓްރުމަންޓަކީ މަނީ ލޯންޑްރިންގގެ ޢަމަލަކާ ނުވަތަ ޓެރަރިޒަމަށް ފައިނޭންސްކުރުމުގެ ޢަމަލަކާ ގުޅުންހުރި ފައިސާއެއް ނުވަތަ ބެއަރަރ ނެގޯޝިއަބަލް އިންސްޓްރުމަންޓެއް ކަމަށް ޝައްކުކުރެވޭނަމަ، ނުވަތަ މި މާއްދާގެ
(ހ) ގައިވާ ގޮތުގެމަތިން ރިޕޯޓްކުރުމުގައި ނުރަނގަޅު މަޢުލޫމާތު ދީފައިވާނަމަ، އެ ނަގުދު ފައިސާ ނުވަތަ ބެއަރަރ ނެގޯޝިއަބަލް އިންސްޓްރުމަންޓް އެކުގައި ހިފެހެއްޓުމުގެ ބާރު މޯލްޑިވްސް ކަސްޓަމްސް ސަރވިސްއަށް ލިބިގެންވެއެވެ. އަދި އެފަދައިން އެ ނަގުދު ފައިސާ ނުވަތަ ބެއަރަރ ނެގޯޝިއަބަލް އިންސްޓްރުމަންޓް ހިފެހެއްޓުމުގައި، އެ މީހަކާއި އެމީހެއްގެ ބެލުމުގެ ދަށުގައިވާ ތަކެތި ކަސްޓަމްސްއަށް ބަލައި ފާސްކުރެވިދާނެއެވެ.
މި މާއްދާގެ ދަށުން ކަސްޓަމްސްއިން ބަލައި ފާސްކުރުމުގައި ޢަމަލުކުރަންވާނީ ކަސްޓަމްސް ޤާނޫނުގައި ބަޔާންކުރާ އުސޫލުތަކާ އެއްގޮތްވާ ގޮތުގެމަތިންނެވެ.
މި މާއްދާގެ (ނ) ގެ ދަށުން ހިފެހެއްޓޭ ފައިސާ ނުވަތަ ބެއަރަރ ނެގޯޝިއަބަލް އިންސްޓްރުމަންޓަކީ، ކޮން ގޮތަކަށް ހޯދުނު އެއްޗެއް ކަމާމެދު އެ މީހާއާ ސުވާލުކުރެވޭ ހިނދު، އެ މުދަލެއް ނުވަތަ ފައިސާއަކާބެހޭ މަޢުލޫމާތު ބަޔާންކޮށްދިނުމަކީ މި ޤާނޫނު އޭނާގެ މައްޗަށް ލާޒިމުކުރާ ކަމެކެވެ.
މި މާއްދާގެ (ހ) ގެ ދަށުން ރިޕޯޓްކުރުމަށް އޮންނަ މަސްއޫލިއްޔަތާ ޚިލާފުވާ ފަރާތްތަކާމެދު އިދާރީ ފިޔަވަޅު އެޅޭނެ ގޮތުގެ އުސޫލުތަކާއި، މި މާއްދާގެ (ނ) ގެ ދަށުން ހިފެހެއްޓޭ ފައިސާ ނުވަތަ ބެއަރަރ ނެގޯޝިއަބަލް އިންސްޓްރުމަންޓާމެދު ޢަމަލުކުރެވޭނެ އުސޫލުތައް، މި ޤާނޫނުގެ ދަށުން މޯލްޑިވްސް ކަސްޓަމްސް ސަރވިސްއިން ހަދާ ގަވާއިދުގައި ބަޔާންކުރަންވާނެއެވެ.

[މާލީ މުޢާމަލާތްތަކާބެހޭ މަޢުލޫމާތު ހާމަކުރުން]

[ރާއްޖޭގައި އޮފީހެއް ޤާއިމުނުކޮށް ބޭންކުތައް ހިންގުން މަނާކުރުން]
ދިވެހިރާއްޖޭގައި އޮފީހެއް ޤާއިމުކޮށްގެން މެނުވީ، އަދި މޯލްޑިވްސް މަނިޓަރީ އޮތޯރިޓީން ދޫކުރާ ލައިސަންސް ހޯދުމަށްފަހުގައި މެނުވީ ދިވެހިރާއްޖޭގައި އެއްވެސް ބޭންކެއް ހިންގައިގެން ނުވާނެއެވެ.
ބޭރު ޤައުމެއްގައި ރަޖިސްޓަރީކޮށްފައިވީނަމަވެސް، އެ ޤައުމުގައި އޮފީހެއް ޤާއިމުކޮށްފައިނުވާ އަދި އެ ޤައުމުގެ ބޭންކުތައް ރެގިއުލޭޓްކުރާ ފަރާތުން ރެގިއުލޭޓްނުކުރާ ބޭންކުތަކާއެކު، ދިވެހިރާއްޖޭގައި ހިނގަމުންދާ މާލީ އިދާރާއަކުން ވިޔަފާރީގެ ގުޅުމެއް ޤާއިމުކޮށްގެންނުވާނެއެވެ. އަދި އެފަދަ ބޭންކަކާއެކު ކުރިން ވިޔަފާރީގެ ގުޅުމެއް ޤާއިމުކޮށްފައިވާނަމަ، މި ޤާނޫނަށް ޢަމަލުކުރަން ފެށުމަށްފަހު، އެ ގުޅުން ކުރިއަށް ގެންގޮސްގެން ނުވާނެއެވެ.

[ޤާނޫނީ ޝަޚްޞުތަކާއި ޤާނޫނީ އެރޭންޖްމަންޓްތަކާބެހޭ މަޢުލޫމާތު ހާމަކުރުން]
ދިވެހިރާއްޖޭގައި ޤާއިމުކޮށްފައިވާ ޤާނޫނީ ޝަޚްޞުތަކުން، އެތަންތަނުގެ ބެނެފިޝަލް އޯނަރުންނާއި އެތަންތަނުގެ ކޮންޓްރޯލް ސްޓްރަކްޗަރާގުޅޭ އެކަށީގެންވާ، ތެދު އަދި އެންމެ ފަހުގެ މަޢުލޫމާތު ބަލަހައްޓަންވާނެއެވެ.
ޓްރަސްޓް އަދި ކޮމްޕެނީގެ ޚިދުމަތް ދޭ ފަރާތްތަކުން، ދިވެހިރާއްޖޭގައި ޤާއިމުކުރެވޭ ޤާނޫނީ ޝަޚްޞުތަކުގެ ބެނެފިޝަލް އޯނަރުންނާއި އެތަންތަނުގެ ކޮންޓްރޯލް ސްޓްރަކްޗަރާގުޅޭ މަޢުލޫމާތު ހޯދައި، އެ މަޢުލޫމާތުގެ ޞައްޙަކަން ޔަޤީންކޮށް، އެ މަޢުލޫމާތު ބަލަހައްޓަންވާނެއެވެ. އަދި އެ މަޢުލޫމާތަކީ އެންމެފަހުގެ މަޢުލޫމާތުކަން ޔަޤީންކުރަންވާނެއެވެ.
ޓްރަސްޓް އަދި ކުންފުންޏާގުޅޭ ޚިދުމަތްތައް ފޯރުކޮށްދޭ ފަރާތްތަކުން ދިވެހިރާއްޖޭގައި ޤާއިމުކުރާ ޤާނޫނީ އެރޭންޖްމަންޓްތަކުގެ ބެނެފިޝަލް އޯނަރުންނާއި އެ އެރޭންޖްމަންޓްތައް ކޮންޓްރޯލްކުރާ ފަރާތްތަކުގެ، ޚާއްޞަކޮށް އެކްސްޕްރެސް ޓްރަސްޓްތަކުގެ ސެޓްލަރ، ޓްރަސްޓީ އަދި ބެނެފިޝަރީގެ އެކަށީގެންވާ މަޢުލޫމާތު ހޯދައި، އެ މަޢުލޫމާތުގެ ޞައްޙަކަން ޔަޤީންކޮށް ބަލަހައްޓަންވާނެއެވެ.
އަދި އެ މަޢުލޫމާތަކީ އެންމެފަހުގެ މަޢުލޫމާތުކަން ޔަޤީންކުރަންވާނެއެވެ.
މި މާއްދާގެ (ނ) ގެ ދަށުން ބެލެހެއްޓުން ލާޒިމުކުރާ މަޢުލޫމާތުތަކުގެ ތެރޭގައި، ޓްރަސްޓް އަދި ކުންފުންޏާގުޅޭ ޚިދުމަތްތައް ދިވެހިރާއްޖޭގައި ފޯރުކޮށްދޭ ފަރާތްތަކުން ބަލަހައްޓާ ދިވެހިރާއްޖެއިން ބޭރު ޤައުމެއްގައި ޤާއިމުކޮށްފައިވާ ޤާނޫނީ އެރޭންޖްމަންޓްތަކާގުޅޭ އެފަދަ މަޢުލޫމާތުވެސް ހިމެނެއެވެ.
ދިވެހިރާއްޖޭގެ ޝަރުޢީ ކޯޓަކުން ނުވަތަ ސުޕަވައިޒްކުރާ އިދާރާއަކުން ނުވަތަ ތަޙްޤީޤުކުރާ ފަރާތަކުން ނުވަތަ ޤާނޫނު ތަންފީޛުކުރާ ފަރާތަކުން ނުވަތަ ފައިނޭންޝަލް އިންޓެލިޖެންސް ޔުނިޓުން އަންގައިފި ހިނދެއްގައި މި މާއްދާގެ (ހ)، (ށ)،
(ނ) އަދި (ރ) ގައި ބަޔާންކޮށްފައިވާ މަޢުލޫމާތު، އެ އަކުރުތަކުގައި ބަޔާންކުރާ ފަރާތްތަކުން ފޯރުކޮށްދޭންވާނެއެވެ.

[މަނީ ލޯންޑްރިންގ އަދި ޓެރަރިޒަމަށް ފައިނޭންސްކުރުމުގެ ޢަމަލުތައް ދެނެގަތުން]

[ފައިނޭންޝަލް އިންޓެލިޖެންސް ޔުނިޓް]

[ފައިނޭންޝަލް އިންޓެލިޖެންސް ޔުނިޓް]
މި ޤާނޫނަށް ޢަމަލުކުރަން ފެށުމާއެކު "ފައިނޭންޝަލް އިންޓެލިޖެންސް ޔުނިޓް" ގެ ނަމުގައި މޯލްޑިވްސް މަނިޓަރީ އޮތޯރިޓީގައި ޔުނިޓެއް އުފައްދަންވާނެއެވެ. އެ ޔުނިޓަކީ މަނީ ލޯންޑްރިންގގެ ޙަރަކާތްތަކާއި، ޓެރަރިޒަމަށް ފައިނޭންސްކުރުމުގެ ޙަރަކާތްތަކާއި ކުށް ކޮށްގެން ހޯދާ މުދަލާގުޅޭ މަޢުލޫމާތު ހޯދައި، ދިރާސާކޮށް، އެހެން ފަރާތްތަކަށް ފޯރުކޮށްދޭ ޤައުމީ މައި އިދާރާއެވެ.
ފައިނޭންޝަލް އިންޓެލިޖެންސް ޔުނިޓް ހިންގުމުގެ އިސްވެރިޔާ ޢައްޔަންކުރާނީ ގަވަރނަރެވެ.
ފައިނޭންޝަލް އިންޓެލިޖެންސް ޔުނިޓުން ތިރީގައިވާ ކަންކަން ކުރަންވާނެއެވެ.
މި ޤާނޫނުގެ ދަށުން އެކި ފަރާތްތަކުން ހުށަހަޅާ ރިޕޯޓްތަކާއި، ބޭރުގެ އޭޖެންސީތަކުން ޔުނިޓަށް ފޯރުކޮށްދޭ މަޢުލޫމާތާއި، މަނީ ލޯންޑްރިންގގެ ނުވަތަ ޓެރަރިޒަމަށް ފައިނޭންސްކުރުމުގެ ނުވަތަ ކުށް ކޮށްގެން ހޯދާފައިވާ މުދަލަކާގުޅޭ މުޢާމަލާތެއް ކަމަށް ޝައްކުކުރެވިގެން ފައިނޭންޝަލް އިންޓެލިޖެންސް ޔުނިޓަށް ޤާނޫނު ތަންފީޛުކުރާ އިދާރާއަކުން ނުވަތަ ސަރުކާރުގެ އެހެންވެސް އިދާރާއަކުން ނުވަތަ އެހެންވެސް ފަރާތަކުން ދޭ މަޢުލޫމާތު ބަލައިގަތުން؛
މި އަކުރުގެ (1) ވަނަ ނަންބަރުގައި ބަޔާންކޮށްފައިވާ މަޢުލޫމާތާއި ރިޕޯޓްތައް ދިރާސާކޮށް ބެލުން؛
ރިޕޯޓްކުރަންޖެހޭ ފަރާތްތައް އެގްޒެމިންކުރުން؛
ތަފާސްހިސާބުތަކާއި ރެކޯޑްތަކާއި އެހެނިހެން ލިޔެކިޔުންތައް އެއްކުރުން؛
މުދަލާއި ޚިދުމަތް ލިބިގަންނަ ފަރާތްތަކުގެ ފުރިހަމަ މަޢުލޫމާތު ހޯދުމާ ބެހޭގޮތުންނާއި، ލިޔެކިޔުން ބެލެހެއްޓުމާ ބެހޭގޮތުންނާއި، ރިޕޯޓްކުރުމާ ބެހޭގޮތުންނާއި، ޝައްކުކުރެވޭ މުޢާމަލާތްތައް ދެނެގަންނާނެ ގޮތްތަކާ ބެހޭގޮތުން ރިޕޯޓްކުރަންޖެހޭ ފަރާތްތަކަށް އިރުޝާދުދިނުން؛ އަދި މި ޤާނޫނުގެ ދަށުން ލިބޭ މަޢުލޫމާތު ނުވަތަ ރިޕޯޓްތައް ދިރާސާކޮށް، އޭގެ ނަތީޖާ، ރިޕޯޓްކުރަންޖެހޭ ފަރާތްތަކަށާއި އަދި އެނޫންވެސް ކަމާބެހޭ އޭޖެންސީތަކަށް ގަވާއިދުން އެންގުން.
ތިރީގައިވާ ކަންކަން ކުރުމުގެ ބާރު ފައިނޭންޝަލް އިންޓެލިޖެންސް ޔުނިޓަށް ލިބިގެންވެއެވެ.
ލިބޭ އެއްވެސް މަޢުލޫމާތަކާ ގުޅިގެން ނުވަތަ ރިޕޯޓަކާ ގުޅިގެން މި ޤާނޫނުގައި ބަޔާންކޮށްފައިވާގޮތަށް ޢަމަލުކުރުމަށްޓަކައި ނުވަތަ ފައިނޭންޝަލް އިންޓެލިޖެންސް ޔުނިޓުން ނުވަތަ ޤާނޫނު ތަންފީޛުކުރާ އިދާރާއަކުން ނުވަތަ ތަޙްޤީޤުކުރާ އިދާރާއަކުން ކުރަން ބޭނުންވާ ތަޙްޤީޤެއް ކުރުމަށް މަގުފަހިކޮށްދިނުމަށްޓަކައި އަޅަންޖެހޭ ފިޔަވަޅުތައް އެޅުމަށް ރިޕޯޓްކުރަންޖެހޭ ފަރާތްތަކަށް އެންގުން؛
މި މާއްދާގެ (ނ) ގެ ދަށުން އެއްކުރާ މަޢުލޫމާތު ދިވެހިރާއްޖޭގެ ނުވަތަ ދިވެހިރާއްޖެއިން ބޭރުގެ ކަމާބެހޭ ފަރާތްތަކަށް ފޯރުކޮށްދިނުމާއި، ފައިނޭންޝަލް އިންޓެލިޖެންސް ޔުނިޓަށް ލިބޭ މަޢުލޫމާތުގެ މައްޗަށް ބިނާކޮށް ކަމާބެހޭ ފަރާތްތަކަށް ލަފާދިނުން؛
މުދަލާއި ޚިދުމަތް ހޯދާ ލިބިގަންނަ ފަރާތްތަކުގެ ފުރިހަމަ މަޢުލޫމާތު ހޯދުމާ ބެހޭގޮތުންނާއި ލިޔެކިޔުން ބެލެހެއްޓުމާ ބެހޭގޮތުންނާއި ރިޕޯޓްކުރުމާ ބެހޭގޮތުންނާއި ޝައްކުކުރެވޭ މުޢާމަލާތްތައް ދެނެގަންނާނެ ގޮތްތަކާ ބެހޭގޮތުން ރިޕޯޓްކުރަންޖެހޭ ފަރާތްތަކަށް ތަމްރީނު ޕްރޮގްރާމްތައް ހިންގުން؛
މަނީ ލޯންޑްރިންގގެ ޙަރަކާތްތަކާއި ޓެރަރިޒަމަށް ފައިނޭންސްކުރުމުގެ ޙަރަކާތްތައް ހިންގަމުންގެންދާ ގޮތަށް އަންނަ ބަދަލުތަކާއި، އެފަދަ ޙަރަކާތްތަކާއި ޢަމަލުތައް ދެނެގަންނާނެ ގޮތްތަކާއި، އެފަދަ ޙަރަކާތްތައް ހުއްޓުވުމަށް ކުރެވިދާނެ ކަންތައްތަކާގުޅޭ ދިރާސާތައް ކުރުން؛ އަދި މަނީ ލޯންޑްރިންގގެ ޙަރަކާތްތަކާއި ޓެރަރިޒަމަށް ފައިނޭންސްކުރުމުގެ ޙަރަކާތްތަކާ ބެހޭގޮތުން ޢާންމުންނަށް މަޢުލޫމާތު ދީ ހޭލުންތެރިކުރުމުގެ ޕްރޮގްރާމްތައް ހިންގުން.

[މަޢުލޫމާތު ހޯދުމުގެ ބާރު]
ފައިނޭންޝަލް އިންޓެލިޖެންސް ޔުނިޓަށް ލިބޭ އެއްވެސް ރިޕޯޓަކާ ގުޅިގެން ޔުނިޓުން ކުރަންޖެހޭ މަސައްކަތްތައް ކުރުމަށްޓަކައި، އެއްވެސް ފަރުދެއް ނުވަތަ ޤާނޫނީ ޝަޚްޞެއްގެ ކިބައިން މި ޤާނޫނުގެ 16 ވަނަ މާއްދާގެ ދަށުން ހޯދަންޖެހޭ ކަމަށް އެ ޔުނިޓަށް ފެންނަ އިތުރު މަޢުލޫމާތު ހޯދުމުގެ ބާރު އެ ޔުނިޓަށް ލިބިގެންވެއެވެ.
ފައިނޭންޝަލް އިންޓެލިޖެންސް ޔުނިޓުގެ މަސައްކަތްތައް ފުރިހަމައަށް ކުރުމަށްޓަކައި، ރިޕޯޓްކުރަންޖެހޭ ފަރާތްތަކުން އެއްކޮށްފައިވާ ނުވަތަ އެފަރާތްތަކުގެ ބެލުމުގެ ދަށުގައިވާ މަޢުލޫމާތު ހޯދުމަށް އެތަންތަނަށް ވަދެ، އެ މަޢުލޫމާތު ބަލައި ދިރާސާކުރުމުގެ ފުރިހަމަ ބާރު އެ ޔުނިޓަށް ލިބިގެންވެއެވެ.
މަނީ ލޯންޑްރިންގގެ ޙަރަކާތަކާ ނުވަތަ ޓެރަރިޒަމަށް ފައިނޭންސްކުރުމުގެ ޙަރަކާތަކާ ނުވަތަ ކުށް ކޮށްގެން ހޯދާފައިވާ މުދަލަކާގުޅޭ މަޢުލޫމާތެއް ކަމަށް ފައިނޭންޝަލް އިންޓެލިޖެންސް ޔުނިޓަށް ޤަބޫލުކުރެވޭ ކޮންމެ މަޢުލޫމާތެއް، އެ މަޢުލޫމާތަކީ ޢާންމުކޮށް ޝާއިޢުކޮށްފައިވާ މަޢުލޫމާތެއް ކަމުގައިނުވިނަމަވެސް، ހޯދުމުގެ ބާރު ފައިނޭންޝަލް އިންޓެލިޖެންސް ޔުނިޓަށް ލިބިގެންވެއެވެ. އެގޮތުން ހޯދޭ މަޢުލޫމާތުގެ ތެރޭގައި ޑޭޓާބޭސްތަކުގައި ރައްކާކޮށްފައި ހުންނަ މަޢުލޫމާތާއި، އެނޫންވެސް ވިޔަފާރީގެ ގޮތުގައި ބޭނުންކުރެވޭ ޑޭޓާބޭސްތަކުން ލިބެންހުންނަ މަޢުލޫމާތު ހިމެނެއެވެ.
މި ޤާނޫނުގެ ބޭނުމަށް ސަރުކާރުގެ އޭޖެންސީތަކާއި، ތަޙްޤީޤުކުރާ އިދާރާތަކާއި، ޤާނޫނު ތަންފީޛުކުރާ އިދާރާތަކާއި އެނޫންވެސް ސުޕަވައިޒްކުރާ އޭޖެންސީތަކުން ބަލަހައްޓާ މަޢުލޫމާތު ހޯދުމުގެ ބާރު، ފައިނޭންޝަލް އިންޓެލިޖެންސް ޔުނިޓަށް ލިބިގެންވެއެވެ.
އެގޮތުން ހޯދޭ މަޢުލޫމާތުގެ ތެރޭގައި ސަރުކާރުން ބަލަހައްޓާ ޑޭޓާބޭސްތަކުގައި ރައްކާކޮށްފައި ހުންނަ މަޢުލޫމާތު ހިމެނެއެވެ.
މި މާއްދާގެ (ހ)، (ނ) އަދި (ރ) ގެ ދަށުން މަޢުލޫމާތު ފޯރުކޮށްދިނުމަށް ފައިނޭންޝަލް އިންޓެލިޖެންސް ޔުނިޓުން އެދިއްޖެނަމަ، އެ ޔުނިޓުން ކަނޑައަޅާ ގޮތަކަށް އަދި ކަނޑައަޅާ މުއްދަތެއްގެ ތެރޭގައި ކޮންމެ ފަރާތަކުންވެސް އެ މަޢުލޫމާތު އެ ޔުނިޓަށް ފޯރުކޮށްދޭންވާނެއެވެ.
އެހެން ޤާނޫނެއްގައި އެހެންގޮތަކަށް ބަޔާންކޮށްފައިވީނަމަވެސް، ފައިނޭންޝަލް އިންޓެލިޖެންސް ޔުނިޓުންނާއި ސުޕަވައިޒްކުރާ އިދާރާތަކުންނާއި ޤާނޫނު ތަންފީޛުކުރާ އިދާރާތަކުން، އެފަރާތްތަކުގެ މެދުގައި ވެވޭ އެއްބަސްވުމެއްގެ ދަށުން ނުވަތަ އެނޫންވެސް އިންތިޒާމެއްގެ ދަށުން، މަނީ ލޯންޑްރިންގ ނުވަތަ ޓެރަރިޒަމަށް ފައިނޭންސްކުރުމުގެ ކުށަކާގުޅޭ ނުވަތަ ކުށްކޮށްގެން ހޯދާ މުދަލަކާގުޅޭ މަޢުލޫމާތު ބަދަލުކުރުމުގައި އެހީތެރިކަން ފޯރުކޮށްދެވިދާނެއެވެ.
މި މާއްދާގެ (ހ)، (ށ)،
(ނ) އަދި (ރ) ގައި ބަޔާންކޮށްފައިވާ މަޢުލޫމާތަކަށް ބޭރުގެ ފައިނޭންޝަލް އިންޓެލިޖެންސް ޔުނިޓަކުން އެދެފިނަމަ، އެ މަޢުލޫމާތެއް އެއްކުރުމަށް ނުވަތަ އެ މަޢުލޫމާތު ހޯދުމަށް ކުރަންޖެހޭ އެންމެހައި ކަންތައްތައް ކުރާނީ ފައިނޭންޝަލް އިންޓެލިޖެންސް ޔުނިޓުންނެވެ.

[ޝައްކުކުރެވޭ ޙަރަކާތެއްގެ ރިޕޯޓަކާ ގުޅިގެން އެޅޭ ފިޔަވަޅުތައް]
ފައިނޭންޝަލް އިންޓެލިޖެންސް ޔުނިޓަށް ލިބިފައިވާ މަޢުލޫމާތެއް، މަނީ ލޯންޑްރިންގގެ ޙަރަކާތަކާ ނުވަތަ ޓެރަރިޒަމަށް ފައިނޭންސްކުރުމުގެ ޙަރަކާތަކާއި ނުވަތަ ކުށްކޮށްގެން ހޯދާފައިވާ އެއްޗަކާ ގުޅުންހުރި ކަމަށް ޝައްކުކުރެވޭނަމަ، އެކަމުގެ މަޢުލޫމާތު ޤާނޫނު ތަންފީޛުކުރާ އިދާރާއަށް ނުވަތަ ތަޙްޤީޤުކުރާ އިދާރާއަށް ފައިނޭންޝަލް އިންޓެލިޖެންސް ޔުނިޓުން ފޮނުވަންވާނެއެވެ. އެގޮތުން މަޢުލޫމާތު ފޮނުވުމުގައި، ފައިނޭންޝަލް އިންޓެލިޖެންސް ޔުނިޓަށް އެ މަޢުލޫމާތު ފޯރުކޮށްދީފައިވާ އިދާރާގެ ނަން ހިމަނައިގެންނުވާނެއެވެ. ޔުނިޓުން ފޮނުވާ މަޢުލޫމާތަށް ރިޢާޔަތްކޮށް އެކަމުގައި ޢަމަލުކުރަންވީ ގޮތެއް ނުވަތަ އަޅަންޖެހޭ ފިޔަވަޅެއް، އެ ތަންފީޛީ ނުވަތަ ތަޙްޤީޤީ އިދާރާއަކުން ނިންމަންވާނެއެވެ.
ރިޕޯޓްކުރަންޖެހޭ ފަރާތްތަކުން މި ޤާނޫނުގެ ދަށުން ކުރަންޖެހޭ އެއްވެސް ކަމެއްކުރުމުގައި އިހުމާލުވެފައިވާކަމަށް ނުވަތަ މި ޤާނޫނާ ޚިލާފަށް ޢަމަލުކުރަމުންދާކަމަށް ފައިނޭންޝަލް އިންޓެލިޖެންސް ޔުނިޓަށް ފެނިއްޖެނަމަ، ކަމާބެހޭ ސުޕަވައިޒްކުރާ ފަރާތަށް އެކަން އަންގަންވާނެއެވެ.

[ޔުނިޓް ރޭވިފައިވާ ގޮތް]
މި ޤާނޫނުގެ 27 ވަނަ މާއްދާގެ ދަށުން އުފައްދާފައިވާ ފައިނޭންޝަލް އިންޓެލިޖެންސް ޔުނިޓަކީ އެ ޔުނިޓުގެ މަސްއޫލިއްޔަތުތަކުގެ ތެރޭގައި ހިމެނޭ ކަންތައްތައް ނިންމުމުގެ ފުރިހަމަ މިނިވަންކަން ލިބިގެންވާ، އަދި އެ ޔުނިޓަށް ކަނޑައަޅާފައިވާ ބަޖެޓާ އެއްގޮތްވާ ގޮތުގެމަތިން އެ ޔުނިޓުގެ ޚަރަދުތައްކުރުމުގެ ފުރިހަމަ މިނިވަންކަން ލިބިގެންވާ ޔުނިޓެކެވެ.

[މުވައްޒަފުން ޢައްޔަންކުރުން]
ފައިނޭންޝަލް އިންޓެލިޖެންސް ޔުނިޓުގެ މުވައްޒަފުން ޢައްޔަންކުރާނީ ގަވަރނަރެވެ. އަދި އެފަދަ މުވައްޒަފުންނަކީ ކަމަށް އެކަށޭނަ، ޤާބިލު ބަޔަކަށް ވާންވާނެއެވެ.

[މަޞްލަޙަތު ފުށުނޭރުން]
ފައިނޭންޝަލް އިންޓެލިޖެންސް ޔުނިޓު ހިންގުމުގެ އިސްވެރިޔާވެސް އަދި އެއްވެސް މުވައްޒަފަކު، މި ޤާނޫނުގައި ބަޔާންކޮށްފައިވާ ރިޕޯޓްކުރަންޖެހޭ ފަރާތެއްގެ އެއްވެސް ވަޒީފާއެއް އަދާކޮށްގެންނުވާނެއެވެ.
އަދާކުރާ ވަޒީފާއެއްގެ ސަބަބުން ނުވަތަ ކުރާ މަސައްކަތެއްގެ ސަބަބުން ނުވަތަ ހިންގާ ޙަރަކާތެއްގެ ސަބަބުން ފައިނޭންޝަލް އިންޓެލިޖެންސް ޔުނިޓުގެ ވަޒީފާ މިނިވަންކަމާއެކު އަދާކުރުމަށް ހުރަސްއެޅޭނަމަ، އެފަދަ ވަޒީފާއެއްގައި ނުވަތަ މަސައްކަތެއްގައި ނުވަތަ ޙަރަކާތެއްގައި، ފައިނޭންޝަލް އިންޓެލިޖެންސް ޔުނިޓުގެ ހިންގުމުގެ އިސްވެރިޔާވެސް އަދި އެއްވެސް މުވައްޒަފަކު ބައިވެރިވެގެންނުވާނެއެވެ.

[ފައިނޭންޝަލް އިންޓެލިޖެންސް ޔުނިޓަށް ހުށަހަޅާ ރިޕޯޓްތައް]
މި ޤާނޫނުގެ ދަށުން ރިޕޯޓްކުރަންޖެހޭ ފަރާތްތަކުން ތައްޔާރުކުރަންޖެހޭ ރިޕޯޓްތައް ތައްޔާރުކުރަންވާނީ ލިޔުމުންނެވެ. އެ ރިޕޯޓްތައް ފައިނޭންޝަލް އިންޓެލިޖެންސް ޔުނިޓަށް ފޮނުވަންވާނީ ފައިނޭންޝަލް އިންޓެލިޖެންސް ޔުނިޓުން ކަނޑައަޅާ ގޮތެއްގެމަތިން، އަވަހަށް ރައްދުކުރެވޭ އަދި ރައްކާތެރި މުއާޞަލާތީ ވަސީލަތެއް މެދުވެރިކޮށެވެ.
މި ޤާނޫނާއި މި ޤާނޫނުގެ ދަށުން ހަދާ ގަވާއިދުގެ ދަށުން ފައިނޭންޝަލް އިންޓެލިޖެންސް ޔުނިޓަށް ހުށަހަޅާ ރިޕޯޓްތަކުގައި މަދުވެގެން އަންނަނިވި މަޢުލޫމާތު ހިމަނަންވާނެއެވެ.
ރިޕޯޓްކުރާ އިދާރާގެ ފުރިހަމަ މަޢުލޫމާތާއި، ރިޕޯޓްކުރާ އޮފިސަރުގެ ނަމާއި އަދި އެފަރާތާ މުއާޞަލާތުކުރެވޭނެ މަޢުލޫމާތު؛
މުދަލާއި ޚިދުމަތް ލިބިގަންނަ ފަރާތުގެ ފުރިހަމަ މަޢުލޫމާތާއި، އަދި އެ މުޢާމަލާތަކާގުޅޭ ބެނެފިޝަރީގެ މަޢުލޫމާތު ހޯދަންޖެހޭ ޙާލަތްތަކުގައި އެފަރާތުގެ ފުރިހަމަ މަޢުލޫމާތު؛
އެ މުޢާމަލާތެއްގެ ބާވަތާއި، އެ މުޢާމަލާތުގައި ހިމެނޭ ފައިސާގެ ޢަދަދާއި، ފައިސާގެ ބާވަތާއި، މުޢާމަލާތުގެ ތާރީޚާއި، މުޢާމަލާތުގައި ބައިވެރިވާ ފަރާތްތަކުގެ އެކައުންޓް ނަންބަރު؛ އަދި އެ މުޢާމަލާތަކީ ޝައްކުކުރެވޭ މުޢާމަލާތެއް ކަމުގައި ބެލެވޭ ސަބަބުތައް ހިމެނޭ ބަޔާނެއް.
މި ޤާނޫނުގެ ދަށުން ރިޕޯޓްކުރަންޖެހޭ ފަރާތްތަކުން ފައިނޭންޝަލް އިންޓެލިޖެންސް ޔުނިޓަށް ރިޕޯޓްކުރަންޖެހޭ ގޮތާއި ރިޕޯޓް އެކުލަވާލަންވީ ގޮތް ފައިނޭންޝަލް އިންޓެލިޖެންސް ޔުނިޓުން ކަނޑައަޅައި ރިޕޯޓްކުރަންޖެހޭ ފަރާތްތަކަށް އަންގަންވާނެއެވެ.

[ފައިނޭންޝަލް އިންޓެލިޖެންސް ޔުނިޓުގެ ޑޭޓާބޭސް]
ސިއްރު ހިފެހެއްޓުމާއި ޕްރައިވަސީ ޙިމާޔަތްކޮށްދިނުމާއި އަދި ކޮމްޕިޔުޓަރައިޒްޑް ޑޭޓާބޭސްއާ ބެހޭގޮތުން ޢަމަލުކުރެވޭ ޤާނޫނުތަކާއި ގަވާއިދުތަކާ އެއްގޮތްވާ ގޮތުގެމަތިން ފައިނޭންޝަލް އިންޓެލިޖެންސް ޔުނިޓުން ޑޭޓާބޭސްއެއް ޤާއިމުކޮށް ބަލަހައްޓަންވާނެއެވެ.
މި މާއްދާގެ (ހ) ގެ ދަށުން ޤާއިމުކުރާ ޑޭޓާބޭސްގައި، އެ މާއްދާގައި ބަޔާންކުރާ ޤާނޫނުތަކާ ޚިލާފުނުވާނެ ގޮތެއްގެމަތިން އަދި މި ޤާނޫނާ އެއްގޮތްވާ ގޮތުގެމަތިން، ޝައްކުކުރެވޭ މުޢާމަލާތްތަކާގުޅޭ ރިޕޯޓްތަކާއި އެހެނިހެން މަޢުލޫމާތު ހިމަނަންވާނެއެވެ. އޭގެ އިތުރުން ޝައްކުކުރެވޭ މުޢާމަލާތެއް ހިންގީ ސީދާކޮށް ނުވަތަ އިންޓަރމީޑިއަރީއެއް މެދުވެރިކޮށް ކަމުގައި ވީނަމަވެސް އެ މުޢާމަލާތަކާބެހޭ މަޢުލޫމާތު އަދި އެ މުޢާމަލާތެއް ހިންގި ފަރާތުގެ މަޢުލޫމާތު އެ ޑޭޓާބޭސްގައި ހިމަނަންވާނެއެވެ.

[އަހަރީ ރިޕޯޓް]
ފައިނޭންޝަލް އިންޓެލިޖެންސް ޔުނިޓުން ކޮންމެ އަހަރަކުވެސް ވޭތުވެދިޔަ އަހަރު އެ ޔުނިޓުން ކުރި މަސައްކަތްތަކުގެ މައްޗަށް އަހަރީ ރިޕޯޓެއް ތައްޔާރުކޮށް، ސުޕަވައިޒްކުރާ އިދާރާތަކަށާއި، ޤާނޫނު ތަންފީޛުކުރާ އިދާރާތަކަށާއި، ތަޙްޤީޤީ އިދާރާތަކަށާއި، އެނޫންވެސް ކަމާބެހޭ އިދާރާތަކަށް ފޮނުވަންވާނެއެވެ. އަދި އެ ރިޕޯޓް ޢާންމުކޮށް ޝާއިޢުކުރަންވާނެއެވެ. އެ އަހަރީ ރިޕޯޓްގައި، އެ ޔުނިޓަށް ލިބޭ ރިޕޯޓްތައް ފަންނީ ނަޒަރަކުން ދިރާސާކޮށް، އެއާބެހޭ މަޢުލޫމާތު ހިމަނަންވާނެއެވެ. އަދި މަނީ ލޯންޑްރިންގގެ ޙަރަކާތްތަކާއި ޓެރަރިޒަމަށް ފައިނޭންސްކުރުމުގެ ޙަރަކާތްތަކަށް އަންނަމުންދާ ބަދަލުތައް ދިރާސާކޮށް، އެ މަޢުލޫމާތުވެސް ހިމަނަންވާނެއެވެ.

[ހިންގުމުގެ ބަޖެޓް]
ކޮންމެ އަހަރަކުވެސް ކުރިއަށް އޮތް އަހަރަށް ލަފާކުރާ ބަޖެޓް، ގަވަރނަރ ކަނޑައަޅާ މިންގަނޑުތަކާ އެއްގޮތްވާ ގޮތުގެމަތިން، ފައިނޭންޝަލް އިންޓެލިޖެންސް ޔުނިޓުން ތައްޔާރުކޮށް މޯލްޑިވްސް މަނިޓަރީ އޮތޯރިޓީއަށް ހުށަހަޅަންވާނެއެވެ.

[ސިއްރު ހިފެހެއްޓުން]
ފައިނޭންޝަލް އިންޓެލިޖެންސް ޔުނިޓުގެ އިސްވެރިންނާއި މުވައްޒަފުންނާއި އެ ޔުނިޓުގެ މަސައްކަތްތަކުގައި ޙަރަކާތްތެރިވާ މާހިރުންނާއި ކޮންސަލްޓަންޓުން އަދި އެނޫންވެސް އެ ޔުނިޓުގެ މަޢުލޫމާތު ބޭނުންކުރުމުގެ ހުއްދަ އޮންނަ ކޮންމެ ފަރާތަކުން، އެފަރާތްތަކުގެ ވާޖިބުތައް އަދާކުރުމުގައި ލިބޭ މަޢުލޫމާތު ސިއްރުގެ ގޮތުގައި ހިފަހައްޓަންވާނެއެވެ. އަދި އެފަދަ މަޢުލޫމާތު، އެފަރާތްތަކުގެ ވާޖިބު އަދާކޮށް ނިމުމަށްފަހުގައިވެސް ސިއްރުގެ ގޮތުގައި ހިފަހައްޓަންވާނެއެވެ. އަދި އެފަރާތްތަކަށް ލިބޭ އެފަދަ މަޢުލޫމާތު ބޭނުންކުރަންވާނީ ހަމައެކަނި މި ޤާނޫނުގައި ބަޔާންކޮށްފައިވާ ގޮތުގެމަތިންނެވެ.

[ބޭރުގެ އޭޖެންސީތަކާއެކު ގުޅުން ބޭއްވުން]
ފައިނޭންޝަލް އިންޓެލިޖެންސް ޔުނިޓުން ކުރަމުންދާ މަސައްކަތްތަކާ އެއްފަދަ މަސައްކަތްތައް ކުރާ، އަދި މި ޤާނޫނުގެ 37 ވަނަ މާއްދާގައި ބަޔާންކުރާ އުސޫލުން ސިއްރު ހިފެހެއްޓުން އެ އޭޖެންސީއެއްގެ މައްޗަށް ލާޒިމުވާ ބޭރުގެ އޭޖެންސީއަކާއެކު، އެ އޭޖެންސީއެއްގެ އެދުމުގެ މަތިން ނުވަތަ ފައިނޭންޝަލް އިންޓެލިޖެންސް ޔުނިޓުގެ އަމިއްލަ އިސްނެގުމުގައި، މަޢުލޫމާތު ބަދަލުކުރުމާ ގުޅޭގޮތުން ދެފަރާތުގެ ދެމެދުގައި އެއްބަސްވެވޭ ގޮތެއްގެމަތިން ފައިނޭންޝަލް އިންޓެލިޖެންސް ޔުނިޓަށް މަޢުލޫމާތު ބަދަލުކުރެވިދާނެއެވެ.
އެފަދަ އޭޖެންސީއަކީ ވަކި ދާއިރާއެއްގައި މަސައްކަތްކުރާ އޭޖެންސީއަކަށްވުން ލާޒިމެއްނޫނެވެ.
މި މާއްދާގެ (ހ) ގެ ދަށުން ބޭރުގެ އޭޖެންސީއަކާއެކު ފައިނޭންޝަލް އިންޓެލިޖެންސް ޔުނިޓުން މަޢުލޫމާތު ބަދަލުކުރާނަމަ، އެކަން ކުރަންވާނީ ދެފަރާތުގެ ދެމެދުގައި ވެވޭ އެއްބަސްވުމެއް ނުވަތަ އެނޫންވެސް އެރޭންޖްމަންޓެއްގެ ދަށުންނެވެ.
މި މާއްދާގެ (ހ) ގެ ދަށުން ޙިއްޞާކުރެވޭ ނުވަތަ ބަދަލުކުރެވޭ އެއްވެސް މަޢުލޫމާތެއް ބޭނުންކުރަންވާނީ، ހަމައެކަނި މަނީ ލޯންޑްރިންގގެ ޙަރަކާތްތައް ނުވަތަ މަނީ ލޯންޑްރިންގގެ ކުށާ ގުޅިފައިވާ ކުށްތައް ނުވަތަ ޓެރަރިޒަމަށް ފައިނޭންސްކުރުމަށް ހިންގޭ ޙަރަކާތްތައް ހުއްޓުވުމަށެވެ. އަދި އެފަދަ މަޢުލޫމާތެއް ބޭނުންކުރަންވާނީ، އެ މަޢުލޫމާތު ފޯރުކޮށްދިން އޭޖެންސީގެ ހުއްދައާ އެކުގައެވެ.

[ޝައްކުކުރެވޭ މުޢާމަލާތްތައް ރިޕޯޓްކުރުން]

[ޝައްކުކުރެވޭ މުޢާމަލާތްތައް ރިޕޯޓްކުރުމުގެ ޒިންމާ]
ވަކި ފައިސާއެއް ނުވަތަ މުދަލަކީ ކުށް ކޮށްގެން ހޯދާފައިވާ ފައިސާއެއް ނުވަތަ މުދަލެއް ކަމަށް، ނުވަތަ މަނީ ލޯންޑްރިންގގެ ޙަރަކާތަކާ ގުޅުންހުރި ނުވަތަ ޓެރަރިޒަމަށް ފައިނޭންސްކުރުމުގެ ޙަރަކާތަކާ ގުޅުންހުރި ފައިސާއެއް ނުވަތަ މުދަލެއް ކަމަށް ރިޕޯޓްކުރަންޖެހޭ ފަރާތަކަށް ޝައްކުކުރެވިއްޖެނަމަ، ނުވަތަ ޝައްކުކުރެވޭ ފަދަ ސަބަބުތަކެއް ހުރެއްޖެނަމަ، އެ ޝައްކެއް އުފެދުމުން ނުވަތަ އެފަދަ ސަބަބެއް ފާހަގަކުރެވުމުން ވީއެންމެ އަވަސް ފުރުޞަތެއްގެ ތެރޭގައި އަދި ލަސްވެގެން ރަސްމީ ބަންދުނޫން 3 (ތިނެއް) ދުވަހުގެ ތެރޭގައި އެކަން ބަޔާންކޮށް، ފައިނޭންޝަލް އިންޓެލިޖެންސް ޔުނިޓަށް ރިޕޯޓްކުރަންވާނެއެވެ.
މި މާއްދާގެ (ހ) ގައި އެހެން އޮތްނަމަވެސް، ނޯޓަރީންނާއި ޤާނޫނީ ވަކީލުންނާއި އެނޫންވެސް ޤާނޫނީ ދާއިރާގައި މަސައްކަތްކުރާ ފަންނީ ފަރާތްތަކުންނާއި، އެކައުންޓަންޓުންނާއި އޮޑިޓަރުންނާއި ޓެކްސް އެޑްވައިޒަރުން، ޚިދުމަތް ހޯދާ ފަރާތަކާގުޅޭ ޝަރީޢަތަކާ ގުޅިގެން ލިބޭ މަޢުލޫމާތެއް ނުވަތަ ޝަރީޢަތެއްގައި އެފަދަ ފަރާތެއް ތަމްސީލުކުރުމުގައި ލިބޭ މަޢުލޫމާތެއް ރިޕޯޓްކުރާކަށް ނުޖެހޭނެއެވެ. އެފަދަ މަޢުލޫމާތުތަކުގެ ތެރޭގައި ޝަރީޢަތަށް މައްސަލަ ހުށަހެޅުމާ ގުޅޭގޮތުން ޤާނޫނީ ލަފާދިނުމުގައި ލިބިފައިވާ މަޢުލޫމާތު ހިމެނޭނެއެވެ. އަދި އެފަދަ މަޢުލޫމާތު ލިބިފައިވަނީ ޝަރީޢަތް ފެށުމުގެ ކުރިން ނުވަތަ ޝަރީޢަތް ހިނގަމުންދަނިކޮށް ނުވަތަ ޝަރީޢަތް ނިމުމަށްފަހުގައި ކަމަށްވީނަމަވެސް އެ މަޢުލޫމާތު ރިޕޯޓްކުރާކަށް ނުޖެހޭނެއެވެ.
ޖަވާހިރާއި މަޢުދަން ފަދަ އަގުހުރި މުދަލުގެ ވިޔަފާރިކުރާ ފަރާތްތަކުން، މޯލްޑިވްސް މަނިޓަރީ އޮތޯރިޓީން ކަނޑައަޅާ ފައިސާގެ ޢަދަދެއް ނުވަތަ އެ ޢަދަދަށްވާ ބޭރު ފައިސާގެ ޢަދަދެއް ނުވަތަ އެއަށްވުރެ މަތީ ޢަދަދެއްގެ މުޢާމަލާތެއް ނަގުދު ފައިސާއިން ކުރާނަމަ، އެ މުޢާމަލާތަކީ ޝައްކުކުރެވޭ މުޢާމަލާތެއް ކަމުގައި ކަނޑައަޅައި، ފައިނޭންޝަލް އިންޓެލިޖެންސް ޔުނިޓަށް ރިޕޯޓްކުރަންވާނެއެވެ.
ރިއަލް އެސްޓޭޓްގެ ވިޔަފާރިކުރާ ފަރާތްތަކުން، އެފަރާތްތަކުގެ ޚިދުމަތް ލިބިގަންނަ ފަރާތްތަކާއެކު ކުރާ ރިއަލް އެސްޓޭޓް ގަނެވިއްކުމުގެ މުޢާމަލާތްތަކަކީ ޝައްކުކުރެވޭ މުޢާމަލާތްތަކެއް ކަމަށް ބަލައި، ފައިނޭންޝަލް އިންޓެލިޖެންސް ޔުނިޓަށް ރިޕޯޓްކުރަންވާނެއެވެ.
މި މާއްދާގެ ދަށުން ފައިނޭންޝަލް އިންޓެލިޖެންސް ޔުނިޓަށް ހުށަހަޅަންޖެހޭ ރިޕޯޓްތައް ހުށަހަޅާނެ ގޮތާއި ރިޕޯޓްތައް ހުންނަންވާނެ ގޮތް ބަޔާންކޮށް ފައިނޭންޝަލް އިންޓެލިޖެންސް ޔުނިޓުން ގަވާއިދެއް އެކުލަވާލައި ޢާންމުކުރަންވާނެއެވެ.

[ފައިސާގެ މުޢާމަލާތްތައް ރިޕޯޓްކުރުން]
ރިޕޯޓްކުރަންޖެހޭ ފަރާތްތަކުން، މި ޤާނޫނުގެ ދަށުން ހަދާ ގަވާއިދުގައި މޯލްޑިވްސް މަނިޓަރީ އޮތޯރިޓީން ކަނޑައަޅާ ފައިސާގެ ޢަދަދެއްގެ ނުވަތަ އެ ޢަދަދަށްވާ ބޭރު ފައިސާގެ ނުވަތަ އެއަށްވުރެ މަތީގެ ޢަދަދެއްގެ މުޢާމަލާތެއް، ނުވަތަ ގުޅިފައިވާ ކަމަށް ބެލެވޭ މުޢާމަލާތްތަކެއްގެ ޖުމްލަ ޢަދަދު މި ޤާނޫނުގެ ދަށުން ހަދާ ގަވާއިދުގައި މޯލްޑިވްސް މަނިޓަރީ އޮތޯރިޓީން ކަނޑައަޅާ ޢަދަދާ އެއްވަރުވާނަމަ ނުވަތަ އެ ޢަދަދަށްވާ ބޭރު ފައިސާގެ ނުވަތަ އެއަށްވުރެ މަތީ ޢަދަދެއްގެ މުޢާމަލާތެއް، އެއީ ނަގުދު ފައިސާއިން ނުވަތަ އެހެންވެސް ފައިސާއަކުން ދިވެހިރާއްޖޭގައި ނުވަތަ ރާއްޖެއިން ބޭރުގައި ކުރެވޭ މުޢާމަލާތެއްނަމަ، އެ މުޢާމަލާތްތައް ފައިނޭންޝަލް އިންޓެލިޖެންސް ޔުނިޓަށް ރިޕޯޓްކުރަންވާނެއެވެ.
މި މާއްދާގެ (ހ) ގެ ދަށުން ފައިނޭންޝަލް އިންޓެލިޖެންސް ޔުނިޓަށް ހުށަހަޅަންޖެހޭ ރިޕޯޓްތައް ހުށަހަޅާނެގޮތާއި ރިޕޯޓްތައް ހުންނަންވާނެ ގޮތް ބަޔާންކޮށް ފައިނޭންޝަލް އިންޓެލިޖެންސް ޔުނިޓުން ގަވާއިދެއް އެކުލަވާލައި ޢާންމުކުރަންވާނެއެވެ.

[ރާއްޖެއިން ބޭރަށް ކުރާ ފައިސާގެ ޓްރާންސްފަރތައް ރިޕޯޓްކުރުން]
އެއް މުޢާމަލާތެއްގެ ގޮތުގައި ނުވަތަ ގުޅިފައިވާ ކަމަށް ބެލެވޭ މުޢާމަލާތްތަކެއްގެ ގޮތުގައި ރިޕޯޓްކުރަންޖެހޭ ފަރާތްތަކުން ދިވެހިރާއްޖެއިން ބޭރަށް ކުރާ ކޮންމެ ފައިސާގެ ޓްރާންސްފަރއެއް ފައިނޭންޝަލް އިންޓެލިޖެންސް ޔުނިޓަށް ރިޕޯޓްކުރަންވާނެއެވެ.
މި މާއްދާގެ ދަށުން ފައިނޭންޝަލް އިންޓެލިޖެންސް ޔުނިޓަށް ހުށަހަޅަންޖެހޭ ރިޕޯޓްތައް ހުށަހަޅާނެ ގޮތާއި ރިޕޯޓްތައް ހުންނަންވާނެ ގޮތް ބަޔާންކޮށް ފައިނޭންޝަލް އިންޓެލިޖެންސް ޔުނިޓުން ގަވާއިދެއް އެކުލަވާލައި ޢާންމުކުރަންވާނެއެވެ.

[މުޢާމަލާތްތައް ހިންގުން ފަސްކުރުން]
މަނީ ލޯންޑްރިންގގެ ޙަރަކާތަކާ ނުވަތަ ޓެރަރިޒަމަށް ފައިނޭންސްކުރުމުގެ ޙަރަކާތަކާ ގުޅުންހުރި މުޢާމަލާތެއް ކަމަށް ނުވަތަ ކުށް ކޮށްގެން ހޯދާފައިވާ މުދަލަކާ ގުޅުންހުރި މުޢާމަލާތެއް ކަމަށް ޝައްކުކުރެވޭ އެއްވެސް މުޢާމަލާތެއް، ރިޕޯޓްކުރަންޖެހޭ ފަރާތްތަކުން ކުރަންވާނީ، އެ މުޢާމަލާތެއްގެ މަޢުލޫމާތު ފައިނޭންޝަލް އިންޓެލިޖެންސް ޔުނިޓަށް ދިނުމަށްފަހު، އެ މުޢާމަލާތެއް ހިންގުމާމެދު މި މާއްދާގެ (ށ) ގެ ދަށުން ޔުނިޓުން ވަކި ގޮތެއް އެންގުމުންނެވެ.
މި މާއްދާގެ (ހ) ގެ ދަށުން ފައިނޭންޝަލް އިންޓެލިޖެންސް ޔުނިޓަށް ހުށަހެޅޭ މުޢާމަލާތަކީ، ސީރިއަސް ނުވަތަ ކޮންމެހެން އަވަސް ފިޔަވަޅެއް އަޅަންޖެހޭ މައްސަލައެއް ހިމެނޭ މުޢާމަލާތެއް ކަމަށް ފައިނޭންޝަލް އިންޓެލިޖެންސް ޔުނިޓަށް ފެންނަނަމަ، 72 (ހަތްދިހަ ދޭއް) ގަޑިއިރަށްވުރެ އިތުރުނުވާނެ މުއްދަތަކަށް އެ މުޢާމަލާތެއް ނުކޮށް ހިފެހެއްޓުމަށް އެންގުމުގެ އިޚްތިޔާރު ފައިނޭންޝަލް އިންޓެލިޖެންސް ޔުނިޓަށް ލިބިގެންވެއެވެ.
މި މާއްދާގެ (ހ) ގައި ބަޔާންކޮށްފައިވާ މުޢާމަލާތެއް ކުރުން ހުއްޓުވާލުމަކީ ކުރެވެން ނެތްކަމެއް ކަމުގައިވާނަމަ ނުވަތަ އެފަދަ މުޢާމަލާތެއް ކުރުން ހުއްޓުވާލުމުން އެ މުޢާމަލާތަކާގުޅޭ ބެނެފިޝަރީއަކީ ކޮން ފަރާތެއްކަން ދެނެގަތުމަށް ކުރެވޭ މަސައްކަތަށް ހުރަސްއެޅޭނަމަ، ރިޕޯޓްކުރަންޖެހޭ ފަރާތްތަކުން، އެ މުޢާމަލާތެއް ކުރުމަށްފަހު އެކަން ފައިނޭންޝަލް އިންޓެލިޖެންސް ޔުނިޓަށް ވަގުތުން އަންގަންވާނެއެވެ.

[ވަކި ފަރާތަކާބެހޭ މަޢުލޫމާތު ފައިނޭންޝަލް އިންޓެލިޖެންސް ޔުނިޓަށް ހުށަހަޅައިފިކަން ހާމަނުކުރުން]
ރިޕޯޓްކުރަންޖެހޭ ފަރާތަކުން ނުވަތަ އެފަރާތުގެ ޑިރެކްޓަރެއް ނުވަތަ އޮފިސަރެއް، ނުވަތަ މުވައްޒަފެއް، ޚިދުމަތް ލިބިގަންނަ ފަރާތާބެހޭ މަޢުލޫމާތު ފައިނޭންޝަލް އިންޓެލިޖެންސް ޔުނިޓަށް ހުށަހަޅާކަން ނުވަތަ ހުށަހަޅައިފިކަން، ނުވަތަ މަނީ ލޯންޑްރިންގ ނުވަތަ ޓެރަރިޒަމަށް ފައިނޭންސް ކުރުމާބެހޭ ރިޕޯޓެއް އެ ޔުނިޓަށް ހުށަހަޅާކަން ނުވަތަ ހުށަހަޅައިފިކަން، ނުވަތަ މަނީ ލޯންޑްރިންގ ނުވަތަ ޓެރަރިޒަމަށް ފައިނޭންސް ކުރުމާބެހޭ ތަޙްޤީޤެއް ކުރާކަން ނުވަތަ ކުރަން އުޅޭކަން ރިޕޯޓްކުރަންޖެހޭ ފަރާތުގެ ޚިދުމަތް ލިބިގަންނަ ފަރާތަކަށް ނުވަތަ ތިންވަނަ ފަރާތަކަށް އެއްވެސް ޙާލަތެއްގައި ހާމަކޮށްގެންނުވާނެއެވެ.

[ޒިންމާވާންނުޖެހޭ ޙާލަތްތައް]

[ޝައްކުކުރެވޭ މުޢާމަލާތްތައް ހެޔޮ ނިޔަތުގައި ރިޕޯޓްކުރާ ފަރާތްތަކަށް ލިބިދޭ އިމްތިޔާޒު]
ރިޕޯޓްކުރަންޖެހޭ ފަރާތަކުން މި ޤާނޫނާ އެއްގޮތްވާ ގޮތުގެމަތިން ހެޔޮ ނިޔަތުގައި ރިޕޯޓްކުރުމަކުން، އެފަރާތުގެ ނުވަތަ އެފަރާތުގެ ޑިރެކްޓަރެއްގެ ނުވަތަ އޮފިސަރެއްގެ ނުވަތަ މުވައްޒަފެއްގެ މައްޗަށް، ބޭންކިންގ ސީކްރަސީއާ ނުވަތަ ޕްރޮފެޝަނަލް ސީކްރަސީއާ ނުވަތަ ކޮންޓްރެކްޓާ ޚިލާފުވުމުގެ ސަބަބުން އެއްވެސް ޖިނާއީ ދަޢުވާއެއް ނުވަތަ މަދަނީ ދަޢުވާއެއް ނުކުރެވޭނެއެވެ. އަދި އެފަދަ ފަރާތެއްގެ މައްޗަށް އިދާރީ ނުވަތަ އިޞްލާޙީ ފިޔަވަޅެއްވެސް ނޭޅޭނެއެވެ.

[ޝައްކުކުރެވޭ މުޢާމަލާތެއް ހިންގާ ފަރާތްތަކަށް ލިބިގެންވާ އިމްތިޔާޒް]
މި ޤާނޫނުގެ 39 ވަނަ މާއްދާއާއި، 40 ވަނަ މާއްދާއާއި، 41 ވަނަ މާއްދާއާއި، 42 ވަނަ މާއްދާއާ އެއްގޮތްވާ ގޮތުގެމަތިން ހެޔޮ ނިޔަތުގައި ރިޕޯޓްކޮށްފައިވާ މުޢާމަލާތެއް ހިންގުމަކުން، ރިޕޯޓްކުރަންޖެހޭ ފަރާތެއްގެ ނުވަތަ އެފަރާތުގެ ޑިރެކްޓަރެއް ނުވަތަ އޮފިސަރެއް ނުވަތަ މުވައްޒަފެއްގެ މައްޗަށް މަނީ ލޯންޑްރިންގ ނުވަތަ ޓެރަރިޒަމަށް ފައިނޭންސްކުރުމުގެ ކުށުގެ ދަޢުވާއެއް ނުކުރެވޭނެއެވެ.
މި ޤާނޫނުގެ 27 ވަނަ މާއްދާގެ (ރ) ގެ (1) ވަނަ ނަންބަރުގައާއި، މި ޤާނޫނުގެ 44 ވަނަ މާއްދާގައި ބަޔާންކޮށްފައިވާ ގޮތުގެމަތިން ޤާނޫނު ތަންފީޛުކުރާ އިދާރާއެއްގެ އެދުމަކަށް މުޢާމަލާތެއް ހިންގާ ކޮންމެ ފަރާތަކަށް މި މާއްދާގެ ދަށުން އިމްތިޔާޒު ލިބިދެވޭނެއެވެ.

[ސުޕަވައިޒްކުރާ އިދާރާތަކުގެ ޒިންމާތައް]

[ރިޕޯޓްކުރަންޖެހޭ ފަރާތްތައް ސުޕަވައިޒްކުރާ އިދާރާތަކާގުޅޭ ޢާންމު މާއްދާތައް]
ރިޕޯޓްކުރަންޖެހޭ ފަރާތްތައް ސުޕަވައިޒްކޮށް ރެގިއުލޭޓްކުރުމުގެ ޒިންމާ އުފުލާ ކަމާބެހޭ ފަރާތްތަކުން، މި ޤާނޫނުގެ ދެވަނަ ބައިގައި ބަޔާންކޮށްފައިވާ ކަންތައްތަކާ އެއްގޮތަށް ރިޕޯޓްކުރަންޖެހޭ ފަރާތްތަކުން ޢަމަލުކުރޭތޯ ބަލަމުންގެންދަންވާނެއެވެ.
ރިޕޯޓްކުރަންޖެހޭ ފަރާތްތައް ސުޕަވައިޒްކުރާ ނުވަތަ ރެގިއުލޭޓްކުރާ އިދާރާތަކުން ނުވަތަ ކަމާބެހޭ އެނޫންވެސް އިދާރާތަކުން މި ޤާނޫނާ އެއްގޮތްވާ ގޮތުގެމަތިން ތިރީގައިވާ ކަންތައްތައް ކުރަންވާނެއެވެ.
ރިޕޯޓްކުރަންޖެހޭ ފަރާތްތައް ކޮންޓްރޯލްކުރާ ފަރާތްތަކަކީ ނުވަތަ، ސީދާގޮތެއްގައި ނުވަތަ ނުސީދާގޮތެއްގައިވިޔަސް ރިޕޯޓްކުރަންޖެހޭ ފަރާތްތަކުގެ ހިންގުމުގައި ބައިވެރިވާ ފަރާތްތަކަކީ ނުވަތަ ޑިރެކްޓަރުންގެ ބޯޑުގައި ހިމެނޭ ފަރާތްތަކަކީ ނުވަތަ މެނޭޖްމަންޓްގައި ހިމެނޭ ފަރާތްތަކަކީ ކަމަށް ޤާބިލުނޫން މީހުން ކަމުގައިވިޔަނުދިނުމަށް އެކަށީގެންވާ ޤާނޫނީ އަދި އިދާރީ ފިޔަވަޅު އަޅަންވާނެއެވެ. އެގޮތުން، ޤާބިލު މީހުން ދެނެގަތުމަށްޓަކައި އެފަރާތްތައް ޓެސްޓުކުރާއިރު އެފަރާތެއްގެ ތެދުވެރިކަމާއި، އެފަރާތަކަށް ލިބިފައިވާ ފަންނީ ތަޖުރިބާއާއި ތަޢުލީމާއި ހުނަރުވެރިކަމާއި، އެފަރާތެއްގެ ނަފްސާނީ ޙާލަތާއި، އެފަރާތުގެ މަސައްކަތުގެ ދާއިރާގައި ޢަމަލުކުރަންޖެހޭ މިންގަނޑުތަކާއި ލައިސަންސާގުޅޭ މިންގަނޑުތަކަށް ޢަމަލުކުރަމުންދާ މިންވަރާއި، ޖިނާއީ ކުށުގެ ރެކޯޑު ބެލުން ހިމަނަންވާނެއެވެ.
ރިޕޯޓްކުރަންޖެހޭ ފަރާތްތައް ސުޕަވައިޒްކޮށް ބެލެހެއްޓުމާއި އަދި އެފަރާތްތަކުން މި ޤާނޫނާ އެއްގޮތަށް، ލިޔެކިޔުންތައް ބަހައްޓާތޯއާއި ރިޕޯޓްކުރޭތޯ ބަލައި ސުޕަވައިޒްކުރުން؛
ރިޕޯޓްކުރަންޖެހޭ ފަރާތްތަކުން މި ޤާނޫނުގެ 21 ވަނަ މާއްދާގައި ބަޔާންކޮށްފައިވާ އިންޓާރނަލް ޕްރޮގްރާމްތައް އެކަށައަޅާފައިވޭތޯއާއި އެ ޕްރޮގްރާމްތަކާ އެއްގޮތަށް ޢަމަލުކުރޭތޯ ގަވާއިދުން ބަލަމުންދިޔުން؛
ޚިދުމަތް ލިބިގަންނަ ފަރާތްތަކުގެ ޢަމަލުތައް ޝައްކުކުރެވޭ ގޮތަކަށް ހުންނަކަން ދެނެގަތުމަށް އެހީތެރިވެދިނުމަށްޓަކައި އިރުޝާދު ދީ، ކަމާގުޅޭ ސިޔާސަތުތަކާއި އުސޫލުތައް ކަނޑައެޅުން؛
މަނީ ލޯންޑްރިންގ އަދި ޓެރަރިޒަމަށް ފައިނޭންސްކުރުމުގެ ޙަރަކާތްތަކާބެހޭ މަޢުލޫމާތު ބޭރު ޤައުމެއްގެ އިދާރާއަކާއެކު ނުވަތަ ދިވެހިރާއްޖޭގެ ކަމާބެހޭ ފަރާތްތަކާއެކު ޙިއްޞާކުރުމާއި، އެފަދަ މައްސަލަތައް ތަޙްޤީޤުކުރުމުގައާއި އެފަދަ މައްސަލަތަކުގެ ޝަރީޢަތުގެ މަރުޙަލާގައި އެފަރާތްތަކަށް އެހީ ފޯރުކޮށްދިނުން؛
ރިޕޯޓްކުރަންޖެހޭ ފަރާތްތަކުން ބޭރު ޤައުމުތަކުގައި ހިންގާ އެފަރާތްތަކުގެ ބްރާންޗްތަކަށާއި ސަބްސިޑިއަރީތަކަށް އެ ޤައުމެއްގެ ޤާނޫނާއި ގަވާއިދުތައް ތަންދޭ މިންވަރަކުން މި ޤާނޫނަށް ޢަމަލުކުރުމަށް އެންގުން. އަދި އެފަދަ ބްރާންޗް ނުވަތަ ސަބްސިޑިއަރީތަކަށް މި ޤާނޫނާ އެއްގޮތަށް ޢަމަލުކުރެވެން ނެތްނަމަ، އެކަން، ސުޕަވައިޒަރީ ނުވަތަ ރެގިއުލޭޓަރީ އިދާރާއަށް ނުވަތަ އެނޫންވެސް ކަމާބެހޭ އިދާރާތަކަށް ރިޕޯޓްކުރުމަށް އެންގުން؛
މަނީ ލޯންޑްރިންގ އަދި ޓެރަރިޒަމަށް ފައިނޭންސްކުރުމާ ގުޅުންހުރި ޙަރަކާތަކާބެހޭ ނުވަތަ ކުށް ކޮށްގެން ހޯދާ މުދަލާބެހޭ ނުވަތަ އެފަދަ އެއްޗަކާ ނުވަތަ ޙަރަކާތަކާ ގުޅުންހުރިކަމަށް ޝައްކުކުރެވޭ މުޢާމަލާތަކާ ބެހޭގޮތުން އެއްވެސް މަޢުލޫމާތެއް ލިބުމުން، ވީ އެންމެ އަވަހަކަށް އަދި ލަސްވެގެން ރަސްމީ ބަންދު ނޫން 3 (ތިނެއް) ދުވަހުގެ ތެރޭގައި ފައިނޭންޝަލް އިންޓެލިޖެންސް ޔުނިޓަށް ރިޕޯޓްކުރުން؛
މަނީ ލޯންޑްރިންގ އަދި ޓެރަރިޒަމަށް ފައިނޭންސްކުރުމުގެ ޙަރަކާތްތަކާ ގުޅިގެން ނުވަތަ ރިޕޯޓްކުރަންޖެހޭ ފަރާތްތަކުން ޢަމަލުކުރަންޖެހޭ ޤާނޫނާއި ގަވާއިދާ ޚިލާފުވެގެން، ކުރެވޭ ތަޙްޤީޤެއްގައި ނުވަތަ ޝަރީޢަތަށް ހުށަހެޅޭ މައްސަލަތަކާ ގުޅޭގޮތުން ބޭރު ޤައުމެއްގެ އެފަދަ މަސައްކަތްތައް ކުރާ އޭޖެންސީތަކާއެކު އެއްބާރުލުން؛ އަދި މި ބާބުގެ މާއްދާތަކަށް ޢަމަލުކުރުމަށްޓަކައި އަޅަމުންގެންދާ ތަފާތު ފިޔަވަޅުތަކުގެ ތަފާސްހިސާބު ބެލެހެއްޓުން.

[ސުޕަވައިޒްކުރާ އިދާރާތަކުގެ ދައުރު]
ސުޕަވައިޒްކުރާ ނުވަތަ ރެގިއުލޭޓްކުރާ އިދާރާއަކަށް ނުވަތަ ކަމާބެހޭ އެނޫންވެސް އިދާރާއަކަށް، އެފަރާތަކުން ސުޕަވައިޒްކުރާ ނުވަތަ ރެގިއުލޭޓްކުރާ ރިޕޯޓްކުރަންޖެހޭ ފަރާތެއް މި ޤާނޫނުގެ ދެވަނަ އަދި ތިންވަނަ ބައިގައި ބަޔާންކޮށްފައިވާ މާއްދާއަކާ ޚިލާފުވެއްޖެކަމަށް ފެނިއްޖެނަމަ، ތިރީގައިވާ ފިޔަވަޅުތަކުގެ ތެރެއިން ފިޔަވަޅެއް ނުވަތަ އޭގެ ތެރެއިން އެއް ފިޔަވަޅަށްވުރެ ގިނަ ފިޔަވަޅު އެ ރިޕޯޓްކުރަންޖެހޭ ފަރާތަކާމެދު އެޅިދާނެއެވެ.
ލިޔުމުން އިންޒާރު ދިނުން؛
ވަކި ކަމެއް ނުވަތަ ކަންތައްތަކެއް ވަކި ގޮތަކަށް ކުރުމަށް އެންގުން؛
ރިޕޯޓްކުރަންޖެހޭ ފަރާތްތަކުން އެފަރާތުގެ މަސްއޫލިއްޔަތުތައް އަދާކުރުމަށްޓަކައި އަޅަމުންދާ ފިޔަވަޅުތަކުގެ ރިޕޯޓް، ގަވާއިދުން ފޮނުވުމަށް އެންގުން؛
-/10,000 (ދިހަހާސް) ރުފިޔާއާއި -/500,000 (ފަސްލައްކަ) ރުފިޔާއާ ދެމެދުގެ ޢަދަދަކުން އެފަރާތް ޖޫރިމަނާކުރުން؛
އެފަރާތެއް އެ ދާއިރާގައި ވަޒީފާ އަދާކުރުން މަނާކުރުން؛
ރިޕޯޓްކުރަންޖެހޭ ފަރާތުގެ މެނޭޖަރުން ނުވަތަ ޑިރެކްޓަރުންގެ ބޯޑުގެ މެންބަރުން ނުވަތަ ކޮންޓްރޯލްކުރާ ޙިއްޞާދާރުންގެ ގޮތުގައި ތިބި ފަރާތްތައް ބަދަލުކުރުން ނުވަތަ އެފަރާތްތަކަށް ލިބިފައިވާ ބާރުތައް ކުޑަކުރުން؛ އޭގެ ތެރޭގައި ވަކި ކަމެއް ކުރުމަށް އެޑްމިނިސްޓްރޭޓަރެއް ޢައްޔަންކުރުން ހިމެނެއެވެ.
ރިޕޯޓްކުރަންޖެހޭ ފަރާތަށް ދޫކޮށްފައިވާ ލައިސަންސް ހިފެހެއްޓުން ނުވަތަ ބާޠިލުކުރުން.
ސުޕަވައިޒްކުރާ އިދާރާއަކުން ނުވަތަ ރެގިއުލޭޓްކުރާ އިދާރާއަކުން ނުވަތަ ކަމާބެހޭ އެނޫންވެސް އިދާރާއަކުން މި މާއްދާގެ ދަށުން އެއްވެސް ފިޔަވަޅެއް އަޅައިފިނަމަ، އެކަން ފައިނޭންޝަލް އިންޓެލިޖެންސް ޔުނިޓަށް އަންގައި، އެފަދައިން އެޅި ފިޔަވަޅު ޢާންމުކޮށް އިޢުލާންކުރަންވާނެއެވެ.
ސުޕަވައިޒްކުރާ އިދާރާއަކަށް ނުވަތަ ރެގިއުލޭޓްކުރާ އިދާރާއަކަށް ނުވަތަ ކަމާބެހޭ އެހެންވެސް އިދާރާއަކަށް ލިބޭ މަޢުލޫމާތަކުން މަނީ ލޯންޑްރިންގގެ ނުވަތަ ޓެރަރިޒަމަށް ފައިނޭންސްކުރުމުގެ ޙަރަކާތެއް ހިންގާކަމަށް ބެލެވޭނަމަ، އެ އިދާރާއަކުން ފައިނޭންޝަލް އިންޓެލިޖެންސް ޔުނިޓަށް އެކަން އަންގަންވާނެއެވެ.

[ބޭންކިންގގެ ސިއްރު ހިފެހެއްޓުމަށްޓަކައި ނުވަތަ އެނޫންވެސް ފަންނީ އިމްތިޔާޒެއްގެ ދަށުން މަޢުލޫމާތު ހާމަނުކުރުމަށް އޮންނަ ޒިންމާއިން އިސްތިސްނާވުން]
[ބޭންކިންގގެ ސިއްރު ހިފެހެއްޓުމަށްޓަކައި ނުވަތަ އެނޫންވެސް ފަންނީ އިމްތިޔާޒެއްގެ ދަށުން މަޢުލޫމާތު ހާމަނުކުރުމަށް އޮންނަ ޒިންމާއިން އިސްތިސްނާވުން] މި ޤާނޫނާ އެއްގޮތްވާ ގޮތުގެމަތިން، ސުޕަވައިޒްކުރާ އިދާރާއަކުން ނުވަތަ ޤާނޫނު ތަންފީޛުކުރާ އިދާރާއަކުން ނުވަތަ ތަޙްޤީޤުކުރާ އިދާރާއަކުން ނުވަތަ ޝަރުޢީ ކޯޓަކުން ނުވަތަ ފައިނޭންޝަލް އިންޓެލިޖެންސް ޔުނިޓުން ވަކި މަޢުލޫމާތެއް ދިނުމަށް އެންގުމުން ނުވަތަ ވަކި ލިޔެކިޔުމެއް ހުށަހެޅުމަށް އެންގުމުން، މި ޤާނޫނުގެ ދަށުން އެފަރާތުން އަދާކުރަންޖެހޭ ޒިންމާ އަދާނުކުރެވޭނެ ސަބަބެއް ކަމުގައި، ބޭންކިންގގެ ސިއްރު ހިފެހެއްޓުމުގެ ގޮތުން ނުވަތަ އެނޫންވެސް ފަންނީ އިމްތިޔާޒެއްގެ ދަށުން މަޢުލޫމާތު ހާމަނުކުރުމަށް އޮންނަ ޒިންމާ ބޭނުންކޮށްގެންނުވާނެއެވެ.

[ތަޙްޤީޤުކުރުމާބެހޭ ބައި]

[ތަޙްޤީޤުކުރުން]

[ތަޙްޤީޤީ އުކުޅުތައް]
މަނީ ލޯންޑްރިންގ އަދި ޓެރަރިޒަމަށް ފައިނޭންސްކުރުމުގެ ކުށަކާގުޅޭ ހެކި ހޯދުމުގެ ބޭނުމަށްޓަކައި ނުވަތަ ކުށް ކޮށްގެން ހޯދާފައިވާ މުދަލެއް ހުރި ތަނެއް ހޯދުމުގެ ބޭނުމަށްޓަކައި، އަންނަނިވި ކަންކަން ކުރުމަށް، ކަމުގެ އިޚްތިޞާޞް ލިބިފައިވާ ކޯޓަކަށް ކަނޑައެޅޭ ވަކި މުއްދަތަކަށް ކޯޓު އަމުރެއް ނެރެވިދާނެއެވެ.
ބޭންކު އެކައުންޓް ނުވަތަ އެނޫންވެސް އެފަދަ އެކައުންޓްތައް މޮނިޓަރކުރުމަށް؛
ކޮމްޕިއުޓަރ ސިސްޓަމްތަކާއި ނެޓްވާރކްތަކާއި ސަރވަރތައް ބެލުމަށް؛
ޓެލެފޯން ލައިންތައް ނުވަތަ ފެކްސް ލައިންތައް ނުވަތަ އިލެކްޓްރޯނިކް ޓްރާންސްމިޝަން ނުވަތަ މުއާޞަލާތުކުރުމަށް ބޭނުންކުރާ އާލާތްތައް ސަރވެއިލްކުރުމަށް ނުވަތަ ޓެޕްކުރުމަށް؛
ދެކެވޭ ނުވަތަ ބަދަލުކުރެވޭ ވާހަކަތަކާއި ޢަމަލުތަކުގެ އޯޑިއޯ ނުވަތަ ވީޑިއޯ ރެކޯޑިންގ ހެދުމަށް؛ އަދި ލިބޭ ސިޓީތަކާއި އެހެނިހެން މުޢާމަލާތްތައް އިންޓަރސެޕްޓްކުރުމަށް ނުވަތަ ހިފެހެއްޓުމަށް.
މި މާއްދާގެ (ހ) ގައި ބަޔާންކޮށްފައިވާ އުކުޅުތައް ބޭނުންކުރަންވާނީ ކަމާބެހޭ ޤާނޫނުތަކުގައިވާ ގޮތުގެމަތިންނެވެ. އަދި އެއިން އުކުޅެއް ބޭނުންކުރަންވާނީ، އެކައުންޓެއް ނުވަތަ ޓެލެފޯން ލައިނެއް ނުވަތަ ކޮމްޕިއުޓަރ ސިސްޓަމެއް ނުވަތަ ނެޓްވާރކެއް ނުވަތަ ލިޔެކިޔުމެއް، މަނީ ލޯންޑްރިންގގެ ޙަރަކާތެއްގައި ނުވަތަ ޓެރަރިޒަމަށް ފައިނޭންސްކުރުމުގެ ޙަރަކާތެއްގައި ބައިވެރިވާ ކަމަށް ޝައްކުކުރެވޭ ފަރާތަކުން ބޭނުންކުރާކަން އެނގޭނަމަ ނުވަތަ ބޭނުންކޮށްފާނެ ކަމަށް ބެލެވޭނަމައެވެ.

[ސިއްރު އޮޕަރޭޝަންތަކާއި ކޮންޓްރޯލްޑް ޑެލިވަރީ]
މަނީ ލޯންޑްރިންގ އަދި ޓެރަރިޒަމަށް ފައިނޭންސްކުރުމުގެ ކުށްތައް ތަޙްޤީޤުކުރުމުގައި ޙަރަކާތްތެރިވާ ކަމާބެހޭ އޮފިޝަލެއް، މަނީ ލޯންޑްރިންގ އަދި ޓެރަރިޒަމަށް ފައިނޭންސްކުރުމުގެ ޙަރަކާތްތަކާގުޅޭ ހެކި ހޯދުމުގެ ބޭނުމުގައި ނުވަތަ ކުށްކޮށްގެން ހޯދާފައިވާ މުދަލެއް ހޯދުމުގެ ބޭނުމުގައި، މަނީ ލޯންޑްރިންގ ނުވަތަ ޓެރަރިޒަމަށް ފައިނޭންސްކުރުމުގެ ޙަރަކާތެއް ކަމުގައި ބެލެވޭ ޢަމަލެއް، ސިއްރު އޮޕަރޭޝަނެއްގައި ނުވަތަ ކޮންޓްރޯލްޑް ޑެލިވަރީއެއްގައި ކުރުމަކުން، އެ އޮފިޝަލަކަށް އެއްވެސް އަދަބެއް ދީގެންނުވާނެއެވެ.
ކުށުގެ ތުހުމަތުކުރެވޭ ފަރާތުން އެއްވެސް ކުށެއް ކުރުމަށް، މަނީ ލޯންޑްރިންގ އަދި ޓެރަރިޒަމަށް ފައިނޭންސްކުރުމުގެ ކުށްތައް ތަޙްޤީޤްކުރުމުގައި ޙަރަކާތްތެރިވާ އޮފިޝަލުން ބާރުދީގެންނުވާނެއެވެ.
މި މާއްދާގެ (ހ) ގައި ބަޔާންކޮށްފައިވާ އެއްވެސް އޮޕަރޭޝަނެއް ހިންގުމުގެ ކުރިން ކޮމިޝަނަރ އޮފް ޕޮލިސްގެ ހުއްދަ ހޯދަންވާނެއެވެ.

[އަދަބުތަކާއި ވަގުތީ ފިޔަވަޅުތައް]

[ވަގުތީ ފިޔަވަޅުއެޅުމާއި ފައިސާ ނުވަތަ މުދަލުން މުޢާމަލާތްކުރުން ހުއްޓުވުމާއި ހިފެހެއްޓުން]

[ވަގުތީ ފިޔަވަޅުތައް]
މި ޤާނޫނުގެ 62 ވަނަ މާއްދާގެ ދަށުން ދައުލަތަށް ނެގިދާނެ ފައިސާ ނުވަތަ މުދަލާމެދު ވަގުތީ ފިޔަވަޅުތައް އެޅުމުގެ ބާރު، ޤާނޫނު ތަންފީޛުކުރާ ފަރާތްތަކަށް ލިބިގެންވެއެވެ.
މި މާއްދާގެ (ހ) ގައި ބަޔާންކުރާ ވަގުތީ ފިޔަވަޅުތަކުގެ ތެރޭގައި ކޯޓު އަމުރެއްގެ ދަށުން އެ ފައިސާއެއް ނުވަތަ މުދާ ވަކި މުއްދަތަކަށް ހިފެހެއްޓުމާއި އެ ފައިސާ ނުވަތަ މުދަލުން މުޢާމަލާތްކުރުން ހުއްޓުވުން ހިމެނެއެވެ.
މި މާއްދާގެ (ހ) ގެ ދަށުން އަޅާ ވަގުތީ ފިޔަވަޅެއްގެ ގޮތުގައި ފައިސާ ނުވަތަ މުދާ ހިފަހައްޓަންވާނީ ނުވަތަ އެއިން މުޢާމަލާތްކުރުން ހުއްޓުވަންވާނީ، ހެޔޮ ނިޔަތުގައި ޢަމަލުކުރާ ތިންވަނަ ފަރާތްތަކުގެ ޙައްޤުތަކަށް އެއްވެސް އުނިކަމެއް ނާންނާނެ ފަދަ ގޮތަކަށެވެ.
މި މާއްދާގެ ދަށުން މުޢާމަލާތްކުރުން ހުއްޓުވާ ފައިސާ ނުވަތަ މުދާ ބަލަހައްޓަމުންގެންދާނީ އެ ފައިސާއެއް ނުވަތަ މުދަލެއް ހުރި މާލީ އިދާރާއަކުން، ނުވަތަ އެ މުދާ ނުވަތަ ފައިސާއިން މުޢާމަލާތްކުރުން ހުއްޓުވުނުއިރު އެ އެއްޗެހި ބެލެހެއްޓުމަށް ކަނޑައަޅާފައިވާ ފަރާތަކުންނެވެ.
މި މާއްދާގެ ދަށުން ހިފެހެއްޓޭ ފައިސާ ނުވަތަ މުދާ ބަލަހައްޓަމުންގެންދާނީ ކޯޓު އަމުރުގައި ބަޔާންކުރާ، ކަމާބެހޭ އިދާރާއެއްގެ ބެލުމުގެ ދަށުންނެވެ.
މި މާއްދާގެ (ހ) ގެ ދަށުން ވަގުތީ ފިޔަވަޅެއް އެޅުމަށް ކޯޓު އަމުރަށް އެދޭ ފަރާތުން ބޭނުންވެއްޖެ ހިނދެއްގައި، ކޯޓު އަމުރުގެ މުއްދަތު ހަމަވުމުގެ ކުރިންވެސް އެ ވަގުތީ ފިޔަވަޅު ނިމުމަކަށް ގެނެވިދާނެއެވެ.
މި މާއްދާގެ (ހ) ގެ ދަށުން އަޅާފައިވާ ވަގުތީ ފިޔަވަޅު ނިމުމަކަށް ގެނައުމަށްޓަކައި، ކުށުގެ ތުހުމަތުކުރެވޭ ފަރާތަށް ނުވަތަ މި މާއްދާގެ
(ހ) ގެ ދަށުން ވަގުތީ ފިޔަވަޅެއް އަޅާފައިވާ ފައިސާ ނުވަތަ މުދަލުގައި މަޞްލަޙަތެއް އޮތް ފަރާތަކަށް ކޯޓަށް ހުށަހެޅިދާނެއެވެ.
މި މާއްދާގެ (ހ) ގެ ދަށުން ހިފެހެއްޓޭ ފައިސާ ނުވަތަ މުދާ ނުވަތަ ކުށް ކުރުމަށް ބޭނުންކުރި މުދާ ދައުލަތަށް ނަގަންދެން ނުވަތަ މި މާއްދާގެ ދަށުން އަޅާ ވަގުތީ ފިޔަވަޅު ނިމުމަކަށް ގެންނަންދެން، އެ ފައިސާ ނުވަތަ މުދާ ރައްކާތެރިކަމާއެކު ބެލެހެއްޓުމަކީ ވަގުތީ ފިޔަވަޅު އެޅުމަށް ކޯޓު އަމުރު ހޯދި ފަރާތުގެ ޒިންމާއެކެވެ.

[ޓެރަރިޒަމަށް ފައިނޭންސްކުރުމުގެ ޙަރަކާތަކާ ގުޅުންހުރި ފައިސާއާމެދު ޢަމަލުކުރާނެ ގޮތް]
ޔުނައިޓަޑް ނޭޝަންސްގެ ޗާޓަރުގެ ހަތްވަނަ ޗެޕްޓަރުގެ ދަށުން ޔުނައިޓަޑް ނޭޝަންސްގެ ސެކިއުރިޓީ ކައުންސިލުން ކަނޑައަޅާ ފަރާތްތަކުގެ ލިސްޓު، މިނިސްޓްރީ އޮފް ފޮރިން އެފެއާޒުން ފައިނޭންޝަލް އިންޓެލިޖެންސް ޔުނިޓަށް ފޮނުވަންވާނެއެވެ.
ވަކި މީހަކީ ޓެރަރިސްޓެއް ކަމުގައި ނުވަތަ ވަކި ޖަމާޢަތަކީ ޓެރަރިސްޓް ޖަމާޢަތެއް ކަމުގައި ޔުނައިޓެޑް ނޭޝަންސްގެ ސެކިއުރިޓީ ކައުންސިލުގެ ނަންބަރު 1373 ރިޒޮލިއުޝަންގެ ދަށުން އެހެން ޤައުމަކުން ކަނޑައަޅާ ފަރާތްތަކުގެ މަޢުލޫމާތު ނުވަތަ އެފަދަ އެއްވެސް ފަރާތަކަށް ސީދާގޮތެއްގައިވިޔަސް ނުވަތަ ނުސީދާގޮތެއްގައިވިޔަސް އެހީވެދޭ ފަރާތެއް ކަމުގައި އެއިން ޤައުމަކުން ކަނޑައަޅާ ފަރާތެއްގެ މަޢުލޫމާތު އެ ޤައުމަކުން މިނިސްޓްރީ އޮފް ފޮރިން އެފެއާޒަށް ފޮނުވުމުން، އެ މަޢުލޫމާތު ހިމެނޭ ލިސްޓެއް މިނިސްޓްރީ އޮފް ފޮރިން އެފެއާޒުން ލަސްނުކޮށް ފައިނޭންޝަލް އިންޓެލިޖެންސް ޔުނިޓަށް ފޮނުވަންވާނެއެވެ.
މި މާއްދާގެ (ހ) ގެ ދަށުން މިނިސްޓްރީ އޮފް ފޮރިން އެފެއާޒުން ފައިނޭންޝަލް އިންޓެލިޖެންސް ޔުނިޓަށް ފޮނުވާ ލިސްޓުގައި ހިމެނޭ ފަރާތްތަކުގެ މުދަލުން ނުވަތަ ފައިސާއިން މުޢާމަލާތްކުރުން ހުއްޓުވުމަށް ރިޕޯޓްކުރަންޖެހޭ ފަރާތްތަކަށް ފައިނޭންޝަލް އިންޓެލިޖެންސް ޔުނިޓުން އަންގަންވާނެއެވެ. އަދި ފައިނޭންޝަލް އިންޓެލިޖެންސް ޔުނިޓުގެ އެންގުމާ އެއްގޮތަށް، ރިޕޯޓްކުރަންޖެހޭ ފަރާތްތަކުން ބަލަހައްޓާ އެފަދަ ފަރާތްތަކުގެ މުދަލުން ނުވަތަ ފައިސާއިން މުޢާމަލާތްކުރުން ހުއްޓުވަންވާނެއެވެ.
މި މާއްދާގެ (ށ) ގެ ދަށުން މިނިސްޓްރީ އޮފް ފޮރިން އެފެއާޒުން ފައިނޭންޝަލް އިންޓެލިޖެންސް ޔުނިޓަށް ފޮނުވާ ލިސްޓުގައި ހިމެނޭ ފަރާތްތަކުގެ މުދަލުން ނުވަތަ ފައިސާއިން މުޢާމަލާތްކުރުން ހުއްޓުވުމަށް ރިޕޯޓްކުރަންޖެހޭ ފަރާތްތަކަށް އެންގުމުގެ އިޚްތިޔާރު ފައިނޭންޝަލް އިންޓެލިޖެންސް ޔުނިޓަށް ލިބިގެންވެއެވެ. އަދި ފައިނޭންޝަލް އިންޓެލިޖެންސް ޔުނިޓުން އެފަދަ އެންގުމެއް އަންގައިފިނަމަ، އެ އެންގުމާ އެއްގޮތަށް ރިޕޯޓްކުރަންޖެހޭ ފަރާތްތަކުން ބަލަހައްޓާ އެފަދަ ފަރާތްތަކުގެ މުދާ ނުވަތަ ފައިސާއިން މުޢާމަލާތްކުރުން ހުއްޓުވަންވާނެއެވެ.
ޓެރަރިސްޓަކާ ނުވަތަ ޓެރަރިސްޓް ޖަމާޢަތަކާ ގުޅުންހުރި މުދަލެއް ނުވަތަ ފައިސާއެއް، ނުވަތަ މި މާއްދާގެ
(ހ) ނުވަތަ (ށ) ގެ ދަށުން މިނިސްޓްރީ އޮފް ފޮރިން އެފެއާޒުން ފައިނޭންޝަލް އިންޓެލިޖެންސް ޔުނިޓަށް ހުށަހަޅާ ލިސްޓުގައި ހިމެނޭ އެއްވެސް ފަރާތަކާ ގުޅުންހުރި ފަރާތަކާ ގުޅިފައިވާ އެއްވެސް މުދަލެއް ނުވަތަ ފައިސާއެއް، ރިޕޯޓްކުރަންޖެހޭ އެއްވެސް ފަރާތަކުން ބަލަހައްޓާނަމަ، އެކަން ލަސްނުކޮށް ފައިނޭންޝަލް އިންޓެލިޖެންސް ޔުނިޓަށް އަންގަންވާނެއެވެ.
ރިޕޯޓްކުރަންޖެހޭ ފަރާތަކުން މި މާއްދާގެ (ރ) އަދި (ބ) އާ ޚިލާފުވެއްޖެނަމަ، އެފަރާތެއް -/10,000 (ދިހަހާސް) ރުފިޔާއާއި -/150,000 (އެއްލައްކަ ފަންސާސްހާސް) ރުފިޔާއާ ދެމެދުގެ ޢަދަދަކުން ޖޫރިމަނާކުރެވޭނެއެވެ.
މި މާއްދާގެ (ރ) ގެ ދަށުން މުޢާމަލާތްކުރުން ހުއްޓުވާފައިވާ މުދަލެއް ނުވަތަ ފައިސާއެއްގެ ވެރިފަރާތުގެ ނަން، ޔުނައިޓެޑް ނޭޝަންސްގެ ސެކިއުރިޓީ ކައުންސިލުން ކަނޑައަޅާ ލިސްޓުގައި ހިމެނިފައިވަނީ އޮޅުމަކުން ކަމަށް އެ މުދާ ނުވަތަ ފައިސާގެ ވެރިފަރާތަށް ޤަބޫލުކުރެވޭނަމަ، އޭނާގެ މުދާ ނުވަތަ ފައިސާއިން މުޢާމަލާތްކުރުން ހުއްޓުވުނު ތާރީޚުން ފެށިގެން 29 (އޮނަތިރީސް) ދުވަހުގެ ތެރޭގައި، އޭނާގެ ނަން އެ ލިސްޓުން އުނިކުރުމަށާއި، މުޢާމަލާތްކުރުން ހުއްޓުވާފައިވާ މުދާ ނުވަތަ ފައިސާ ދޫކޮށްދިނުމަށް އެދި ފައިނޭންޝަލް އިންޓެލިޖެންސް ޔުނިޓަށް ހުށަހެޅިދާނެއެވެ.

[ކުށާއި އަދަބު]

[މަނީ ލޯންޑްރިންގގެ ކުށް]
މި ޤާނޫނުގެ 5 ވަނަ މާއްދާގައި މަނީ ލޯންޑްރިންގ ކަމަށް ބަޔާންކޮށްފައިވާ ކޮންމެ ޙަރަކާތެއް ނުވަތަ ޢަމަލެއް ހިންގުމަކީ ކުށެކެވެ.
މި މާއްދާގެ (ހ) ގައި ބަޔާންކޮށްފައިވާ ކުށް ކޮށްފި މީހެއްގެ އަދަބަކީ -/100,000 (އެއްލައްކަ) ރުފިޔާއާއި -/1,000,000 (އެއްމިލިއަން) ރުފިޔާއާ ދެމެދުގެ ޢަދަދަކުން ޖޫރިމަނާކުރުމާއެކު 5 (ފަހެއް) އަހަރާއި 15 (ފަނަރަ) އަހަރާ ދެމެދުގެ މުއްދަތަކަށް ޖަލަށްލުން ނުވަތަ ކުށުގެ ޢަމަލު ހިންގުމުގައި ބޭނުންކުރި ފައިސާގެ ޢަދަދު (ލޯންޑަރކުރި ފައިސާގެ ޢަދަދު) ގެ 5 (ފަހެއް) ގުނައަށްވުރެ އިތުރުނުވާ ޢަދަދަކުން ޖޫރިމަނާކުރުމާއެކު 5 (ފަހެއް) އަހަރާއި 15 (ފަނަރަ) އަހަރާ ދެމެދުގެ މުއްދަތަކަށް ޖަލަށްލުމެވެ.
މި މާއްދާގެ (ހ) ގައި ބަޔާންކުރާ ކުށް ކުރަން އުޅުމަކީ ނުވަތަ އެ ކުށް ކުރުމުގައި އެހީތެރިވެދިނުމަކީ ނުވަތަ އެ ކުށް ކުރުމަށް މަގުފަހިކޮށްދިނުމަކީ ނުވަތަ ކުށް ކުރުމަށް ހިތްވަރުދިނުމަކީ ކުށެކެވެ.
މި މާއްދާގެ (ނ) ގައި ބަޔާންކޮށްފައިވާ ކުށެއް ކޮށްފި މީހެއްގެ އަދަބަކީ، -/50,000 (ފަންސާސްހާސް) ރުފިޔާއާއި -/500,000 (ފަސްލައްކަ) ރުފިޔާއާ ދެމެދުގެ ޢަދަދަކުން ޖޫރިމަނާކުރުމާއެކު 2 (ދޭއް) އަހަރާއި 10 (ދިހައެއް) އަހަރާ ދެމެދުގެ މުއްދަތަކަށް ޖަލަށްލުން ނުވަތަ ކުށުގެ ޢަމަލު ހިންގުމުގައި ބޭނުންކުރި ފައިސާގެ ޢަދަދު (ލޯންޑަރކުރެވުނު ފައިސާގެ ޢަދަދު) ގެ 5 (ފަހެއް) ގުނައަށްވުރެ އިތުރުނުވާ ޢަދަދަކުން ޖޫރިމަނާކުރުމާއެކު 2 (ދޭއް) އަހަރާއި 10 (ދިހައެއް) އަހަރާ ދެމެދުގެ މުއްދަތަކަށް ޖަލަށްލުމެވެ.

[ޓެރަރިޒަމަށް ފައިނޭންސްކުރުމުގެ ކުށް]
މި ޤާނޫނުގެ 6 ވަނަ މާއްދާގައި ބުނާ ޓެރަރިޒަމަށް ފައިނޭންސްކުރުމަކީ ކުށެކެވެ.
އަންނަނިވި ކަންކަމުގެ ތެރެއިން ކަމެއް ކުރުމަކީ ކުށެކެވެ.
ޓެރަރިޒަމަށް ފައިނޭންސްކުރުމުގައި ބައިވެރިވުން؛
އެހެން ފަރާތެއް މެދުވެރިކޮށް ޓެރަރިޒަމަށް ފައިނޭންސްކުރުމުގެ ކުށް ކުރުމަށް ރޭވުން ނުވަތަ ޓެރަރިޒަމަށް ފައިނޭންސްކުރުމުގެ ކުށް ކުރުމަށް އެހެން ފަރާތަކަށް އެންގުން؛
ޓެރަރިޒަމަށް ފައިނޭންސްކުރުމުގެ މަޤްޞަދުގައި ޙަރަކާތްތެރިވާ އެއްވެސް ފަރާތަކަށް މާލީ އެހީތެރިކަން ފޯރުކޮށްދިނުން؛ މާލީ އެހީތެރިކަން ފޯރުކޮށްދިނުން ކަމަށް ބެލެވޭނީ އަންނަނިވި ޢަމަލުތަކުގެ ތެރެއިން ޢަމަލެއް ކޮށްފިކަމުގައިވާނަމައެވެ.
ޓެރަރިޒަމަށް ފައިނޭންސް ކުރުމަށް މަގުފަހިކޮށްދިނުމަށްޓަކައި ޤަޞްދުގައި އެހީތެރިކަން ފޯރުކޮށްދިނުން؛ ނުވަތަ ވަކި ފަރާތެއްގެ މަޤްޞަދަކީ ޓެރަރިޒަމަށް ފައިނޭންސް ކުރުންކަން އެނގިހުރެ، ޤަޞްދުގައި އެފަރާތަށް އެހީތެރިކަން ފޯރުކޮށްދިނުން.
މި މާއްދާގެ (ހ) ގައި ބަޔާންކުރާ ކުށެއް ކޮށްފި މީހެއްގެ އަދަބަކީ -/100,000 (އެއްލައްކަ) ރުފިޔާއާއި -/1,000,000 (އެއްމިލިއަން) ރުފިޔާއާ ދެމެދުގެ ޢަދަދަކުން ޖޫރިމަނާކުރުން ނުވަތަ 5 (ފަހެއް) އަހަރާއި 15 (ފަނަރަ) އަހަރާ ދެމެދުގެ މުއްދަތަކަށް ޖަލަށްލުން ނުވަތަ ޖޫރިމަނާކުރުމާއެކު ޖަލަށްލުމެވެ.
ޓެރަރިޒަމަށް ފައިނޭންސްކުރުމުގެ ކުށެއް ކުރަން އުޅުން ނުވަތަ އެ ކުށް ކުރުމުގައި އެހީތެރިވުން ނުވަތަ އެ ކުށް ކުރުމަށް މަގުފަހިކޮށްދިނުން ނުވަތަ އެ ކުށް ކުރުމަށް އިރުޝާދުދިނުމަކީ ކުށެކެވެ. އެ ކުށްކުށަށް އަދަބު ދެވޭނީ އެއީ ފުރިހަމަވެފައިވާ ކުށްކުށް ކަމުގައި ބަލައިގެންނެވެ.
މި މާއްދާގެ (ށ) އަދި (ރ) ގައި ބަޔާންކުރާ ކުށެއް ކޮށްފި މީހެއްގެ އަދަބަކީ -/50,000 (ފަންސާސްހާސް) ރުފިޔާއާއި -/500,000 (ފަސްލައްކަ) ރުފިޔާއާ ދެމެދުގެ ޢަދަދަކުން ޖޫރިމަނާކުރުން ނުވަތަ 2 (ދޭއް) އަހަރާއި 10 (ދިހައެއް) އަހަރާ ދެމެދުގެ މުއްދަތަކަށް ޖަލަށްލުމެވެ.
[މަނީ ލޯންޑްރިންގގެ އަދި ޓެރަރިޒަމަށް ފައިނޭންސްކުރުމުގެ ކުށެއް ކުރުމުގައި ބައިވެރިވެ، ނުވަތަ އެފަދަ ކުށެއް ކުރުމަށް ރޭވުމުގައި ބައިވެރިވުން] މި ޤާނޫނުގެ 53 ވަނަ މާއްދާ އަދި މި ޤާނޫނުގެ 54 ވަނަ މާއްދާގައި ބަޔާންކޮށްފައިވާ ކުށެއް ކުރުމުގައި، ނުވަތަ އެފަދަ ކުށެއް ކުރުމަށް ރޭވުމުގައި ބައިވެރިވުމަކީ ކުށެކެވެ. މިފަދަ ކުށެއްގެ އަދަބަކީ -/50,000 (ފަންސާސްހާސް) ރުފިޔާއާއި -/500,000 (ފަސްލައްކަ) ރުފިޔާއާ ދެމެދުގެ ޢަދަދަކުން ޖޫރިމަނާކުރުން ނުވަތަ 2 (ދޭއް) އަހަރާއި 10 (ދިހައެއް) އަހަރާ ދެމެދުގެ މުއްދަތަކަށް ޖަލަށްލުން ނުވަތަ ޖޫރިމަނާކުރުމާއެކު ޖަލަށްލުމެވެ.

[ރާއްޖެއިން ބޭރުގައި ކުށްކުރުން]
މި ޤާނޫނުގައި ކުށެއް ކަމުގައި ކަނޑައަޅާފައިވާ އެއްވެސް ކުށެއް ދިވެހިރައްޔިތަކު، ދިވެހިރާއްޖެއިން ބޭރުގައި ކުރިކަމުގައި ވީނަމަވެސް، އޭނާ އެކުރީ ކުށެކެވެ. އަދި އެއިން ކުށަކަށް ކަނޑައެޅޭ އަދަބަކީ މި ޤާނޫނުގައި އެ ކުށަކަށް ކަނޑައަޅާފައިވާ އަދަބެވެ.
މި މާއްދާގެ (ހ) ގައި އެހެން އޮތްނަމަވެސް، މި މާއްދާގެ
(ހ) ގެ ދަށުން ދިވެހިރައްޔިތެއްގެ މައްޗަށް ދިވެހިރާއްޖޭގައި ދަޢުވާ އުފުލޭނީ، އޭނާ ކުށްކުރި ޤައުމުގައި އޭނާގެ މައްޗަށް ދަޢުވާކޮށް ޙުކުމްކޮށްފައިނުވާނަމައެވެ.

[ޢާންމު ކުށްތައް]
މި ޤާނޫނުގައި ކަނޑައެޅިގެން އެހެންގޮތަކަށް ބަޔާންކޮށްފައިނުވާހާ ހިނދަކު، މި ޤާނޫނާ ޚިލާފުވާ ފަރާތެއްގެ އަދަބަކީ -/10,000 (ދިހަހާސް) ރުފިޔާއާއި -/500,000 (ފަސްލައްކަ) ރުފިޔާއާ ދެމެދުގެ ޢަދަދަކުން ޖޫރިމަނާކުރުން ނުވަތަ 1 (އެކެއް) އަހަރާއި 10 (ދިހައެއް) އަހަރާ ދެމެދުގެ މުއްދަތަކަށް ޖަލަށްލުން ނުވަތަ ޖޫރިމަނާކުރުމާއެކު ޖަލަށްލުމެވެ.
މި ޤާނޫނުގެ ދަށުން ކުރަންޖެހޭ ރިޕޯޓެއްގައި ޤަޞްދުގައި ހިމެނިޔަނުދިނުމަށްޓަކައި، މި ޤާނޫނުގެ ދަށުން ރިޕޯޓްކުރަންޖެހޭ ޢަދަދު ކަމުގައި ބަޔާންކޮށްފައިވާ ޢަދަދަށްވުރެ ދަށް ޢަދަދެއްގެ ޓްރާންސެކްޝަނެއް ނުވަތަ ޓްރާންސްފަރއެއް ޤަޞްދުގައި ނުވަތަ އެނގިހުރެ ތަކުރާރުކޮށް ކުރުމަކީ ކުށެކެވެ.
މި މާއްދާގެ (ށ) ގައި ބަޔާންކުރާ ކުށެއް ކޮށްފި މީހެއްގެ އަދަބަކީ -/10,000 (ދިހަހާސް) ރުފިޔާއާއި -/1,000,000 (އެއްމިލިއަން) ރުފިޔާއާ ދެމެދުގެ ޢަދަދަކުން ޖޫރިމަނާކުރުމެވެ.

[ޤާނޫނީ ޝަޚްޞުތަކުން ކުށްކުރުން]
ޤާނޫނީ ޝަޚްޞަކުން، މި ޤާނޫނުގައި ބަޔާންކޮށްފައިވާ ކުށެއް ކޮށްފިނަމަ، އެ ޤާނޫނީ ޝަޚްޞެއްގެ އަދަބަކީ އެ ކުށަކަށް މި ޤާނޫނުގައި ކަނޑައަޅާފައިވާ އަދަބުގައި ހިމެނޭ ޖޫރިމަނާކުރުމުގެ ޢަދަދުގެ ދެ ގުނައިން ޖޫރިމަނާކުރުމެވެ.
ޤާނޫނީ ޝަޚްޞެއް ތަމްސީލުކުރުމުގެ ބާރު ލިބިފައިވާ މީހެއް ނުވަތަ ޤާނޫނީ ޝަޚްޞެއްގެ އިސް މަޤާމެއްގައި ހުރި މީހެއް، އެ ޤާނޫނީ ޝަޚްޞެއްގެ ފައިދާއަށްޓަކައި މަނީ ލޯންޑްރިންގގެ ކުށެއް ނުވަތަ ޓެރަރިޒަމަށް ފައިނޭންސްކުރުމުގެ ކުށެއް ކުރީ، އެ ޤާނޫނީ ޝަޚްޞުން އެ މީހެއްގެ ކަންތައްތައް ބެލެހެއްޓުމުގައި އިހުމާލުވުމުގެ ސަބަބުން ކަމަށްވާނަމަ، އެ ޤާނޫނީ ޝަޚްޞެއް ކުށްވެރިވާނެއެވެ.
އަދި އެ ޤާނޫނީ ޝަޚްޞެއްގެ އަދަބަކީ އެ ކުށަކަށް މި ޤާނޫނުގައި ކަނޑައަޅާފައިވާ އަދަބުގައި ހިމެނޭ ޖޫރިމަނާކުރުމުގެ ޢަދަދުގެ ދެ ގުނައިން ޖޫރިމަނާކުރުމެވެ.
މި މާއްދާގެ (ހ) އަދި (ށ) ގައި ބަޔާންކޮށްފައިވާ އަދަބުތަކުގެ އިތުރުން، ތިރީގައިވާ އަދަބުތައްވެސް އެފަދަ ޤާނޫނީ ޝަޚްޞުތަކަށް ދެވިދާނެއެވެ.
ދާއިމީކޮށް ނުވަތަ ވަކި މުއްދަތަކަށް ސީދާކޮށް ނުވަތަ ނުސީދާކޮށް ވަކިކަހަލަ ވިޔަފާރީގެ ޙަރަކާތްތަކެއް ހިންގުން މަނާކުރުން؛
ކޯޓުން މޮނީޓަރުކުރަމުންދާ ގޮތަށް ހަމަޖެއްސުން؛
ކުށް ކުރުމަށް ބޭނުންކުރެވުނު ތަނެއް ދާއިމީކޮށް ނުވަތަ ވަކި މުއްދަތަކަށް ބޭނުންކުރުން މަނާކުރުމަށް އަމުރެއް ނެރުން؛
އެ ޤާނޫނީ ޝަޚްޞަކީ އެ ކުށް ކުރުމަށްޓަކައި ޤާއިމުކޮށްފައިވާ ވިޔަފާރިއެއް ކަމުގައިވާނަމަ އެ ޤާނޫނީ ޝަޚްޞެއް އުވާލުން؛
އެފަދަ ފަރާތަކާމެދު އެޅުމަށް ކޯޓުން ކޮށްފައިވާ ޙުކުމް ޢާންމުކޮށް އިޢުލާންކުރުން.
މި މާއްދާގެ (ނ) ގެ (3) ވަނަ ނަންބަރުގެ ބޭނުމަށްޓަކައި "ތަނެއް" ގެ މާނައިގައި، ޢިމާރާތާއި ގޯއްޗާއި އެނޫންވެސް ތަންތަނާއި، އެއްގަމުދަތުރުފަތުރުކުރާ އުޅަނދުފަހަރާއި، ކަނޑުދަތުރުފަތުރުކުރާ އުޅަނދުފަހަރާއި، ވައިގެދަތުރުފަތުރުކުރާ އުޅަނދުފަހަރު ހިމެނެއެވެ.

[މަނީ ލޯންޑްރިންގގެ ކުށްތަކުގެ އަދަބު ބޮޑުކުރުމުގެ އިޚްތިޔާރު]
މި ޤާނޫނުގެ 53 ވަނަ މާއްދާއާއި 55 ވަނަ މާއްދާގައި ބަޔާންކޮށްފައިވާ ކުށްކުށަށް އަދަބު ކަނޑައެޅުމުގައި، އެ މާއްދާގައި ބަޔާންކުރާ އަދަބުގެ މިންވަރުތަކުގެ ތެރެއިން، ޖަލަށްލުމުގެ އަދަބަށް އިތުރު 2 (ދޭއް) އަހަރު އިތުރުކުރުމުގެ އިޚްތިޔާރު އަންނަނިވި ޙާލަތްތަކުގައި ކޯޓަށް ލިބިގެންވެއެވެ. އަދި ޖޫރިމަނާގެ އަދަބަށް، ކުށުގެ ޢަމަލު ހިންގުމުގައި ބޭނުންކުރި ފައިސާގެ ޢަދަދު (ލޯންޑަރކުރި ފައިސާގެ ޢަދަދު) ގެ 2 (ދޭއް) ގުނައަށްވުރެ އިތުރުނުވާ ޢަދަދެއް އިތުރުކުރުމުގެ އިޚްތިޔާރު ކޯޓަށް ލިބިގެންވެއެވެ. އަދި މި ޤާނޫނުގެ 58 ވަނަ މާއްދާގައި ބަޔާންކޮށްފައިވާ ޖޫރިމަނާކުރުމުގެ ޢަދަދަށް، ކުށުގެ ޢަމަލު ހިންގުމުގައި ބޭނުންކުރި ފައިސާގެ ޢަދަދު (ލޯންޑަރކުރި ފައިސާގެ ޢަދަދު) ގެ 2 (ދޭއް) ގުނައަށްވުރެ އިތުރުނުވާ ޢަދަދެއް އިތުރުކުރުމުގެ އިޚްތިޔާރު އަންނަނިވި ޙާލަތްތަކުގައި ކޯޓަށް ލިބިގެންވެއެވެ.
މަނީ ލޯންޑްރިންގގެ ކުށާ ގުޅިފައިވާ ކުށަކަށް ކަނޑައެޅިފައިވާ އަދަބުގެ ތެރޭގައި ޖަލަށްލުން ހިމެނޭނަމަ އަދި ޖަލަށްލެވޭ މުއްދަތަކީ މި ޤާނޫނުގައި މަނީ ލޯންޑްރިންގގެ ކުށަށް ކަނޑައަޅާފައިވާ އަދަބަށްވުރެ ބޮޑު އަދަބަކަށްވުން؛
ކުށް ކޮށްފައިވަނީ ވިޔަފާރިއެއް ނުވަތަ އެނޫންވެސް މަންފާއެއް ލިބޭފަދަ މަސައްކަތެއް ކުރުމަށް ކަމުގައިވުން؛
ކުށް ކޮށްފައިވަނީ އޯގަނައިޒްޑް ކްރިމިނަލް ގްރޫޕެއްގެ ޙަރަކާތްތަކުގެ ތެރެއިން ކަމުގައިވުން؛
ލޯންޑަރކުރެވުނު މުދަލުގެ އަގު -/500,000 (ފަސްލައްކަ) އަށްވުރެ އިތުރުވުން؛
ކުށްކުރުމުގެ ބޭނުމަކީ ފައިދާއެއް ލިބިގަތުން ކަމުގައިވުން؛
ކުށްކުރުމުގެ ބޭނުމަކީ އިތުރު ކުށްތައް ކުރުމަށް ހިތްވަރުދިނުން ކަމުގައިވުން.

[ޓެރަރިޒަމަށް ފައިނޭންސްކުރުމުގެ ކުށްތަކުގެ އަދަބު ބޮޑު ކުރެވިދާނެ ޙާލަތްތައް]
ތިރީގައިވާ ކަންތަކުގެ ތެރެއިން ކަމެއް އެކުލެވިގެންވާނަމަ، މި ޤާނޫނުގެ 54 ވަނަ މާއްދާ އަދި މި ޤާނޫނުގެ 55 ވަނަ މާއްދާގައި ބަޔާންކޮށްފައިވާ އަދަބުތަކަށް، އިތުރު 2 (ދޭއް) އަހަރަށް ޖަލަށްލުން ނުވަތަ އިތުރު -/150,000 (އެއްލައްކަ ފަންސާސްހާސް) ރުފިޔާއިން ޖޫރިމަނާކުރުން ނުވަތަ މި ޢަދަދުތަކުން ޖޫރިމަނާކުރުމާއެކު ޖަލަށްލުމުގެ އަދަބު އިތުރުކުރުމުގެ އިޚްތިޔާރު ކޯޓަށް ލިބިގެންވެއެވެ. އަދި މި ޤާނޫނުގެ 58 ވަނަ މާއްދާގައި ބަޔާންކޮށްފައިވާ ޖޫރިމަނާކުރުމުގެ ޢަދަދަށް -/150,000 (އެއްލައްކަ ފަންސާސްހާސް) ރުފިޔާ އިތުރުކުރުމުގެ އިޚްތިޔާރު ކޯޓަށް ލިބިގެންވެއެވެ.
ކުށް ކޮށްފައިވަނީ ވިޔަފާރިއެއް ނުވަތަ އެނޫންވެސް މަންފާއެއް ލިބޭފަދަ މަސައްކަތެއް ކުރުމަށް ކަމުގައިވުން؛
ކުށް ކޮށްފައިވަނީ އޯގަނައިޒްޑް ކްރިމިނަލް ގްރޫޕެއްގެ ޙަރަކާތްތަކުގެ ތެރެއިން ކަމުގައިވުން.

[އަދަބު ލުއިކުރެވިދާނެ ޙާލަތްތައް]
މި ޤާނޫނުގައި ބަޔާންކޮށްފައިވާ ކުށްތަކަށް އަދަބު ކަނޑައެޅުމުގައި، އަދަބު ލުއިކުރުމާ ބެހޭގޮތުން ދިވެހިރާއްޖޭގައި ޢަމަލުކުރެވޭ ޤާނޫނުތަކުގައި ބަލާ ޢާންމު ޙާލަތްތަކަށް ބެލެވޭނެއެވެ.
ކުށްވެރިޔަކު، ކަމާބެހޭ ޤާނޫނު ތަންފީޛުކުރާ އިދާރާއަކަށް މަޢުލޫމާތު ދީފިނަމަ، އަދި އެ މަޢުލޫމާތަކީ، އެ އިދާރާއަށް އެނޫން ގޮތަކުން ލިބޭނެ މަޢުލޫމާތެއް ކަމުގައިނުވާނަމަ، އަދި އެ މަޢުލޫމާތަކީ ތިރީގައި ބަޔާންކޮށްފައިވާ ކަންތައްތަކަށް އެހީވެދޭ މަޢުލޫމާތެއް ކަމުގައިވާނަމަ، އެ ކުށްވެރިޔަކަށް މި ޤާނޫނުގެ 54 ވަނަ މާއްދާ އަދި މި ޤާނޫނުގެ 55 ވަނަ މާއްދާގެ ދަށުން ދެވޭ އަދަބު ލުއިކޮށްދިނުމުގެ އިޚްތިޔާރު ކޯޓުތަކަށް ލިބިގެންވެއެވެ.
އެ ކުށުގެ އަސަރު ހުއްޓުވުމަށް ނުވަތަ ކުޑަކުރުމަށް؛
ކުށްކުރުމުގައި ބައިވެރިވި އެހެން ފަރާތްތައް ހޯދުމަށް؛
ހެކި ހޯދުމަށް؛
މަނީ ލޯންޑްރިންގ ނުވަތަ ޓެރަރިޒަމަށް ފައިނޭންސްކުރުމާގުޅޭ އެނޫންވެސް ކުށްތައް ކުރުން ހުއްޓުވުމަށް ބޭނުންވާ މަޢުލޫމާތުދިނުމަށް؛
އޯގަނައިޒްޑް ކްރިމިނަލް ގްރޫޕުތަކަށް ލިބޭ ވަސީލަތްތައް ނުވަތަ ކުށް ކޮށްގެން ހޯދާ މުދާ ލިބުން ހުއްޓުވުމަށް.

[ދައުލަތަށް މުދާ ނެގުން]

[ދައުލަތަށް މުދާ ނެގުން]
މަނީ ލޯންޑްރިންގގެ ކުށަކާ ނުވަތަ މަނީ ލޯންޑްރިންގގެ ކުށާ ގުޅިފައިވާ ކުށަކާ ނުވަތަ ޓެރަރިޒަމަށް ފައިނޭންސްކުރުމުގެ ކުށަކާ ގުޅިގެން، ނުވަތަ އެއިން ކުށެއް ކުރަން އުޅުމާ ގުޅިގެން، ތިރީގައިވާ ފައިސާ ނުވަތަ މުދާ ދައުލަތަށް ނެގުމަށްޓަކައި ކޯޓު އަމުރެއް ނެރެންވާނެއެވެ.
މަނީ ލޯންޑްރިންގގެ ޢަމަލު ހިންގުމުގައި ބޭނުންކުރި ފައިސާ ނުވަތަ މުދާ (ލޯންޑަރކުރި ފައިސާ ނުވަތަ މުދާ)؛
މަނީ ލޯންޑްރިންގގެ ކުށާ ގުޅިފައިވާ ކުށް ކުރުމަށް ބޭނުންކުރި ފައިސާ ނުވަތަ މުދާ؛
ކުށް ކޮށްގެން ހޯދާ މުދާ ނުވަތަ ކުށް ކޮށްގެން ހޯދާ މުދަލުން ހޯދާ ފައިސާއާއި މުދާ؛
ކުށްކޮށްގެން ހޯދަން އުޅޭ ނުވަތަ ހޯދާފައިވާ ފައިސާ ނުވަތަ މުދާ؛
ކުށް ކުރުމަށް ބޭނުންކުރި މުދަލެއް؛
ކުށް ކޮށްގެން ހޯދާ މުދަލަކާ އެކުވެފައިވާ ފައިސާ ނުވަތަ މުދާ؛
ކުށް ކޮށްގެން ހޯދާ މުދަލަކުން ސީދާކޮށް ނުވަތަ ނުސީދާކޮށް، ލިބޭ މުދާ. އޭގެ ތެރޭގައި އެ އެއްޗަކުން ލިބޭ އާމްދަނީއާއި، ފައިދާއާއި، އެހެނިހެން މަންފާ ހިމެނެއެވެ.
މި މާއްދާގެ (ހ) ގެ ދަށުން ކޯޓު އަމުރެއް ނެރެންވާނީ މަތީގައި ބަޔާންކޮށްފައިވާ މުދާ ނުވަތަ ފައިސާގެ ވެރިފަރާތަށް ނިސްބަތްކޮށެވެ.
ނަމަވެސް ވެރިފަރާތަށް އެ މުދަލެއް ނުވަތަ އެ ފައިސާއެއް ލިބުނީ، އެއަށް އެކަށީގެންވާ އަގެއް ފައިސާއިން ދިނުމަށްފަހުގައި ނުވަތަ އެއަގަށްވާ ފައިސާ ޚިދުމަތަކުން ފޯރުކޮށްދިނުމަށްފަހުގައި ކަމަށް ނުވަތަ އެހެންވެސް ޤާނޫނީގޮތުން ހުއްދަ ގޮތަކުން ކަމަށް އަދި އެ މުދަލަކީ ނުވަތަ ފަންޑަކީ ޣައިރު ޤާނޫނީ މުދަލެއްކަން ނުވަތަ ފަންޑެއްކަން އެނގިފައިނުވާކަމަށް ސާބިތުކޮށްދީފިނަމަ އެފަދަ ކޯޓު އަމުރެއް މުދަލުގެ ނުވަތަ ފައިސާގެ ވެރިފަރާތުގެ މައްޗަށް ނެރިގެންނުވާނެއެވެ.
މި މާއްދާގެ ދަށުން ނެރޭ ކޯޓު އަމުރުގައި ދައުލަތަށް ނެގޭ މުދާ ނުވަތަ ފައިސާގެ ފުރިހަމަ މަޢުލޫމާތު ހިމަނަންވާނެއެވެ. އެ މަޢުލޫމާތުގެ ތެރޭގައި އެފަދަ ފައިސާއެއް ނުވަތަ މުދަލެއްގެ ފުރިހަމަ ތަފްޞީލާއި އަދި އެ ތަކެތި ހުރިތަން ރަނގަޅަށް ބަޔާންކުރަންވާނެއެވެ.

[ބައެއް ކަހަލަ ޤާނޫނީ ލިޔެކިޔުންތައް ބާޠިލުކުރުން]
އެއްވެސް ލީގަލް އިންސްޓްރުމަންޓަކީ މި ޤާނޫނުގެ 62 ވަނަ މާއްދާގެ ދަށުން ދައުލަތަށް މުދާ ނެގުމަށް ހުރަސްއެޅުމުގެގޮތުން ވެފައިވާ އިންސްޓްރުމަންޓެއްނަމަ، އެ އިންސްޓްރުމަންޓެއް ކޯޓަށް ބާޠިލުކުރެވިދާނެއެވެ.
މި މާއްދާގެ (ހ) ގެ ދަށުން ބާޠިލުކޮށްފައިވާ އިންސްޓްރުމަންޓެއް ވެފައިވަނީ ވަކި އަގެއް ހޯދުމަށް ކަމުގައިވާނަމަ، ހެޔޮ ނިޔަތުގައި އެ އިންސްޓްރުމަންޓުގައި ބައިވެރިވާ ފަރާތަށް، އެފަރާތުން ދައްކާފައިވާ ފައިސާ ދޭންވާނެއެވެ.

[ދައުލަތަށް ނެގޭ ތަކެއްޗާމެދު ޢަމަލުކުރާނެ ގޮތް]
މި ޤާނޫނުގައި އެހެންގޮތަކަށް ބަޔާންކޮށްފައިނުވާހާ ހިނދަކު، ދައުލަތަށް ނެގޭ ފައިސާ ނުވަތަ މުދަލެއް ބެހެއްޓޭނީ އެ މުދާ ދައުލަތަށް ނެގުމަށްޓަކައި ކޯޓު އަމުރަށް އެދެނު ފަރާތުގެ ބެލުމުގެ ދަށުގައެވެ.
މި މާއްދާގެ (ހ) ގައި ބަޔާންކުރާ ފައިސާ ނުވަތަ މުދާ، އޭގެ ފުރިހަމަ އަގުގައި ބަހައްޓަންވާނީ ޤާނޫނާ އެއްގޮތްވާ ގޮތުގެމަތިން، ހެޔޮ ނިޔަތުގައި ޙައްޤު ލިބިގަތުމަށް އެދޭ ތިންވަނަ ފަރާތްތަކުގެ ޙައްޤުތައް އެފަރާތްތަކަށް ލިބޭގޮތަށެވެ.
މި ޤާނޫނުގެ ދަށުން ދައުލަތަށް ނެގޭ ފައިސާ ނުވަތަ މުދަލާމެދު ޢަމަލުކުރާނެ ގޮތް، މި ޤާނޫނުގެ ދަށުން ހަދާ ގަވާއިދުގައި ބަޔާންކުރަންވާނެއެވެ.

[ބައިނަލްއަޤްވާމީ ގުޅުން އުފެއްދުމާއި ދެމެހެއްޓުން]

[ޢާންމު މާއްދާތައް]

[ޢާންމު މާއްދާތައް]
މަނީ ލޯންޑްރިންގ އަދި ޓެރަރިޒަމަށް ފައިނޭންސްކުރުމުގެ ކުށްތައް ތަޙްޤީޤުކުރުމަށާއި އެ ކުށްތަކާބެހޭ ޝަރީޢަތް ހިންގުމުގައި، އެކްސްޓްރަޑައިޓްކުރުމަށް އަދި ޤާނޫނީ އެހީތެރިކަން ފޯރުކޮށްދިނުމަށް، ދިވެހިރާއްޖޭގެ ކަމާބެހޭ އިދާރާތަކުން، އެހެން ޤައުމުތަކުގެ ކަމާބެހޭ އިދާރާތަކަށް، ދެވެންއޮތް އެންމެ ފުޅާ ދާއިރާއެއްގައި އެއްބާރުލުން ދޭންވާނެއެވެ.
ދިވެހިރާއްޖޭގެ ޤާނޫނުތަކުގެ ދަށުން ނުވަތަ މަލްޓިލެޓަރަލް ނުވަތަ ބައިލެޓަރަލް މުޢާހަދާއެއްގެ ދަށުން އެކްސްޓްރަޑައިޓްކުރުމާ ގުޅޭގޮތުން އަދި ބޭރު ޤައުމުތަކާއި ދިވެހިރާއްޖެއާ ދެމެދު ޤާނޫނީ އެހީތެރިކަން ފޯރުކޮށްދިނުމާ ގުޅޭގޮތުން ޢަމަލުކުރަންޖެހޭ ޢަމަލުކުރުމަކަށް، މި ޤާނޫނުގެ މި ބައިގައިވާ މާއްދާތަކުގެ ސަބަބުން ބަދަލެއް ނާންނާނެއެވެ.

[ޓެރަރިޒަމަށް ފައިނޭންސްކުރުން ހުއްޓުވުމަށް އަޅަންޖެހޭ ސަލާމަތީ ފިޔަވަޅުތައް]

[ލިބޭ މަޢުލޫމާތު ތަޙްޤީޤުކުރުން]
ޓެރަރިޒަމަށް ފައިނޭންސްކުރުމުގައި ޙަރަކާތްތެރިވާ ނުވަތަ ޙަރަކާތްތެރިވާކަމަށް ތުހުމަތުކުރެވޭ މީހެއް ދިވެހިރާއްޖޭގެ ސަރަޙައްދުގައި އުޅޭކަމުގެ މަޢުލޫމާތު ކަމާބެހޭ އިދާރާތަކަށް ފޮނުވުމުން، އެ އިދާރާތަކުން އެކަން ތަޙްޤީޤުކުރުމަށް އަޅަންޖެހޭ ފިޔަވަޅުތައް އަޅައި ތަޙްޤީޤުކުރަންވާނެއެވެ.

[ސަލާމަތީ ފިޔަވަޅުތައް]
މި ޤާނޫނުގެ 66 ވަނަ މާއްދާގައި ބަޔާންކޮށްފައިވާ މީހެއް އެކްސްޓްރަޑައިޓްކުރުމަށް ނުވަތަ އެމީހެއްގެ މައްޗަށް ޝަރީޢަތްކުރަން ޖެހިއްޖެ ހިނދެގައި، އެމީހަކު ހާޒިރުކުރުމަށް ކަމާބެހޭ ފަރާތްތަކުން އެކަށީގެންވާ ފިޔަވަޅުތައް އަޅަންވާނެއެވެ.

[ސަލާމަތީ ފިޔަވަޅުތައް އަޅަންޖެހިފައިވާ ފަރާތަކަށް ލިބިގެންވާ ޙައްޤުތައް]
މި ޤާނޫނުގެ 67 ވަނަ މާއްދާގެ ދަށުން ސަލާމަތީ ފިޔަވަޅެއް އަޅަންޖެހިފައިވާ މީހަކަށް އަންނަނިވި ޙައްޤުތައް ލިބިގެންވެއެވެ.
އެ މީހެއް ރަށްވެހިވެފައިވާ ޤައުމެއް ނުވަތަ އެމީހެއްގެ ޙައްޤުތައް ޙިމާޔަތްކޮށްދޭންޖެހޭ ޤައުމެއް، ނުވަތަ ރަށްވެހިވެފައިވާ ޤައުމެއް ނެތްނަމަ އެމީހެއް ދިރިއުޅެމުންދާ ޤައުމެއް ތަމްސީލުކުރުމަށް ކަނޑައަޅާފައި ހުންނަ ފަރާތަކާއެކު މުއާޞަލާތުކުރުމުގެ ފުރުޞަތު ވީ އެންމެ އަވަސް ފުރުޞަތެއްގައި ދިނުން؛
މި މާއްދާގެ (ހ) ގައި ބަޔާންކޮށްފައިވާ ޤައުމު ތަމްސީލުކުރުމަށް ކަނޑައަޅާފައި ހުންނަ ފަރާތް ހާޒިރުވެ، އެ މީހަކާ ބައްދަލުކުރުމުގެ ފުރުޞަތުދިނުން؛
މި މާއްދާގެ (ހ) އަދި (ށ) ގައި ބަޔާންކޮށްފައިވާ ޙައްޤުތައް ލިބިގެންވާކަން އެ މީހަކަށް އެންގުން؛
ދިވެހިރާއްޖޭގެ ޢަމަލުކުރަމުންދާ ޤާނޫނާއި ގަވާއިދުތަކާއި އަދި ބައިނަލްއަޤްވާމީ މުޢާހަދާތަކާ އެއްގޮތްވާ ގޮތުގެމަތިން، އަދި އިންޞާފުވެރި ގޮތެއްގައި އެ މީހަކާމެދު ޢަމަލުކުރެވުން.

[މަޞްލަޙަތު ހިމެނޭ ޤައުމަށް އެންގުން]
މި ޤާނޫނުގެ ދަށުން ތަޙްޤީޤުކުރުމަށް މީހަކު ހައްޔަރުކޮށްފައިވާނަމަ، އެ މީހަކު ހައްޔަރުކޮށްފައިވާކަމާއި އަދި ހައްޔަރުކުރަންޖެހުނު ސަބަބު ވީ އެންމެ އަވަހަކަށް ކަމާބެހޭ އިދާރާތަކުން އެކުށަށް ދަޢުވާ އުފުލޭނެ ކަމަށް ބުނާ ޤައުމުތަކަށް އަންގަންވާނެއެވެ. އަދި އެހެން އިތުރު ޤައުމުތަކަށް އެކަން އެންގުން މުހިންމުކަމަށް އެ އިދާރާތަކަށް ފެންނަނަމަ، ސީދާ ނުވަތަ ޔުނައިޓެޑް ނޭޝަންސްގެ ސެކްރެޓަރީ ޖެނެރަލް މެދުވެރިކޮށް އެ ޤައުމަކަށް އެކަން އެންގިދާނެއެވެ.

[އެކްސްޓްރަޑައިޓްކުރުމާއި ޤާނޫނީ އެހީތެރިކަން ބަދަލުކުރުން]

[އެކްސްޓްރަޑައިޓްކުރުމަށް އެދުން]
މަނީ ލޯންޑްރިންގ އަދި ޓެރަރިޒަމަށް ފައިނޭންސްކުރުމުގެ ކުށްތަކަކީ އެކްސްޓްރަޑައިޓްކުރެވޭ ކުށްތަކެވެ.
މަނީ ލޯންޑްރިންގ އަދި ޓެރަރިޒަމަށް ފައިނޭންސްކުރުމުގެ ކުށަކާ ގުޅިގެން އެކްސްޓްރަޑައިޓްކޮށްދިނުމަށް އެދި ހުށަހަޅާ ހުށަހެޅުމަކަށް ޢަމަލުކުރަންވާނީ އެކްސްޓްރަޑިޝަނާގުޅޭ ކަމާބެހޭ ޤާނޫނުގައިވާ ގޮތުގެމަތިން އަދި ދިވެހިރާއްޖެއިން ބައިވެރިވެފައިވާ އެކްސްޓްރަޑިޝަނާބެހޭ ބައިނަލްއަޤްވާމީ މުޢާހަދާތަކުގައިވާ އުސޫލުތަކާ އެއްގޮތްވާ ގޮތުގެމަތިންނެވެ.

[އެކްސްޓްރަޑައިޓްކުރެވޭ ކުށަކީ ދެ ޤައުމުގައިވެސް ކުށެއް ކަމުގައި ބެލެވުން]
މަނީ ލޯންޑްރިންގ އަދި ޓެރަރިޒަމަށް ފައިނޭންސްކުރުމުގެ ކުށަކާ ގުޅިގެން އެއްވެސް މީހަކު އެކްސްޓްރަޑައިޓްކުރެވޭނީ، އެ ކުށަކީ ދިވެހިރާއްޖޭގެ ޤާނޫނުގެ ދަށުންވެސް އަދި އެކްސްޓްރަޑައިޓްކުރުމަށް އެދި ހުށަހަޅާ ޤައުމުގެ ޤާނޫނުގެ ދަށުންވެސް ކުށެއް ކަމުގައި ވާނަމައެވެ.

[ކުށަކީ ސިޔާސީ ކުށަކަށްނުވުން]
މި ޤާނޫނުގެ ބޭނުމަށްޓަކައި މަނީ ލޯންޑްރިންގ އަދި ޓެރަރިޒަމަށް ފައިނޭންސްކުރުން އެއީ ސިޔާސީ ކުށެއް ނުވަތަ ސިޔާސީ ކުށަކާ ގުޅުމެއްވާ ކުށެއް، ނުވަތަ ސިޔާސީ ބޭނުމެއް ހާސިލުކުރުމަށް ކުރާ ކުށެއް ކަމުގައި ބަލައިގެންނުވާނެއެވެ.

[ޤައުމުތަކުން އެދޭ ކަންތައްތައް އެދޭނެ ގޮތާއި އެކަންކަން ކުރާނެ އުސޫލުތައް]
މަނީ ލޯންޑްރިންގ އަދި ޓެރަރިޒަމަށް ފައިނޭންސްކުރުމުގެ ކުށަކާ ގުޅިގެން ބޭރު ޤައުމުތަކުގެ ކަމާބެހޭ އިދާރާތަކުން، ޤާނޫނީ އެހީތެރިކަމަށް އެދި ހުށަހަޅާނީ، އަދި އެފަދަ އެހީތެރިކަން ދިނުމުގައި ޢަމަލުކުރާނީ ޖިނާއީ މައްސަލަތަކުގައި ޤާނޫނީ އެހީތެރިކަން ބަދަލުކުރުމާގުޅޭ ކަމާބެހޭ ޤާނޫނުގައިވާ ގޮތުގެމަތިންނެވެ.
މި މާއްދާގެ (ހ) އެހެން އޮތްނަމަވެސް، މި މާއްދާގެ (ހ) ގައި ބަޔާންކުރާ ޤާނޫނުތަކުގައި ނުވަތަ އެހެން ޤާނޫނެއްގައި އެހެން ގޮތަކަށް ބަޔާންކޮށްފައިނުވާހާ ހިނދަކު، ބޭރު ޤައުމަކާއެކު ނުވަތަ ބޭރުގެ ޖަމްޢިއްޔާއަކާއެކު ވެވޭ އެއްބަސްވުމެއް ނުވަތަ މުޢާހަދާއެއްގެ ދަށުން ދިވެހިރާއްޖޭގެ ކަމާބެހޭ ފަރާތްތަކުން މަނީ ލޯންޑްރިންގ އަދި ޓެރަރިޒަމަށް ފައިނޭންސްކުރުމުގެ ކުށަކާ ގުޅިގެން ޤާނޫނީ އެހީތެރިކަން ބަދަލުކުރުމަކަށް މި މާއްދާ ހުރަހެއްނާޅައެވެ.

[އެހެނިހެން]

[އެހެނިހެން]

[ޤާނޫނާ ޚިލާފުވުމުން އެޅޭ އިދާރީ ފިޔަވަޅު]
އެއްވެސް ފަރާތަކުން މި ޤާނޫނާ ނުވަތަ މި ޤާނޫނުގެ ދަށުން ހަދާ ގަވާއިދަކާ ޚިލާފުވެއްޖެނަމަ، ތިރީގައި ބަޔާންކޮށްފައިވާ އިދާރީ ފިޔަވަޅުތަކުގެ ތެރެއިން ފިޔަވަޅެއް އެފަރާތަކާމެދު ފައިނޭންޝަލް އިންޓެލިޖެންސް ޔުނިޓަށް އެޅިދާނެއެވެ.
ޤާނޫނާ ޚިލާފުވި ޚިލާފުވުން ވަކި މުއްދަތެއްގެ ތެރޭގައި ރަނގަޅުކުރުމަށް ލިޔުމުން އެންގުން؛
-/10,000 (ދިހަހާސް) ރުފިޔާއާއި -/500,000 (ފަސްލައްކަ) ރުފިޔާއާ ދެމެދުގެ ޢަދަދަކުން ޖޫރިމަނާކުރުން؛
ޤާނޫނާ ޚިލާފުވި ޚިލާފުވުން ރަނގަޅުކުރުމަށް ދެވޭ މުއްދަތުގައި އެކަމެއް ރަނގަޅުނުކޮށްފިނަމަ، އެކަމެއް ރަނގަޅުކުރަންދެން ހިނގާ ކޮންމެ ދުވަހަކަށް -/10,000 (ދިހަހާސް) ރުފިޔާއާއި -/100,000 (އެއްލައްކަ) ރުފިޔާއާ ދެމެދުގެ ޢަދަދަކުން ޖޫރިމަނާކުރުން.

[ގަވާއިދު ހެދުން]
މި ޤާނޫނު ހިންގުމަށްޓަކައި ހަދަންޖެހޭ ގަވާއިދުތައް ހަދައި ހިންގާނީ ތިރީގައި ބަޔާންކޮށްފައިވާ ކަންކަމާ ގުޅޭގޮތުން، ތިރީގައި ބަޔާންކޮށްފައިވާ ފަރާތްތަކުންނެވެ.
މިނިސްޓްރީ އޮފް ހޯމް އެފެއާޒުން ހަދަންޖެހޭ ކަމަށް ބަޔާންކުރާ ގަވާއިދުތައް ހަދާނީ އެ މިނިސްޓްރީންނެވެ.
މޯލްޑިވްސް ކަސްޓަމްސް ސަރވިސްއިން ހަދަންޖެހޭ ކަމަށް ބަޔާންކުރާ ގަވާއިދުތައް ހަދާނީ އެ ސަރވިސްއިންނެވެ.
މި އަކުރުގެ (1) ވަނަ ނަންބަރު އަދި (2) ވަނަ ނަންބަރުގައި ބަޔާންކޮށްފައިވާ އިދާރާތަކާ ގުޅޭ ކަންކަމުގައި ފިޔަވައި، އެނޫން ކަންކަމުގައި ގަވާއިދު ހަދައި ހިންގާނީ، މޯލްޑިވްސް މަނިޓަރީ އޮތޯރިޓީންނެވެ.
މި ޤާނޫނުގެ ދަށުން ހަދަންޖެހޭ ގަވާއިދުތައް، މި ޤާނޫނަށް ޢަމަލުކުރަން ފަށާ ތާރީޚުން ފެށިގެން ގިނަވެގެން 3 (ތިނެއް) މަސްދުވަހުގެ ތެރޭގައި ކަމާބެހޭ ފަރާތްތަކުން ހަދައި، ޢާންމުކޮށް ޝާއިޢުކުރަންވާނެއެވެ.
މި މާއްދާގެ (ށ) ގައި އެފަދައިން ބަޔާންކޮށްފައިވީނަމަވެސް، މި ޤާނޫނަށް ޢަމަލުކުރަން ފަށާއިރު މި ޤާނޫނުގެ ދަށުން ހަދަންޖެހޭ ކަމަށް ބަޔާންކުރާ ގަވާއިދުތަކުގެ އިތުރުން، މި ޤާނޫނު ހިންގުމަށްޓަކައި ހަދަންޖެހޭ އެނޫންވެސް ގަވާއިދުތައް، މި ޤާނޫނުގެ ދާއިރާގެ ތެރޭގައި ހަދައި ހިންގުމުގެ އިޚްތިޔާރު މޯލްޑިވްސް މަނިޓަރީ އޮތޯރިޓީއަށް ލިބިގެންވެއެވެ. އަދި، ވަކި ވަކި ޙާލަތްތަކާ ގުޅޭގޮތުން، ވަކިވަކި ފަރާތްތަކަށް އިރުޝާދުދިނުމުގެ ނުވަތަ އެފަރާތްތަކުން ވަކި ކަމެއް ކުރުމަށް އެންގުމުގެ އިޚްތިޔާރު މޯލްޑިވްސް މަނިޓަރީ އޮތޯރިޓީއަށް ލިބިގެންވެއެވެ.

[ޤާނޫނަށް ޢަމަލުކުރަން ފެށުން]
މި ޤާނޫނަށް ޢަމަލުކުރަން ފަށާނީ މި ޤާނޫނު ފާސްވެ، ތަޞްދީޤުކޮށް، ދިވެހިސަރުކާރުގެ ގެޒެޓުގައި ޝާއިޢުކުރާ ތާރީޚުން ފެށިގެން 6 (ހައެއް) މަސްދުވަސް ހަމަވާ ތާރީޚުން ފެށިގެންނެވެ.

[މާނަކުރުން]
މި ޤާނޫނުގައި ޢިބާރާތެއް ނުވަތަ ލަފްޒެއް ބޭނުންކޮށްފައިވާގޮތުން ކަނޑައެޅިގެން އެހެން މާނައެއް ދޭހަނުވާހާ ހިނދަކު، އަންނަނިވި ޢިބާރާތްތަކާއި ލަފްޒުތަކަށް ދީފައިވަނީ، އެ ޢިބާރާތްތަކާއި ލަފްޒުތަކަށް ތިރީގައި ދީފައިވާ މާނަކުރުމެވެ.
"ބެނެފިޝަލް އޯނަރ" ކަމަށް ބުނެފައިއެވަނީ، މުދަލާއި ޚިދުމަތް ލިބިގަންނަ ފަރާތެއް ކޮންޓްރޯލްކުރާ ފަރުދެއް، ނުވަތަ އެއްވެސް ފަރާތެއްގެ ނަމުގައި އެހެން ފަރާތަކުން މުޢާމަލާތެއް ހިންގާނަމަ އެ މުޢާމަލާތް ހިންގާ ފަރާތެއް، ނުވަތަ ޤާނޫނީ ޝަޚްޞެއްގެ ނުވަތަ ހަމަޖެހިފައިވާ އެރޭންޖްމަންޓެއްގެ މައްޗަށް ބާރު ހިންގޭނެ ފަރާތަކަށެވެ.
"ދައުލަތަށް މުދާ ނެގުން" ކަމަށް ބުނެފައިއެވަނީ، ކޯޓު އަމުރެއްގެ ދަށުން ދާއިމީގޮތަކަށް އެއްވެސް މުދަލެއް އަތުލުމަށެވެ.
"ކަނޑައެޅޭ މާލީނޫން ވިޔަފާރިއެއް ނުވަތަ ދާއިރާއެއް" ކަމަށް ބުނެފައިއެވަނީ:
ރިއަލް އެސްޓޭޓްގެ ވިޔަފާރިކުރާ ފަރާތްތައް؛
ޖަވާހިރާއި މަޢުދަންފަދަ އަގުހުރި މުދަލުގެ ވިޔަފާރިކުރާ ފަރާތްތައް؛
އެއްވެސް ފަރާތަކަށް ތިރީގައިވާ ކަންތައްތަކާ ގުޅޭގޮތުން މުޢާމަލާތްކޮށްދޭ ނުވަތަ އެ މުޢާމަލާތްތަކަށް ތައްޔާރުވުމުގައި އެހީތެރިވެދޭ ޤާނޫނީ ވަކީލުންނާއި، ނޯޓަރީންނާއި އެނޫންވެސް ޤާނޫނީ ދާއިރާގެ ފަންނީ މަސައްކަތްތައް ކުރާ މުސްތަޤިއްލު ފަރާތްތައް:
ރިއަލް އެސްޓޭޓްގެ ވިޔަފާރި؛
ފައިސާ، މާލީ ސެކިއުރިޓީޒް، ނުވަތަ އެހެން އެސެޓެއް ބަލަހައްޓައިދިނުން؛
ބޭންކު އެކައުންޓެއް ނުވަތަ ސޭވިންގްސް އެކައުންޓެއް ނުވަތަ މާލީ ސެކިއުރިޓީޒްގެ އެކައުންޓެއް ބަލަހައްޓައިދިނުން؛
ކުންފުންޏެއް އުފެއްދުމަށް ނުވަތަ ހިންގުމަށް ނުވަތަ ބެލެހެއްޓުމަށް ލިބޭ ފައިސާއާއި އެހެނިހެން ތަކެއްޗާގުޅޭ ކަންކަން އިންތިޒާމުކުރުން؛ ނުވަތަ ޤާނޫނީ ޝަޚްޞެއް ނުވަތަ އެނޫންވެސް ޤާނޫނީ އެރޭންޖްމަންޓެއް އުފެއްދުން ނުވަތަ ހިންގުން ނުވަތަ ބެލެހެއްޓުން، އަދި ވިޔަފާރި ޞަޚްޞުތައް ގަނެވިއްކުން.
މުސްތަޤިއްލު އެކައުންޓަންޓުންނާއި، އޮޑިޓަރުންނާއި، ޓެކްސްއާބެހޭ ލަފާދޭ ފަރާތްތައް؛
ޓްރަސްޓް އަދި ކުންފުންޏާގުޅޭ ޚިދުމަތްތައް ފޯރުކޮށްދޭ ފަރާތްތަކުގެ ތެރެއިން މާލީ އިދާރާތައް ފިޔަވައި، ތިރީގައިވާ ޚިދުމަތްތައް ވިޔަފާރީގެ އުސޫލުން ތިންވަނަ ފަރާތަކަށް ފޯރުކޮށްދޭ ފަރާތްތައް:
ޤާނޫނީ ޝަޚްޞުތައް އުފައްދާ، ރަޖިސްޓަރީކޮށް ނުވަތަ ހިންގާ އެޖެންޓެއްގެ ގޮތުގައި ޙަރަކާތްތެރިވުން؛ ނުވަތަ ކުންފުންޏެއްގެ ޑިރެކްޓަރެއް ނުވަތަ ސެކްރެޓަރީއެއްގެ ގޮތުގައި، ނުވަތަ ޕާޓްނަރޝިޕެއްގެ ޕާޓްނަރެއްގެ ގޮތުގައި ޙަރަކާތްތެރިވުން، ނުވަތަ އެނޫންވެސް ޤާނޫނީ ޝަޚްޞެއްގެ އެފަދަ މަޤާމެއްގައި ޙަރަކާތްތެރިވުން، ނުވަތަ އެފަދަ މަޤާމެއްގައި ޙަރަކާތްތެރިވާނެ އެހެން ފަރާތެއް ހަމަޖައްސައިދިނުން؛
ކުންފުންޏަކަށް ނުވަތަ ޕާޓްނަރޝިޕަކަށް ނުވަތަ އެހެންވެސް ޤާނޫނީ ޝަޚްޞަކަށް ނުވަތަ ޤާނޫނީ އެރޭންޖްމަންޓަކަށް ރަޖިސްޓަރީކުރެވޭ އޮފީހެއް ނުވަތަ ވިޔަފާރީގެ އެޑްރެހެއް، ނުވަތަ އޮފީސް ހިންގާނެ ތަނެއް ނުވަތަ ސިޓީފަދަ ތަކެތި ބަލައިގަންނާނެ އެޑްރެހެއް ނުވަތަ އިދާރީ އެޑްރެހެއް ފޯރުކޮށްދިނުން؛
އެކްސްޕްރެސް ޓްރަސްޓެއްގެ ޓްރަސްޓީއެއްގެ ގޮތުގައި ޙަރަކާތްތެރިވުން ނުވަތަ އެފަދަ ޓްރަސްޓީއެއްގެ ގޮތުގައި ޙަރަކާތްތެރިވުމަށް އެހެން ފަރާތެއް ހަމަޖައްސައިދިނުން؛
ކުންފުންޏެއްގެ ނޮމިނީ ޝެއަރހޯލްޑަރެއްގެ ގޮތުގައި ޙަރަކާތްތެރިވުން ނުވަތަ އެފަދަ ނޮމިނީ ޝެއަރހޯލްޑަރެއްގެ ގޮތުގައި ޙަރަކާތްތެރިވުމަށް އެހެން ފަރާތެއް ހަމަޖައްސައިދިނުން.
ގަވަރނަރ ކަނޑައަޅާ އެނޫންވެސް ވިޔަފާރިތަކާއި ދާއިރާތައް.
"މާލީ އިދާރާ" ކަމަށް ބުނެފައިއެވަނީ، މޯލްޑިވްސް މަނިޓަރީ އޮތޯރިޓީގެ ޤާނޫނު 1981 ގައި ދީފައިވާ މާނައިގައެވެ.
"ރިޕޯޓްކުރަންޖެހޭ ފަރާތްތައް" ކަމަށް ބުނެފައިއެވަނީ:
މާލީ އިދާރާތައް؛
ކަނޑައެޅޭ މާލީނޫން ވިޔަފާރިއެއް ނުވަތަ ދާއިރާއެއް؛
މުދަލާއި ޚިދުމަތް ހޯދާ ފަރާތަކަށް ނުވަތަ އެފަދަ ފަރާތެއްގެ ނަމުގައި، ތިރީގައި ބަޔާންކޮށްފައިވާ ޙަރަކާތެއް ނުވަތަ ޙަރަކާތްތަކެއް، ނުވަތަ މުޢާމަލާތެއް ނުވަތަ މުޢާމަލާތްތަކެއް، ވިޔަފާރީގެ އުސޫލުން ހިންގާ މީހެއް ނުވަތަ ޝަޚްޞެއް:
ޕްރައިވެޓް ބޭންކިންގ ހިމެނޭގޮތަށް، ޢާންމުންގެ ކިބައިން، ޑިޕޮސިޓް ބަލައިގަތުމާއި އަނބުރާދޭގޮތަށް ފައިސާ ބަލައިގަތުން؛
ލޯނުދޫކުރުން؛ މީގެ ތެރޭގައި ރަހުނެއް ބެހެއްޓިގެން ދޫކުރެވޭ ކްރެޑިޓް ރަހުނެއްނެތި ދޫކުރެވޭ ކްރެޑިޓާއި ބަދަލު ލިބޭގޮތަށް ނުވަތަ އެއްވެސް ބަދަލަކާނުލައި ފެކްޓަރކުރުމާއި އަދި ވިޔަފާރީގެ މުޢާމަލާތްތައް ހިންގުމަށް ލޯނުދޫކުރުން ހިމެނޭނެ؛
ފައިނޭންޝަލް ލީސިންގް؛
ފައިސާ ނުވަތަ ވެލިއު ޓްރާންސްފަރކުރުން؛
ފައިސާދެއްކުމުގެ ވަސީލަތްތައް ފޯރުކޮށްދިނުމާއި އެ ވަސީލަތްތައް ހިންގާ ބެލެހެއްޓުން؛
މާލީ ގެރަންޓީއާއި ކޮމިޓްމަންޓްތައް؛
ތިރީގައި ބަޔާންކޮށްފައިވާ ތަކެތީގެ ވިޔަފާރިކުރުން:
ޗެކް، ބިލް، ސެޓްފިކެޓް އޮފް ޑިޕޮސިޓް އަދި ޑެރިވެޓިވް ޕްރޮޑަކްޓް ހިމެނޭ ގޮތަށް ފައިސާގެ ބާޒާރުގައި ބޭނުންކުރާ އިންސްޓްރުމަންޓްތައް؛
ބޭރު ފައިސާ؛
އެކްސްޗޭންޖް، އިންޓަރެސްޓް ރޭޓް އަދި އިންޑެކްސް އިންސްޓްރުމަންޓްތައް؛
ޓްރާސްފަރކުރެވޭ މާލީ ސެކިއުރިޓީޒް؛
ކޮމޯޑިޓީ ފިއުޗަރސް ވިޔަފާރި.
މާލީ ސެކިއުރިޓީޒް ނެރުމުގައި ބައިވެރިވުމާއި އެކަމާގުޅޭ މާލީ ޚިދުމަތްތައް ފޯރުކޮށްދިނުން؛
ވަކި ޕޯޓްފޯލިއޯއެއް އަދި އެއް ޕޯޓްފޯލިއޯއަށްވުރެ ގިނަ ޕޯޓްފޯލިއޯތަކެއް އެކުގައި ބެލެހެއްޓުން؛
އެހެން ފަރާތަކަށް، ނަގުދު ފައިސާ ނުވަތަ ފައިސާއަށް ފަސޭހައިން ބަދަލުކުރެވޭ ސެކިއުރިޓީޒް، ރައްކާކޮށް ބަލަހައްޓައިދިނުން؛
އެހެން ފަރާތަކަށް، ފައިސާ ނުވަތަ ފައިސާ އިންވެސްޓްކޮށްދިނުން ނުވަތަ ހިންގައި ބަލަހައްޓައިދިނުން؛
އިންޝުއަރެންސް ކުންފުނިތަކުން ނުވަތަ ބްރޯކަރުން، ލައިފް އިންޝުއަރެންސާއި އެނޫންވެސް އިންވެސްޓްމަންޓާގުޅޭ އިންޝުއަރެންސް އަންޑަރައިޓްކުރުމާއި ވިއްކުން؛ އަދި ފައިސާ ބަދަލުކުރުން.
"މުޢާމަލާތްކުރުން ހުއްޓުވުން" ކަމަށް ބުނެފައިއެވަނީ، ޝަރުޢީ ކޯޓަކުން ނުވަތަ ކަމާބެހޭ އެހެން އިދާރާއަކުން ނެރޭ އަމުރެއް ނުވަތަ އަންގާ އެންގުމެއްގައިވާ ގޮތުގެމަތިން އަދި އެ އަމުރެއްގައި ނުވަތަ އެންގުމެއްގައި ކަނޑައަޅާފައިވާ މުއްދަތަށް ފައިސާ ނުވަތަ މުދާ ޓްރާންސްފަރކުރުން ނުވަތަ ބަދަލުކުރުން ނުވަތަ ވިއްކުން ނުވަތަ އެއް ތަނުން އަނެއް ތަނަށް ބަދަލުކުރުން މަނާކުރުމަށެވެ.
"ގަވަރނަރ" ކަމަށް ބުނެފައިއެވަނީ، މޯލްޑިވްސް މަނިޓަރީ އޮތޯރިޓީގެ ގަވަރނަރަށެވެ.
"ބެއަރަރ ނެގޯޝިއަބަލް އިންސްޓްރުމަންޓް" ކަމަށް ބުނެފައިއެވަނީ، އަންނަނިވި ޙާލަތްތަކުގައި އޮންނަ ފައިސާއަށް ބަދަލުކުރެވޭ ގޮތުގައި ގެންގުޅެވޭ ބޭންކު ޗެކް، ޓްރެވަލަރސް ޗެކް، ޕްރޮމިސަރީ ނޯޓާއި މަނީ އޯޑަރ ފަދަ ލިޔުންތަކަށެވެ.
ފައިސާއަށް ބަދަލުކުރެވޭ ގޮތުގައި ގެންގުޅެވޭ، އެ ލިޔުމެއް ހިފައިގެންދާ މީހާއަށް ފަސޭހަކަމާއެކު އެންޑޯސްކުރެވޭގޮތަށް އޮންނަ ނުވަތަ ކާކުކަން ދެނެނުގަނެވޭނެ ފަދަ ގޮތަކަށް ޚިޔާލީ ފަރާތަކަށް ދޫކޮށްފައިވާ ލިޔުމެއް ނުވަތަ އެ ލިޔުމެއް ޙަވާލުކުރެވޭ ވަގުތު އެލިޔުމެއް ޙަވާލުވާ ފަރާތް އެއީ އެ ލިޔުމެއްގެ ވެރިފަރާތް ކަމުގައިވާ ގޮތަށް ދޫކުރެވިފައިވާ ލިޔުމެއް؛
ސޮއިކޮށްފައިވާ ފައިސާއަށް ބަދަލުކުރެވޭ ގޮތުގައި ގެންގުޅެވޭ ލިޔުމެއްގައި ކޮންމެހެން އޮންނަންވާނެ މަޢުލޫމާތެއްނެތް ލިޔުމެއް؛
ނުވަތަ ފައިސާއަށް ބަދަލުކުރެވޭ ގޮތުގައި ގެންގުޅެވޭ ލިޔުމެއް ދޫކޮށްފައިވާ ފަރާތުގެ ނަންނެތި، އެ ލިޔުން ހިފައިގެންދާ މިހާއަށް އެންޑޯސްކުރެވޭގޮތަށް އޮންނަ ލިޔުމެއް.
"ފައިސާއަށް ބަދަލުކުރެވޭ ގޮތުގައި ގެންގުޅެވޭ ލިޔުންތައް" ކަމަށް ބުނެފައިއެވަނީ، އެ ލިޔުމެއް ގަނެވިއްކޭނެ، އަދި ލިޔުމެއްގައިވާ ޙައްޤުތައް އެކަކުގެ ކިބައިން އަނެކަކުގެ ކިބައަށް ފަސޭހަކަމާއެކު ބަދަލުކުރެވިދާނެ އަދި އެ ލިޔުމެއް ފައިސާގެ ގޮތުގައި ބަދަލުކުރެވޭނެ ގޮތަށް ގެންގުޅޭ ލިޔުމަށެވެ. މި ޤާނޫނުގެ ބޭނުމަށް މިފަދަ ލިޔުމެއްކަމަށް ބުނެފައިއެވަނީ، ޗެކާއި، ޕްރޮމިސަރީ ނޯޓާއި، މަނީ އޯޑަރ، ޓްރެވަލަރސް ޗެކް އަދި މި ނޫންވެސް މިފަދަ ލިޔުންތަކަށެވެ.
"އެންޑޯސްކުރުން" ކަމަށް ބުނެފައިއެވަނީ، ޤާނޫނު ނަންބަރު 16/95 (ފައިސާއަށް ބަދަލުކުރެވޭ ގޮތުގައި ގެންގުޅޭ ލިޔުމާބެހޭ ޤާނޫނު) ގައި ދެވިފައިވާ މާނައިގައެވެ.
"ބެޗް ޓްރާންސްފަރ" ކަމަށް ބުނެފައިއެވަނީ، އެކަކަށްވުރެ ގިނަ ޓްރާންސްފަރތަކެއް އެއްކޮށްލައިގެން އެއް މާލީ އިދާރާއަކަށް ފޮނުވޭ ޓްރާންސްފަރތަކަށެވެ. މިއީ ވަކި ފަރުދަކަށް ނުވަތަ އެކަކަށްވުރެ ގިނަ މީހުންނަށް ކުރެވިދާނެ ޓްރާންސްފަރއެކެވެ.
"މަޢުލޫމާތު" ކަމަށް ބުނެފައިއެވަނީ، ހުރިހާ ބާވަތެއްގެ ޑޭޓާ ނުވަތަ ލިޔެކިޔުންތައްވެސް ހިމެނޭ ގޮތަށެވެ.
"އެކައުންޓެއް މެދުވެރިކޮށް ފައިސާދެއްކުން" ކަމަށް ބުނެފައިއެވަނީ، ކޮރެސްޕޮންޑެންޓް އެކައުންޓެއް މެދުވެރިކޮށް ތިންވަނަ ފަރާތަކުން އެފަރާތުގެ އަމިއްލަ ނަމުގައި ފައިސާގެ މުޢާމަލާތް ހިންގުމަށެވެ.
"ޕޮލިޓިކަލީ އެކްސްޕޯސްޑް ޕަރސަން" ކަމަށް ބުނެފައިއެވަނީ، ދައުލަތުގެ މުހިންމު ޒިންމާއެއް ދިވެހިރާއްޖޭގައި ނުވަތަ ބޭރު ޤައުމެއްގައި އަދާކުރުމަށް ޢައްޔަންކުރެވިފައިވާ ކޮންމެ ފަރާތަކަށެވެ. އަދި އެފަދަ ފަރާތެއްގެ ޢާއިލާގެ މެންބަރުން ނުވަތަ އެފަދަ ފަރާތަކާ ގާތް ގުޅުމެއްވާ ފަރާތްތައްވެސް ހިމެނެއެވެ.
"ފައިސާ ނުވަތަ ވެލިއު ޓްރާންސްފަރގެ ޚިދުމަތް" ކަމަށް ބުނެފައިއެވަނީ، ނަގުދު ފައިސާ، ޗެކް ނުވަތަ އެނޫންވެސް ފައިސާއަށް ބަދަލުކުރެވޭ ގޮތުގައި ގެންގުޅޭ ލިޔުންތައް ޤަބޫލުކުރުމާއި، އަދި މުއާޞަލާތުކޮށްގެން ނުވަތަ މެސެޖް ފޮނުވައިގެން ނުވަތަ ޓްރާންސްފަރކޮށްގެން ނުވަތަ ވެލިއުޓްރާންސްފަރކުރާ ފަރާތުގެ ކްލިއަރިންގ ސިސްޓަމެއް މެދުވެރިކޮށް ބެނެފިޝަރީއަށް އޭގެ އަގު ނަގުދު ފައިސާއިން ނުވަތަ އެހެންވެސް ގޮތަކުން ފޮނުވުމަށެވެ.
"މުދާ ނުވަތަ ފައިސާ ހިފެހެއްޓުން" ކަމަށް ބުނެފައިއެވަނީ، ޝަރުޢީ ކޯޓަކުން ނުވަތަ ކަމާބެހޭ އެހެން އިދާރާއަކުން ނެރޭ އަމުރެއް ނުވަތަ އަންގާ އެންގުމެއްގައިވާ ގޮތުގެމަތިން ފައިސާ ނުވަތަ މުދާ ޓްރާންސްފަރކުރުން ނުވަތަ ބަދަލުކުރުން ނުވަތަ ވިއްކުން ނުވަތަ އެއް ތަނުން އަނެއް ތަނަށް ބަދަލުކުރުން މަނާކުރުމަށެވެ.
"ސިއްރު އޮޕަރޭޝަންތައް" ކަމަށް ބުނެފައިއެވަނީ، އެއްވެސް މީހަކު ނުވަތަ ބަޔަކު ކުށެއް ކުރަމުންދާކަމަށް ނުވަތަ ކުށެއް ކޮށްފާނެކަމަށް ބެލެވޭފަދަ މަޢުލޫމާތު ލިބުމުން، ޤާނޫނު ތަންފީޛުކުރާ ފަރާތެއްގެ އޮފިސަރަކު، އެއީ ކާކުކަން ނޭނގޭ ގޮތެއްގައި އެފަދަ ފަރާތްތަކާ ގުޅިގެން، ހިންގާ ސިއްރު ޙަރަކާތްތަކަށެވެ.
"އެކްސްޓްރަޑައިޓްކުރުން" ނުވަތަ "އެކްސްޓްރެޑިޝަން" ކަމަށް ބުނެފައިއެވަނީ، އެކްސްޓްރަޑިޝަނާގުޅޭ ކަމާބެހޭ ޤާނޫނުގައި އެ ލަފްޒަށް ދީފައިވާ މާނައިގައެވެ.
"ނޯޓަރީ" ކަމަށް ބުނެފައިއެވަނީ، ލިޔުމެއް ނުވަތަ އެއްބަސްވުމެއް ފޯމެއް ނުވަތަ އިޤްރާރެއްގެ ޞައްޙަކަން ނުވަތަ ތެދުކަން ކަށަވަރުކޮށްދިނުމުގެ ގޮތުން، އެކަމަށް ހެކިވެ ސޮއިކުރުމަށް ޤާނޫނު ހުއްދަކުރާ ފަރާތަކަށެވެ.
"އިންސައިޑަރ ޓްރޭޑިންގގެ ކުށް" ކަމަށް ބުނެފައިއެވަނީ، ޤާނޫނު ނަންބަރު 2/2006 (ދިވެހިރާއްޖޭގެ މާލީ ސެކިއުރިޓީޒްއާބެހޭ ޤާނޫނު) ގެ 54 ވަނަ މާއްދާގައި ބަޔާންކުރާ ކުށާއި އެހެން ޤާނޫނެއްގެ ދަށުން އިންސައިޑަރ ޓްރޭޑިންގގެ ކުށް ކަމަށް ކަނޑައަޅާ ކުށްކުށް ހިމެނޭގޮތުންނެވެ.